Coronavirus: Thailand in beynunkuri beys kaamiyaabukamah bunefi\nކޮރޯނާ ވައިރަސް: ތައިލެންޑުން ބޭނުންކުރި ބޭސް ކާމިޔާބުކަމަށް ބުނެފި\nކޮރޯނާ ވައިރަސް ޖެހިގެން ޗައިނާގެ ވޫހާން ސިޓީގައި މަރުވި މީހެއްގެ ހަށިގަނޑު ގެންދަނީ. -- ފޮޓޯ: އީޕީއޭ\nބެންގްކޮކް (ފެބްރުއަރީ 3) - ޗައިނާއިން ފެތުރެން ފެށި އާ ކޮރޯނާ ވައިރަސް ޖެހިފައިވާ މީހަކަށް އާންމުކޮށް އެއިޑްސް ބައްޔަށްދޭ ދެ ބޭހެއް އެއްކޮށްފައި ދިނުމުން އެ މީހާ މިހާރު ރަނގަޅުވެފައިވާ ކަމަށް ތައިލެންޑުން ބުނެފި އެވެ.\nއާންމުކޮށް އެޗްއައިވީ އަދި އިންފްލުއެންޒާ ޖެހިފައިވާ މީހުންނަށް ދޭ ދެ ބޭހެއް މިކްސް ކޮށްގެން، ވަރަށް ސީރިއަސް ހާލަތުގައި އޮތް ކޮރޯނާ ވައިރަސް ޕޭޝަންޓަކަށް ދިނުމުން، 48 ގަޑިއިރު ތެރޭގައި އެ މިހާ އެއްކޮށް ރަނގަޅު ވެފައިވާ ކަމަށް ތައިލެންޑުގެ އޮފިޝަލަކާ ހަވާލާދީ މީޑިއާ ރިޕޯޓުތައް ބުނެ އެވެ.\nތައިލަންޑުގައި ކޮރޯނާ ވައިރަސް ޖެހިފައިތިބި 19 މީހުން ފެނިފައިވީ ނަމަވެސް، މިވަގުތު ހޮސްޕިޓަލުގައި ފަރުވާ ދެމުންދަނީ 11 މީހަކަށެވެ. ބާކީ ތިބި އެންމެން މިހާރު ވަނީ ގެއަށް ދޫކޮށްލައިފަ އެވެ.\nމިދިޔަ އަހަރުގެ ފަހު ކޮޅު އެ ވައިރަސް ފެތުރެން ފެށި ފަހުން ޗައިނާގައި އެކަނި މިހާތަނަށް 17،000 އަށް ވުރެ ގިނަ މީހުނަށް އެ ވައިރަސް ޖެހިފައިވާއިރު، އޭގެ ތެރެއިން 360 އަށް ވުރެ ގިނަ މީހުން ވަނީ މަރުވެފަ އެވެ. ނަމަވެސް، އޭގެ ތެރެއިން 470 އަށް ވުރެ ގިނަ މީހުން ރަނގަޅުވެގެން މިހާރު ހޮސްޕިޓަލުން ދޫކޮށްލާފައިވާކަމަށް ޗައިނާއިން ވަނީ ބުނެފަ އެވެ.\nހަމަ ޗައިނާ އިން އުފަންވެގެން މުޅި ދުނިޔެއަށް 2002 ވަނަ އަހަރު ފެތުރުނު ސާސް ރޯގާއަށް ވުރެ މިފަހަރުގެ ކޮރޯނާ ވައިރަސް ފެތުރޭ ދުވެލި އިތުރު ނަމަވެސް، އެ ވައިރަސް ޖެހިގެން މަރުވާ މީހުންގެ އަދަދު ވަރަށް ބޮޑުތަނުން ދަށެވެ.\nމި އާ ކޮރޯނާ ވައިރަސްގެ ނުރައްކާ ބޮޑީ، ނޭވާލާ ނިޒާމާއި ކިޑްނީ ފަދަ ބޮޑެތި ބަލިތަކަށް ފަރުވާ ކުރަމުންދާ މީހުންގެ އިތުރުން މުސްކުޅިންނާއި ކުޑަކުދިންނަށްކަމަށް ސިއްހީ މާހިރުން ވަނީ ބުނެފަ އެވެ.\nޗައިނާ ތައިލެންޑް ކޮރޯނާ ވައިރަސް\nކޮވިޑް-19: ބަލި މީހުނާއި މަރުގެ އަދަދު ކުއްލިއަކަށް އިތުރު\nއާ ކޮރޯނާ ވައިރަހަށް "ކޮވިޑް-19"އިގެ ނަން ދީފި


އީގަލްސް އިން ހަތަރު ވަނަ މަގާމަށް ޖެހިލައިފި\nގްރީންސްޓްރީޓްސް އަތުން 1-0 އިން މޮޅުވެ ކްލަބް އީގަލްސް އިން ދިރާގު ދިވެހި ޕްރިމިއާ ލީގުގެ ހަތަރު ވަނަ މަގާމަށް މިރޭ އަރައިފި އެވެ.\nހަންނަ: އިތުބާރު ހޯދައި، ތަފާތު ދައްކަނީ!\nމީގެ ހަތަރު އަހަރު ކުރިއަށް ބަލާއިރު ހަސަން ރާއިފް އަހުމަދު (ހަންނަ) އަކީ ހަމައެކަނި އައްޑޫގެ އުއްމީދީ ފުޓްބޯޅަ ކުޅުންތެރިއެކެވެ. މިދިޔަ ދެ އަހަަރަށް ބަލާއިރު އޭނާ ކްލަބް އީގަލްސްގައި ދައްކަމުން އައި ކުޅުމުގެ ސަބަބުން ގިނަ ބަޔެއްގެ ލޯ އަމާޒުވި އެވެ. އީގަލްސްގައި މި ސީޒަނުގައި މުހައްމަދު ޝިޔާޒް (މޯހަން)ގެ ކޯޗުކަމުގައި އުމުރުން 20...\nއީގަލްސް ފުރަތަމަ މޮޅު ހޯދައިފި\nވިކްޓަރީ އަތުން 3-1 އިން މޮޅުވެ ކްލަބް އީގަލްސް އިން މި އަހަރުގެ ދިރާގު ދިވެހި ޕްރިމިއާ ލީގުގައި ފުރަތަމަ މޮޅު ހޯދައިފި އެވެ.\nހާސްވާން ޖެހޭ ސަބަބެއް އަދި ނެތް: މޯހަން\nއެސްޓީއޯ މާލޭ ލީގުގެ ދެ ވަނަ ހޯދި އީގަލްސް ދިވެހި ޕްރިމިއާ ލީގަށް ވަރުގަދަކޮށްގެން ނުކުތް އިރު މިހާތަނަށް ކުޅުނު ތިން މެޗުން ވެސް މޮޅެއް ނުލިބެ އެވެ. އެކަމަކު އެ ޓީމުގެ ކޯޗު މުހައްމަދު ޝިޔާޒް (މޯހަން) ބުނީ އަދި ހާސްވާން ޖެހޭ ފަދަ ހާލަތެއް ނެތް ކަމަށެވެ.\nJuly 03, 2018 9\nނިއު އާއި އީގަލްސް އެއްވަރުވެއްޖެ\nދިރާގު ދިވެހި ޕްރިމިއާ ލީގުގައި މިއަދު ހަވީރު ކުޅުނު މެޗުން އެންމެ ފަހުގެ ޗެމްޕިއަން ނިއުރޭޑިއަންޓާއި ކްލަބް އީގަލްސް 2-2 އިން އެއްވަރުވެއްޖެ އެވެ.\nގްރީން ބަލިކޮށް އީގަލްސް ދެ ވަނަ އަށް\nއެސްޓީއޯ މާލޭ ލީގުގައި މިރޭ ކުޅުނު މެޗުން ގްރީން ސްޓްރީޓްސްގެ މައްޗަށް 3-0 އިން ކުރި ހޯދައި އީގަލްސް ލީގުގެ ދެ ވަނަ އަށް އަރައިފި އެވެ.\nޔޫވީ އެއްވަރުވުމުން ގްރީނަށް ގަދަ ހަޔެއް ކަށަވަރުވެއްޖެ\nއެސްޓީއޯ މާލޭ ލީގުގައި މިރޭ ޔުނައިޓެޑް ވިކްޓަރީ (ޔޫވީ) ކުޅުނު މެޗުން ކްލަބް އީގަލްސްއާ 2-2 އިން އެއްވަރުވުމުން ގަދަ ހަޔެއްގެ ފަހު ޖާގަ ގްރީން ސްޓްރީޓްސް އަށް ކަށަވަރުވެއްޖެ އެވެ.\nދިވެހި ޕްރިމިއާ ލީގަށް އީގަލްސް ވަރުގަދަކުރަނީ\nމިދިޔަ އަހަރު ދިވެހި ޕްރިމިއާ ލީގުގެ ފުރުސަތު އީގަލްސް އަށް ގެއްލުނީ ފަހު މެޗުން ގްރީން ސްޓްރީޓްސް އަތުން ބަލިވުމުންނެވެ. މި ފަހަރުގެ މާލޭ ލީގުގައި ބާކީ ތިން މެޗު ނުކުޅެ އޮއްވައި އީގަލްސް އަށް ވަނީ ދިވެހި ޕްރިމިއާ ލީގުގެ ޖާގައެއް ކަށަވަރުވެފަ އެވެ. އެއާ އެކު އީގަލްސް އިން ވަނީ ދިވެހި ޕްރިމިއާ ލީގަށް ޓީމު ވަރުގަދަ ކުރަން ނިންމައިފަ...\nވިކްޓަރީ ބަލިކޮށް އީގަލްސް ތިން ވަނަ އަށް\nއެސްޓީއޯ މާލޭ ލީގުގައި މިރޭ 2-1 އިން ވިކްޓަރީ ބަލިކޮށް ކްލަބް އީގަލްސް ލީގުގެ ތިން ވަނަ އަށް ޖެހިލައިފި އެވެ.\nބޭނުންވަނީ ކޯޗުގެ އިތުބާރު ހޯދަން: ޖުމައިލް\nއެސްޓީއޯ މާލޭ ލީގުގައި މިދިޔަ ހަފުތާގައި މާޒިޔާ އަތުން 1-0 އިން އީގަލްސް މޮޅުވީ ބަދަލު ކުޅުންތެރިޔާ ޖުމައިލް ޖަލީލް އިތުރު ވަގުތުގެ ތެރޭ ޖެހި ލަނޑުންނެވެ. މި ސީޒަނުގައި ކުޅުމުގެ ފުރުސަތު ގިނައިން ލިބެމުން އަންނަ ޖުމައިލް އަކީ ޒުވާން ކުޅުންތެރިންނަށް ބަލާއިރު މި އަހަރު ކުރިއެރުން ހޯދަމުން އަންނަ ކުޅުންތެރިއެކެވެ.\nމައްސަލަ އަށް ހައްލެއް، މޯހަން އަށް ހިތްހަމަޖެހުން\nއެސްޓީއޯ މާލޭ ލީގުގެ ފުރަތަމަ ބުރުގައި އީގަލްސް އަށް ދިމާވި އެންމެ ބޮޑު މައްސަލަ އަކީ އެ ޓީމު ކޮޅަށް ވަންނަ ލަނޑު ގިނަވުމެވެ. ލީގުގެ ކުރިއަށް އަރަން އީގަލްސް އަށް އެންމެ ބޮޑު ހުރަހަކީ ވެސް ޕޮއިންޓުގެ ގޮތުން ވާދަކުރާ ޓީމުތަކާ އެއްވަރުވާއިރު، ފައިދާ ގޯލު މަދުވުމެވެ. އެކަމަކު ދެ ވަނަ ބުރު ފެށިގެން އީގަލްސްގެ ޑިފެންސް...\nލުއިޒް އެޑުއާޑޯ: ލަނޑަކަށް ފަހު ލަނޑެއް!\nބިދޭސީ ފޯވާޑުން ގެނައުމުގައި ކްލަބް އީގަލްސް އިން މިދިޔަ ސީޒަނުގައި ކުރި ހިތި ތަޖުރިބާގެ ބަދަލު މިހާރު ވެސް އެ ޓީމަށް ލިބިއްޖެ އެވެ. މި ސީޒަނަށް ގެނައި ބްރެޒިލް ފޯވާޑް ލުއިޒް އެޑުއާޑޯ ޕުރްޗީނޯ މިވަނީ ނުވަ މެޗުން 15 ގޯލް ޖަހައިދީފަ އެވެ. އެސްޓީއޯ މާލޭ ލީގުގެ ތިން ވަނައިގައި އީގަލްސް އޮތުމުގެ އެންމެ ބޮޑު ޝުކުރެއް ހައްގުވާ އެއް...\nވެލެންސިއާ އަތުން އީގަލްސް އަށް ތަފާތު ބޮޑު މޮޅެއް\nބްރެޒިލް ފޯވާޑް ލުއިޒް އެޑުއާޑޯގެ ހެޓްރިކާ އެކު ކްލަބް ވެލެންސިއާ އަތުން 6-1 އިން މޮޅުވެ ކްލަބް އީގަލްސް އިން ދިވެހި ޕްރިމިއާ ލީގުގެ ޖާގައެއް ކަށަވަރުކުރުމާ ގާތަށް ޖެހިލިއިރު ވެލެންސިއާ ހާސްކަމުގެ ތެރޭގައި އިތުރު މެޗެއް ނިންމާލަން ޖެހިއްޖެ އެވެ.\nއެސްޓީއޯ މާލޭ ލީގުގެ ދެ ވަނަ ބުރުގެ ފުރަތަމަ މެޗުން މިއަދު ހަވީރު ޓީސީ ސްޕޯޓްސް ކްލަބާއި ކްލަބް އީގަލްސް ލަނޑެއް ނުޖެހި އެއްވަރުވެއްޖެ އެވެ.


Anhenun varikuran Sohail Khan Court ah\nއަންހެނުން ވަރިކުރަން ސުހައިލް ހާން ކޯޓަށް\nސުހައިލް އާއި ސީމާ އެމީހުންގެ ދަރިންނާއެކު\nސަލްމާން ޚާންގެ ކޮއްކޮ އަދި ފިލްމު އެކްޓަރު ސުހައިލް ޚާން އޭނާގެ އަންހެނުން ސީމާ ސަޗްދޭވް ހާން ވަރިކުރަން ކޯޓަށް ހިނގައްޖެ އެވެ. ސުހައިލް އާއި ސީމާ ކައިވެނިކުރީ 1998 ގައެވެ. އެ މީހުންގެ ފުރަތަމަ ދަރިފުޅު ނިރުވާން އުފަންވީ 2000 ވަނަ އަހަރު އެވެ. އަދި ދެ ވަނަ ދަރިފުޅު 2011 ގައި ހޯދާފައިވަނީ ސަރަގޭޓް މަންމައެއް މެދުވެރިކޮށެވެ.\nމިދިޔަ ހުކުރު ދުވަހު މުމްބައިގެ ފެމެލި ކޯޓުން ސުހައިލް އާއި ސީމާ ވަކި ވަކިން ނުކުމެގެން ދިޔަތަން އެ ގައުމުގެ ނޫސްވެރިންނަށް ފެނި އެ ވާހަކައެއް ނޫސްތަކުގައި ލިޔެފައި ވެއެވެ. މި ދެ މީހުން ކޯޓަށް ހާޒިރުވާތީ އެ ތަނުގެ ސެކިއުރިޓީ އޮތީ ވަރަށް ވަރުގަދަ ކޮށްފަ އެވެ.\nނެޓްފްލިކްސް އިން ދެއްކި ބޮލީވުޑްގެ މަޝްހޫރު ބައެއް އެކްޓަރުންގެ އަނބިންގެ ހަގީގީ ދިރިއުޅުން ދައްކުވައިދޭ ޝޯ "ދަ ފެބިއުލަސް ލިވްސް އޮފް ބޮލީވުޑް ވައިވްސް" ގައި ސީމާ ވެސް ބައިވެރިވި އެވެ. ސުހައިލް އާއި ސީމާ އުޅެނީ ދެ ގޭގައި ކަން އެނގުނީ ގިނަ ބަޔަކަށް އެނގުނީ މި ޝޯ ބަލާފަ އެވެ. އެ ޝޯގައި ސީމާ ބުނީ އެމީހުން ދިރިއުޅެނީ ވަކިން ކަމަށެވެ.\nއަދި މިހާރު އޭނާ އާއި ސުހައިލް ދިރިއުޅެނީ ކައިވެނިކޮށް އުޅޭ ދެ މީހުން އުޅޭ ގޮތަށް ނޫންކަމަށް އެ ޝޯގައި ސީމާ ބުނެފައި ވެއެވެ.\nމީގެ އެތައް އަހަރެއް ކުރިން ސަލްމާންގެ އަނެއް ކޮއްކޮ އަރްބާޒް ޚާންގެ ކައިވެނި ވެސް ވަނީ ރޫޅިފަ އެވެ. އަރްބާޒް ކައިވެނިކޮށްގެން އުޅުނީ މަޝްހޫރު ބަތަލާ އަދި ނެށުންތެރިޔާ މަލައިކާ އަރޯރާ އާއެވެ.\nސަލްމާން ހާން ވަރި ކައިވެނި\nފޭނުން ބޭނުމީ ކަރިޝްމާ އާ ސަލްމާން ކައިވެނި ކުރަން\nކެޓުރީނާގެ ކައިވެނީގެ ދައުވަތު ސަލްމާނާއި ރަންބީރަށް ނުދޭ!


vnews - Commonwealth jamaa'athaa alun gulhumah Zimbabwe in husha halhaifi\nޒިމްބާބުވޭގެ ރައީސް އިމަރސަން އެމްނަންގަގްވާ - ފޮޓޯ: އޭ.އެފް.ޕީ\nކޮމަންވެލްތު ޖަމާއަތާ އަލުން ގުޅުމަށް ޒިމްބާބުވޭއިން ހުށަހަޅައިފިއެވެ.\nމިއީ، ޒިމްބާބުވޭގެ ރައީސްކަމުގައި ހުންނެވި ރޮބަޓް މުގާބޭ މިދިޔަ އަހަރު ވެރިކަމުން ދުރުކުރުމަށްފަހު، ބައިނަލްއަގްވަމީ ދުނިޔެއާ އަލުން ގުޅުމަށް އެގައުމުން ކުރަމުންދާ މަސައްކަތުގެ ދަށުން އެޅި މުހިންމު ފިޔަވަޅެއް ކަމަށް ބެލެވިފައި ވެއެވެ.\nޒިމްބާބުވޭގެ ރައީސް ކަމުގައި ހުންނެވި ރޮބަޓް މުގާބޭ، އެގައުމު ކޮމަންވެލްތު ޖަމާއަތުން ވަކިކުރެއްވީ ވަރަށްބޮޑަށް ކޯފާ އިސްކުރައްވައި 2003 ވަނަ އަހަރުއެވެ. އެއީ، އޭގެ ކުރީއަހަރު އެގައުމުގައި ބޭއްވި އިންތިޚާބުގެ ތެރޭގައި ހިންގި ހަމަނުޖެހުންތަކާއި، އިންތިޚާބުގައި ބޮޑެތި މައްސަލަތަކެއް ހުރިކަމަށް ބުނެ ކޮމަންވެލްތުން ޒިމްބާބުވޭ ސަސްޕެންޑް ކުރުމުންނެވެ.\nކޮމަންވެލްތު އޮފީހުން މިއަދު ބުނެފައިވަނީ، ޒިމްބާބުވޭގެ މިހާރުގެ ރައީސް އިމަރސަން އެމްނަންގަގްވާ ސޮއިކުރައްވައި ފޮނުއްވާފައިވާ ސިޓީއެއް ލިބިފައިވާ ކަމަށެވެ. މެއިމަހުގެ 15 ތާރީޚަކަށް ޖަހާފައިވާ ސިޓީގައި، ޒިމްބާބުވޭ ކޮމަންވެލްތާ އަލުން ގުޅެން ބޭނުންފުޅުވާކަމަށް ހުށަހަޅުއްވާފައިވާ ކަމަށްވެސް ކޮމަންވެލްތު އޮފީހުން ބުނެފައި ވެއެވެ.\nކޮމަންވެލްތުގެ ސެކްރެޓަރީ ޖެނެރަލް ޕެޓްރިޝިއާ ސްކޮޓްލެންޑް ނެރުއްވި ބަޔާނެއްގައި ވިދާޅުވެފައިވަނީ، ޒިމްބާބުވޭގެ ހާލަތު މިހާރު ރަނގަޅުވެފައި ވުމުން، އެގައުމު ކޮމަންވެލްތާ އަލުން ގުޅުމަކީ މެމްބަރު އެހެން ގައުމުތަކުންވެސް ބޭނުންވާ ކަމެއް ކަމަށެވެ.\nޕެޓްރިޝިއާ ވިދާޅުވީ، މިއަހަރުގެ ޖުލައި ނުވަތަ އޮގަސްޓްމަހު ޒިމްބާބުވޭގައި ބޭއްވުމަށް ތައްޔާރުވަމުންދާ އިންތިޚާބުގެ ކަންކަން އޮބްޒާވްކުރަން ކޮމަންވެލްތުން އޮބްޒާވަރުން ދާނެ ކަމަށެވެ. މިއީ، ޒިމްބާބުވޭގެ އަސްކަރީން ވެރިކަމުގެ ބާރުތައް ނަގައި، މަޖުބޫރު ކުރެއްވުމުގެ ސަބަބުން މުގާބޭ އިސްތިއުފާ ދެއްވިފަހުން އެގައުމުގައި އިންތިޚާބެއް ބާއްވާ ފުރަތަމަ ފަހަރެވެ.\nޒިމްބާބުވޭގެ ރައީސް އިމަރސަން އެމްނަންގަގްވާ ވަނީ، އެގައުމުގައި މިނިވަން އަދި އިންސާފުވެރި އިންތިޚާބެއް ބާއްވަވައި ދެއްވާނޭ ކަމަށް ވައުދުވެވަޑައި ގެންފައެވެ. އަދި ޒިމްބާބުވޭއިން ބޭނުންވަނީ، ބައިނަލްއަގްވާމީ ގުޅުންތައް އަލުން މަރާމާތުކޮށް ބޭރުގެ އިންވެސްޓަރުންގެ ޝައުގުވެރިކަން ހޯދައި، އިގްތިސާދު ކޮޅަށްޖެހުމަށް ކަމަށްވެސް ރައީސް އިމަރސަން ވިދާޅުވެފައި ވެއެވެ.\nކޮމަންވެލްތުގެ ސެކްރެޓަރީ ޖެނެރަލް ޕެޓްރިޝިއާ ވިދާޅުވީ، ތަރައްގީއާއި، ޑިމޮކްރަޓިކް އުސޫލުތަކުގެ މަތީގައި ޒިމްބާބުވޭ ކުރިއަރައި ދިއުމުގައި ރައްޔިތުންގެ އިތުބާރާއި، ޔަގީންކަން ލިބި އަދި ރައްޔިތުންގެ އުންމީދުތައް ހާސިލްކުރެވޭނީ، ސުލްހަވެރި، އިތުބާރުކުރެވޭ އަދި އެންމެނަށް ބައިވެރިވެވޭ އިންތިޚާބުތަކެއް ބޭއްވިގެން ކަމަށެވެ.\n1980 ވަނަ އަހަރު އިނގިރޭސީންގެ ކިބައިން މިނިވަންކަން ލިބުނީއްސުރެ މިދިޔަ އަހަރާ ހަމައަށް ޒިމްބާބުވޭގައި ވެރިކަންކުރެއްވި މުގާބާގެ ވެރިކަމުގައި އެގައުމާއި، ހުޅަނގުގެ ގުޅުންތައް ކެނޑިގެން ގޮސްފައި ވެއެވެ.


ހދ.ނޮޅިވަރަންފަރުގައި ހިންގި މަލްޓިމީޑިއާ އެންޑް ވެބްޑިޒައިނިންގ ކޯސް ކާމިޔާބުކަމާއެކު ނިންމާލައިފި\n23 ޖޫން 2019 09:05\nއިޖުތިމާޢީ ދުޅަހެޔޮކަން އިތުރުކޮށް، ހޭލުންތެރި މުޖުތަމައެއް ބިނާކުރުމަށް އެހީތެރިވެދިނުމުގެ ގޮތުން އެމްއެންޑީއެފް ނޮދަން އޭރިއާ އާއި އެމްއެންޑީއެފް ކޮލެޖު އޮފް ޑިފެންސް އެންޑް ސެކިޔުރިޓީ ސްޓަޑީޒް (ސީޑީއެސްއެސް) ގުޅިގެން ހދ.ނޮޅިވަރަންފަރުގައި ހިންގި މަލްޓިމީޑިއާ އެންޑް ވެބްޑިޒައިނިންގ ކޯސް ނިންމާލައިފިއެވެ.\nމި ކޯސް ނިންމުމުގެ ގޮތުން ހދ.ނޮޅިވަރަންފަރު ސްކޫލުގައި މި މަހުގެ 22 ވަނަ ދުވަހުގެ ރޭ ބޭއްވި ރަސްމިއްޔާތު ޝަރަފުވެރިކޮށްދެއްވީ ވައިިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް ޢަބްދުއްރަހީމް ޢަބްދުލަތީފެވެ.\nހަތަރު މަސްދުވަހުގެ މުއްދަތަށް ހިންގި މި ކޯހުގައި ނޮޅިވަރަންފަރުގައި ހުރި ސަރުކާރުގެ މުއައްސަސާތަކުގެ ބޭފުޅުންނާއި ސްކޫލު ދަރިވަރުން އަދި އާންމު ރައްޔިތުންގެ ތެރެއިން ޖުމުލަ 176 ފަރާތެއް ބައިވެރިވި މިކޯސް، ފުރިހަމަ ކޮށްފައިވަނީ 150 ފަރާތެކެވެ. މީގެ ތެރޭގައި ޚާއްޞަ އެހީއަށް ބޭނުންވާ 13 ފަރާތެއް ބައިވެރިވެފައިވެއެވެ. ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް3އަށް އެކްރެޑިޓްކުރެވިފައިވާ މި ކޯހުގައި ކިޔަވައިދެއްވީ މަލްޓިމީޑިއާ ދާއިރާއިން މަތީ ތަޢުލީމު ހާސިލްކޮށް، ކަމުގެ ޢިލްމާއި ހުނަރު ލިބިފައިވާ އެމްއެންޑީއެފްގެ މުދައްރިބުންނެވެ.\nއެމްއެންޑީއެފުން ވަނީ މީގެ ކުރިން ވެސް އެމްއެންޑީއެފް އޭރިއާތައް ޤާއިމްވެފައިވާ އަތޮޅުތަކާއި ރަށްތަކުގައި މަލްޓިމީޑިއާ ޕްރޮގްރާމްތައް ބާއްވާފައެވެ. އެ ޕްރޮގްރާމްތަކުގެ ސަބަބުން އެ ރަށްރަށުގެ ޕްލޭންތައް ހެދުމުގައާއި، ރަށްރަށުގެ ކުރިއެރުމާއި ތަރައްޤީއަށް ޢުމްރާނީ ގޮތުންނާއި އިޖުތިމާޢީގޮތުން ހެޔޮ ބަދަލުތަކެއް އައިސްފައިވާކަން ފާހަގަކުރެވެއެވެ. އަދި ހުނަރުވެރި ރައްޔިތުންތަކެއް އުފެއްދުމުގައި ވެސް މި ޕްރޮގްރާމްތަކުގެ ސަބަބުން ދަނީ އެހީތެރިކަން ފޯރުކޮށްދެވެމުންނެވެ.


ތައުބާވުމުގެ ޙުކުމް | ތައުބާވާމީހުން | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ތައުބާވާމީހުން ތައުބާވުމުގެ ޙުކުމް\nޤުރުއާނާއި ސުންނަތުގައި ވެސް ވަނީ ތައުބާ ވުމަށް، އެންމެހާ މީސްތަކުންނަށް ގޮވާލާފައިވެއެވެ. ސޫރަތުއް ނޫރް ގެ 31 ވަނަ އާޔަތުގައި މާތް ﷲ ވަޙީ ކުރައްވަނީ: وَتُوبُوا إِلَى اللَّهِ جَمِيعاً أَيُّهَا الْمُؤْمِنُونَ لَعَلَّكُمْ تُفْلِحُونَ\nމާނައަކީ: ''އަދި އޭ މުއުމިނުންނޭއެވެ. ތިޔަބައި މީހުން އެންމެން އެކުގައި، މާތް ﷲ ގެ ކިބައަށް ތައުބާވާށެވެ. ތިޔަބައި މީހުންނަށް ނަސީބު ލިބި ދިންނަވާތޯއެވެ.''\nމި އާޔަތުގައި މާތް ﷲ، ހުރިހާ މުއުމިނުންނަށް ވެސް އަންގަވާފައި އެ ވަނީ ތައުބާ ވުމަށެވެ. އަދި ދިންނެވުން ގުޅިފައި ވަނީ ވެސް ތައުބާއާއި ކަން މި އާޔަތުން އެނގެއެވެ. ވީމާ ދިންނެވުން ލިބުން އޮތީ ﷲ ރުހިވޮޑި ނުގަންނަވާ، ސިއްރާއި ފާޅުގައިވާ ކަންތައް ކުރުން ދޫކޮށް، ﷲ އަށް ކިޔަމަން ގަތުމުންނެވެ.\nއަދި މިކަންތައް ދޫކޮށް ﷲ އަށް ރުޖޫޢަ ވުމުންނެވެ. ހަމަ އެހެންމެ މި އާޔަތުން ދޭހަކޮށް ދޭ އަނެއް ކަމަކީ ކޮންމެ މުއުމިނަކީ ވެސް ތައުބާ ވާން ޖެހޭނެ މީހެއް ކަމެވެ. އަދި ތައުބާ ވާން ޖެހޭ މީހުންނަށް ''މުއުމިނުން'' ގެ ސިފަ ދެވިފައި ވާތީ އެއިން ޔަޤީން ކޮށް ދެނީ އަދި ފާފައެއް ކުރެވުނަސް އެ މީހާ އަކީ ވަގުތުން ދީނުން ބޭރުވާނެ މީހެއް ނޫން ކަމެވެ.\nސޫރަތުލް ހޫދު ގެ 90 ވަނަ އާޔަތުގައި ﷲ ވަޙީ ކުރައްވަނީ: وَاسْتَغْفِرُواْ رَبَّكُمْ ثُمَّ تُوبُواْ إِلَيْهِ إِنَّ رَبِّي رَحِيمٌ وَدُودٌ\nމާނައަކީ: ''އަދި ތިޔަބައި މީހުންގެ ޞާޙިބުވަންތަ ކަލާނގެ ޙަޟްރަތުން، ތިޔަބައި މީހުންގެ ފާފަ ފުއްސެވުމަށް އެދޭށެވެ. އެއަށް ފަހު އެކަލާނގެ ކިބައަށް ތިޔަބައި މީހުން ތައުބާވާށެވެ. ހަމަކަށަވަރުން ތިމަންކަލޭގެފާނުގެ ވެރިރަސްކަލާނގެއަކީ ރަޙީމްވަންތަ އޯގާތެރިވަންތަ ރަސްކަލާނގެއެވެ.''\nސޫރަތުލް ބަޤަރާ ގެ 160 ވަނަ އާޔަތުގައި މާތް ﷲ ވަޙީ ކުރައްވާފައި ވެއެވެ : إِلاَّ الَّذِينَ تَابُواْ وَأَصْلَحُواْ وَبَيَّنُواْ فَأُوْلَـئِكَ أَتُوبُ عَلَيْهِمْ وَأَنَا التَّوَّابُ الرَّحِيمُ\nމާނައަކީ: ''އެބައި މީހުންގެ ތެރެއިން ތައުބާވެ، އިޞްލާޙު ކޮށް، ބަޔާންކުޅަ މީހުން މެނުވީ، އެހެން މީހުންނަށެވެ. އެފަދަ މީހުންނަށް ތިމަން ރަސްކަލާނގެ ތައުބާ ލައްވާ ހުށީމެވެ. ފަހެ ތިމަން ރަސްކަލާނގެ އަކީ ތައުބާ ލައްވާ ރަޙްމަތްވަންތަ ރަސްކަލާނގެއެވެ.''\nއަދި ސޫރަތުއް ތަޙްރީމް ގެ 8 ވަނަ އާޔަތުގައި މާތް ﷲ ވަޙީ ކުރައްވަނީ: يَا أَيُّهَا الَّذِينَ آمَنُوا تُوبُوا إِلَى اللَّهِ تَوْبَةً نَّصُوحاً عَسَى رَبُّكُمْ أَن يُكَفِّرَ عَنكُمْ سَيِّئَاتِكُمْ وَيُدْخِلَكُمْ جَنَّاتٍ تَجْرِي مِن تَحْتِهَا الْأَنْهَارُ\nމާނައަކީ: ''އޭ އީމާންވެއްޖެ މީސްތަކުންނޭވެ! ތިޔަބައި މީހުން މާތް ﷲ ގެ ކިބަފުޅަށް ތެދުވެރިކަމާ އެކު ތައުބާ ވާށެވެ. އެއީ ތިޔަބައި މީހުން ހައްދަވައި ބޮޑު ކުރެއްވި ރަސްކަލާނގެ ތިޔަބައި މީހުންގެ ކުށްތައް ޢަފޫ ކުރައްވާނޭ ކަމަށާއި، އެތަންތާނގެ ދަށުން ފެން އާރުތައް ހިނގަ ހިނގާ ހުރި ސުވަރުގެތަކަކަށް ތިޔަބައި މީހުން ވެއްދުމަށްޓަކައެވެ.''\nކީރިތި ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވަނީ: يَا أَيُّهَا النَّاسُ تُوبُوا إِلَى اللَّهِ فَإِنِّي أَتُوبُ فِي الْيَوْمِ إِلَيْهِ مِائَةَ مَرَّةٍ\nމާނައަކީ: ''އޭ އެންމެހާ މީސްތަކުންނެވެ. ތިޔަބައި މީހުން ﷲ އަށް ތައުބާވާށެވެ. ހަމަކަށަވަރުން ތިމަންކަލޭގެފާނު ދުވާލަކު، އެކަލާނގެއަށް ސަތޭކަފަހަރު ތައުބާ ވަމެވެ.'' (ޞަޙީޙް މުސްލިމް ގެ ޛިކްރު، ދުޢާ، ތައުބާ އިސްތިޣްފާރު ބާބު)\nމި އާޔަތްތަކާ ޙަދީޘްފުޅުގައި ވާ އަމުރު ކުރުމުގެ ޢިބާރާތް ތަކަކީ، ތައުބާ ވުމަކީ ވާޖިބު ކަމެއް ކަން ދޭހަކޮށް ދޭ ހެއްކެކެވެ.\nޤުރުޠުބީ ވިދާޅު ވަނީ: ''ތައުބާ ވުމަކީ މުއުމިނުންގެ މައްޗަށް އޮތް ފަރުޟެއް ކަމަށް، މުޅި އުއްމަތް ވެސް އިއްތިފާޤުވެއެވެ. ''އަދިވެސް ވިދާޅުވީ''ތައުބާ ވުމަކީ ކޮންމެ މީހެއްގެ މައްޗަށް ވެސް އޮތް ފަރުޟު ޢައިނެކެވެ. ހުރިހާ ޙާލަތެއްގައި ހުރިހާ ޒަމާނެއްގައެވެ.''\nޝައިޚުލް އިސްލާމް އިބްނު ތައިމިޔާ ވިދާޅު ވަނީ: ''ކޮންމެ އަޅަކުވެސް ތައުބާ ވުމަކީ، ކޮންމެހެން ވެސް ކުރަން ޖެހޭ ކަމެކެވެ.''\nޝައްކެތް ވެސް ނެތް ގޮތުގައި އިންސާނުންނަކީ ކުށް ކުރެވޭ ބައެކެވެ. އެކި މީހުންނަށް އެކި މިންވަރަށް އެކި ވަރުގެ ފާފަ ކުރެވޭކަމީ އެނގިފާޅު ކަމެކެވެ. މިއީ އިންސާނުންގެ ޠަބީޢަތެވެ.\nމި ކަމަށް އިޝާރާތް ކުރައްވައި ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވަނީ: كلُ ابْن آدَم خَطَّاء وَخَيْرُ الخَطَّائين التَوَّابُون\nމާނައަކީ: "ކޮންމެ އާދަމުގެ ދަރިއަކީ، ކުށް ކުރެވޭ މީހެކެވެ. އަދި ކުށް ކުރެވޭ މީހުންގެ ތެރެއިން އެންމެ ހެޔޮ ބަޔަކީ، ތައުބާ ވާ މީހުންނެވެ. (ރިވާ ކުރެއްވީ އައްތިރްމިޛީ، އިބްނު މާޖާ، އަދި އަލްބާނީ ޞައްޙަ ކުރައްވާފައިވާ ޙަދީޘެއް)\nއާދަމުގެ ދަރިންގެ ޠަބީޢަތުގައި ކުށް ކުރުމުގެ ޤާބިލްކަން ހުރުމާ އެކުވެސް، ހަވާ ނަފްސަށް ބޯ ނުލަނބައި ﷲ ގެ އަމުރުފުޅުތަކަށް ބޯ ލެނބުމަކީ، އިންސާނުގެ ދަރަޖަ މަތިވެރި ވާ ކަމެކެވެ. މަލާއިކަތުންގެ ތެރެއިން ޚާއްޞަ ނުން މަލާއިކަތުންނަށް ވުރެ ޞާލިޙް މުއުމިނުން މޮޅު އިތުރު ކަމަށް ބައެއް ޢިލްމުވެރިން ވިދާޅު ދައްކަވާ ދަލީލުތަކުގެ ތެރޭގައި މި ނުކުތާ ހިމެނެއެވެ.\nހުރިހާ ފާފައަކުން ވެސް ތައުބާ ވާން ޖެހޭ:\nކުދި ބޮޑު، ސިއްރުގައި އަދި ފާޅުގައި ކުރެވޭ، އެނގިގެން އަދި ނޭނގި ކުރެވޭ، ޤަސްދުގައި އަދި ޤަސްދަކާ ނުލާ ކުރެވޭ، ރުޅި އައިސްގެން ކުރާ އަދި ސަމާސާއަކަށް ކުރާ، މި ހުރިހާ ބާވަތެއްގެ ފާފައަކީ ވެސް ތައުބާ ވާން ޖެހޭ ފާފަތަކެކެވެ. ތައުބާ ވާން ޖެހެނީ ހަމަ އެކަނި، މީހަކު މަރައި ނުވަތަ ޒިނޭކުރުން ފަދަ ބޮޑު ފާފައެއް ކުރެވުނީމަ އޭ، ބައެއް މީހުން ހީކުރެއެވެ. ނަމަވެސް މިއީ މުޅިން ނުބައި ހީކުރުމެވެ. ޒައްރެއް ވަރު ވާ ފާފައެއް އަދި ގެލެކްސީ އެއް ވަރުވާ ފާފައެއް ކުރެވުނަސް ތައުބާ ވާން ޖެހޭނެއެވެ.\nތައުބާ ވާން ޖެހެނީ ހަމަ އެކަނި ޙަރާމް ކަމެއް ކުރެވުނީމާ، އެކަންޏެއް ވެސް ނޫނެވެ. ކިއެއްތަ އަމުރު ކުރެވިފައިވާ ކަމެއް ނުކުރުމަކީ ވެސް ތައުބާ ވާން ޖެހޭނެ ކަމެކެވެ. ރޯދަ ނުހިފުން، ނަމާދު ނުކުރުން، ޒަކާތް ނުދިނުން، ދަރިން ތަރުބިއްޔަތު ނުކުރުން، ބުރުގާ ނޭޅުން، މައިންބަފައިންނަށް ކަމޭ ނުހިތުން، ޢަދުލުވެރި ނުވުން ފަދަ ކޮންމެ ކަމަކީ ތައުބާ ވާން ޖެހޭނެ ކަމެކެވެ. މި ކަންތަކަކީ ކުރަން އަމުރު ކުރެވިފައިވާ ކަންތަކަކަށް ވާހިނދު، މި ކަންތައް ނުކޮށްފިއްޔާ އޮންނާނީ އިދިކޮޅު ޙަރާމް ކަންތައް ކުރެވިފައެވެ.\nއިމާމް އައްނަވަވީ ވިދާޅުވެފައި ވެއެވެ. ''ހުރިހާ ފާފައަކުން ތައުބާ ވުމަކީ ވާޖިބު ކަމެކެވެ. އަދި ވަގުތުން ތައުބާ ވުން ވެސް ވާޖިބުވެގެން ވެއެވެ. ފަހަރެއްގާ ވެސް ތައުބާ ވުން ލަސް ކުރުމަކީ ހުއްދަ ކަމެއް ނޫނެވެ. މީގައި ކުޑަ ފާފައަކަށް ނުވަތަ ބޮޑު ފާފައަކަށް ވުމުގައި ފަރަގެއް ނެތެވެ.''\nއަބަދުވެސް އަދި ހުރިހާ ހާލަތެއްގައި ވެސް ތައުބާ ވުން ވާޖިބުވާ ސަބަބަކީ، އެއްވެސް އާދަމުގެ ދަރިންނަކީ ފާފައިން މަޢްޞޫމް މީހެއް ނޫނެވެ. ނަބީ ބޭކަލުންނަށް ވެސް ވަނީ ބައެއް ކަހަލަ ކުދި ކުދި ކުށް ކުރެވިފައެވެ. ވީމާ އާދައިގެ އިންސާނުން މަޢްޞޫމް ވާނީ ކިހިނެއްހެއްޔެވެ؟ ޤުރުއާނާއި ޙަދީޘު ގައިވެސް، ނަބީ ބޭކަލުންނަށް ކުރެއްވުނު ބައެއް ކުދި ކުށް ބަޔާން ކުރައްވާ އަދި އެ ބޭކަލުން އެކަމަށް ތައުބާވެވަޑައިގަނެ، ކީރިތި ކުރައްވާ، އިސްތިޣްފާރު ކުރެއްވި ކަމަށް އައިސްފައި ވެއެވެ. އާދަމްގެފާނު، އައްޔޫބްގެފާނު، ދާއޫދް، މޫސާ، ޔޫނުސްގެފާނު ފަދަ ވާހަކަތަކުގައި މިކަމާ ބެހޭ ތަފްޞީލު ވާނެއެވެ.\nނޯޓް: (އަހުލުއް ސުންނާ ގެ ޢަޤީދާ އަކީ، ހުރިހާ ނަބީ ބޭކަލުންނާއި ރަސޫލު ބޭކަލުންނަކީވެސް މާތް ﷲ އިޚްތިޔާރު ކުރައްވާފައިވާ، ޞާލިޙް، ފާފަތަކުން މަޢްޞޫމް ބައެއް ކަމަށެވެ. އަދި އެ ބޭކަލުންނަށް ކުރެއްވިފައިވާ ބައެއް ކަހަލަ ކުދި ކުށްތަކަކީ އެއީ ﷲ އަށް ނުކިޔަމަންތެރި ވުމުގެ ގޮތުން ކުރެއްވި ކަމެއް ނޫނެވެ. އަދި އެއީ އެ ބޭކަލުންގެ އަޚްލާޤްފުޅަށް ކިލަނބު ކަމެއް ލިބޭފަދަ ކުށްތަކެއްވެސް ނޫނެވެ. އަދި މިފަދަ ކަމެއް ކުރެވިއްޖެނަމަ ﷲ އެކަން އެބޭހަލުންނަށް ބަޔާންކޮށްދެއްވައެވެ. އަދި ވަގުތުން އެ ބޭކަލުން އެކަމަށް ތައުބާވެވަޑައިގަނެއެވެ.)\nއަހަރެމެން ބޭރުފުށުގެ ގުނަވަންތަކުން ފާފައެއް ނުކުރަންޏާ، އޮންނާނީ ހިތުން ފާފައެއް ކުރެވިފައެވެ. ހިތުން ފާފައެއް ނުކުރެވެންޏާ އޮންނާނީ، ޝައިޠާނާ ގެ ވަސްވާސްތަކަށް ކޮންމެވެސް ވަރަކަށް ލެނބިފައެވެ. ވަސްވާހެއް ވެސް ހިތަށް ނުވަންނަންޏާ އެ މީހެއްގެ ހިތަށް ކޮންމެވެސް ވަރެއްގެ ޣާފިލް ކަމެއް ނުވަދެ ނުދާނެއެވެ. ނުވަތަ ﷲ އާއި ބެހޭ ގޮތުން އެނގެން ޖެހޭ ޢިލްމެއް، ސިފަފުޅެއް ފަދަ ކަމެއް އޮންނާނީ ނޭނގިފައެވެ. މި ހުރިހާ ކަމަކީވެސް އުނި ކަންތަކެވެ. އަދި މި އުނިކަންތަކަށް ސަބަބުތަކެއް ވެސް އޮވެއެވެ. މިސަބަބުތައް ދޫކޮށް މި ސަބަބުތަކުގެ އިދިކޮޅު ކަންތައް ކުރުމަކީ، ޙާލަތަކުން އަނެއް ޙާލަތަކަށް ރުޖޫޢަވުމެވެ. މިއީ ތައުބާވުމެވެ.


Rishvathu hihpevitho balan brazil fuluhun Raees aa suvaalu kuranee\nރިޝްވަތު ހިއްޕެވިތޯ ބަލަން ބްރެޒިލް ފުލުހުން ރައީސާ ސުވާލު ކުރަނީ\nބްރެޒިލްގެ ރައީސް މިޝޭލް ޓޭމާ. ފޮޓޯ: ވީޖާ\nބަނދަރުތައް ހިންގުމުގެ ގަވައިދަށް ބަދަލު ގެންނެވުމަށް ނެރުއްވި ގަރާރެއް ވަކި ގޮތަކަށް ބައްޓަން ކުރެއްވުމަށް ރިޝްވަތު ހިއްޕެވި ކަމަށް ކުރާ ތުހުމަތަކާ ގުޅިގެން ބްރެޒިލްގެ ރައީސް މިޝޭލް ޓޭމާ 50 ސުވާލަކަށް ޖަވާބު ދެއްވަން އެގައުމުގެ ފުލުހުން އެދިއްޖެއެވެ.\nބަނދަރުތަކާ ބެހޭ ގަރާރު، ރޮޑްރިމާރް އެސްއޭ ނަމަކަށް ކިޔާ ލޮޖިސްޓިކްސް ކުންފުންޏަކަށް ފައިދާވާ ގޮތަށް ބައްްޓަން ކުރައްވައި، އެކުންފުނިން ޓޭމާ ރިޝްވަތު ހިތްޕެވި ކަމަށް ތުހުމަތުކުރާ މައްސަލައެއް ފުލުހުން އަންނަނީ ބަލަމުންނެވެ. ރޮޑްރިމާރް އެެސްއޭ އަކީ ބްރެޒިލްގެ ސަންޓޯސް ބަނދަރު ހިންގާ ކުންފުންޏެވެ. އެބަނދަރަކީ ލެޓިން އެމެރިކާގައިވާ އެންމެ ކާރޫބާރޫ ބޮޑު ކޮންޓެއިނާ ބަނދަރެވެ.\nމިދިޔަ 2017 ވަނަ އަހަރުގެ މޭމަހު ޓޭމާ ނެރުއްވި ގަރާރުގައި ގެންނަވާފައިވާ ބަދަލަކީ ބަނދަރުތައް ހިންގުން އެއްކުންފުނިން އަނެއް ކުންފުންޏަށް ބަދަލުވާ ހާލަތުގައި ލިބޭ ކޮންސެޝަން މުއްދަތު އިތުރު ކުރެއްވުމެވެ. އެކަމުން ފައިދާ ވާނީ ބަނދަރުތައް މިހާރު ހިންގާ ކުންފުނި ތަކަށެވެ.\nބްެރެޒިލް ފުލުހުން މިހާރު ފަށައިގެން އުޅޭ ތަހުގީގަކީ އެގައުމުގެ ސަރުކާރުގެ ހިޔާނާތާއި ފަސާދައިގެ އަމަލުތައް ބަލަން ހިންގަމުން އަންނަ ސިލްސިލާ ތަހުގީގުތަކަށް އިތުރުވި ބޮޅެކެވެ. އެ ތަހުގީގުތަކުގެ ސަބަބުން ޓޭމާގެ ސަރުކާރަށް ބޮޑެތި މައްސަލަަތައް ކުރިމަތިވިއެވެ. ނަމަވެސް ބްރެޒިލްގެ ޕާލަމެންޓްގައި އޮތް އަޣުލަބިއްޔަތު ބޭނުންކުރައްވައިގެން ޓޭމާ ވަނީ ގިނަ ތުހުމަތުތަކަުން ރެކިވަޑައިގެންފައެވެ.\nޓޭމާގެ ވަކީލު އެންޓޯނިއޯ މާރީޒް ހުކުރު ދުވަހު ރޮއިޓާސްއަށް ވިދާޅުވެފައި ވަނީ ޖަވާބު ދެއްވަން ގާނޫނީ ގޮތުންް ލާޒިމު ނޫނަސް ފުލުހުންގެ ސުވާލުތަކަށް ޓޭމާ ޖަވާބު ދެއްވާނެ ކަމަށެވެ. ނަމަވެސް ޓޭމާއަށް ފުލުހުން ފޮނުވާފައިވާ ސުވާލުތަކުގެ ތަފުސީލެއް އޭނާ ނުދެއްވައެވެ.\nބްރެޒިލް ރިޝްވަތުގެ މައްސަލަ ރިޝްވަތު\nބްރެޒިލްގެ ކުރީގެ ރައީސް މިނިވަންކުރި ހުކުމް ބަހުސަކަށް


Jabir Huvadhoo Atholhu Ves Cable Car In Gulhuvaalany - Vaguthu\nޖާބިރު ހުވަދޫ އަތޮޅު ވެސް ކޭބަލް ކާރުން ގުޅުވާލަނީ\nމުޅި ދުނިޔޭގައި ވެސް އޮތް އެންމެ ރަށްތަށް ގިނަ އަތޮޅު ކަމަށްވާ ހުވަދު އަތޮޅު ވެސް ކޭބަލް ކާރުން ގުޅުވާލާނެ ކަމަށް ޑީއާރުޕީގެ ލީޑަރ އަދި ކާށިދޫ ދާއިރާގެ މެންބަރު އަބްދުﷲ ޖާބިރު ވިދާޅުވެއްޖެއެވެ.\nޑީއާރުޕީއަށް މެންބަރުން އިތުރު ކުރުމަށް މިހާރު ހުވަދޫ އަތޮޅަށް ކުރައްވަމުން ގެންދަވާ ދަތުރުފުޅުގެ ތެރެއިން ގދ މަޑަވެއްޔަށް ވަޑައިގެން ބަދަރު ސަރަހައްދުގައި ޒުވާނުންނާއި ބައްދަލު ކުރައްވައި ޖާބިރު ވިދާޅުވީ ހުވަދު އަތޮޅު ހަދަން ބޭނުންވަނީ ސިންގަޕޫރަށް ނޫން ކަމަށާއި ޓޯކިޔޯ އަށް ކަމަށެވެ.\n"ކޭބަލް ކާރުން ހުވަދު އަތޮޅުގެ ހުރިހާ ރަށެއް ގުޅާލާނަން , މިއީ ޖޯކެއް ނޫން, އެމްޑީޕީން އެބުނާ ޖަޒީރާވުމަކީ ބޮއްކުރާގައި ދަތުރު ކުރުން, މިއީ ޑީއާރުޕީގެ ވިސްނުމަކީ މިތަން ޓޯކިޔޯ އަށް ހެދުން " ޖާބިރު ވިދާޅުވިއެވެ\nޖާބިރު ވަނީ މީގެ ކުރިން ކާށިދޫ ދާއިރާގައި ހިންގަން ވައުދުވީ ޕްރޮޖެކްޓްތައް ފަށާނެ ކަމަށާއި ރާއްޖެ އާއި ރާއްޖެއިން ބޭރުގެ ހުރިހާ އިންވެސްޓަރުންވެސް ކާށިދޫ ދާއިރާއަށް އިންވެސްޓް ކުރުމަށް ދައުވަތު ދޭނެ ކަމަށް ވިދާޅުވެފައެވެ.\nއެގޮތުން ގާފަރާއި ކާށިދޫ ގުޅާލުމަށް ކޭބަލް ކާރު އެޅުމުގެ އަމަލީ މަސައްކަތް 10 ދުވަހުގެ ތެރޭގަ ފަށާނެކަމަށް ޖާބިރު ވަނީ މިދިޔަ ޖުލައި މަހުގެ 24 ވަނަ ދުވަހު ވިދާާޅުވެފައެވެ.\nޖާބިރު ވިދާޅުވީ ފަތުރުވެރިކަން ޕްރޮމޯޓުކުރުމަށް ކޭބަލް ކާރަކީ ވަރަށް މުހިއްމު އެއްޗެއް ކަމަށެވެ. އެގޮތުން ކޭބަލް ކާރު ރާއްޖެއަށް ތައާރަފުކުރެވިއްޖެނަމަ އެއީ ބޮޑު އާމްދަނީއެއް ލިބޭނެ އެއްޗަކަށް ވާނެ ކަމަށް ޖާބިރު ވިދާޅުވިއެވެ.\nއޮގަސްޓް 14, 2019 14:26\nމިހާރު ކާށިދޫ ކޭބަލް ކާރުން ގުޅުވާލާ ނިމުނީ ތަ\n10 ދުވަސް ތެރޭ އަމަލި މަސައްކތް ފަށާނަމޭ ބުނި.. މިހާރު ނިމުނީތަ\nއޮގަސްޓް 14, 2019 16:59\nމަސައްކަތް ފަށައިފިން. ކޭބަލް އުފައްދަން އަދި ކާރު އުފައްދަންވެސް ކުންފުނިތަކަކާ ހަވާލުކޮށްފިން. އެމީހުން އެތަކެތި ހަދާނިމުމުން އެހެންމަސައްކަތް ފެށޭނެ. އެތަކެތި އެމީހުން ހަދާނިމޭނެ ދުވަހެއް ބުނާކަށްނޭގެ.\nއޮގަސްޓް 14, 2019 15:27\nތިމާގެ ރިސޯޓުގަ ވަޒީފާ އަދާކުރާމީހުނައް ސާވިސްޗާޖުބަރާބަރައް ނުދޭމީހެއް ފުރަތަމަ ބިލުތަކާއެއްޗެހި މަޖިލީހައް ވަދާއިރު 10.000 ދީބަލަ މުވައްޒަފު މީހާޔައް\nއޮގަސްޓް 14, 2019 15:42\nޖާބިރޫ ކަލޭ ހަމަތޯ ފުރަތަމަ ޓެސްޓެއް ހަދަންވީނު؟\nއޮގަސްޓް 14, 2019 16:03\nހުވަދޫ މީހުން ނޫޅޭ ކޭބަލްކާރު ނޭޅިގެން\nއޮގަސްޓް 14, 2019 16:22\nޖާބިރު އަގައިން، ގެއާއި ބަދިގެއާއި ދެމެދުވެސް ކޭބަލް ކާރު ކޭބަލް އަޅާނެ، އެކަމަކު އެއީ ފަހުގެ ދޮގް ތިއަރީއާއި، ފޭކް ވާހަކައިގެ ތެރެއިން.\nކިޔާތީ އަޑުއިވެއެވެ. އަމީނު ދީދީ އެއީ ވިޜަނަރީއެކެވެ. މިއަދު އެގޮތުގައި ފެންނަނީ ޖާބިރުއެވެ. ރާއްޖެ ތަރައްޤީ ކުރެވިދާނެއެވެ. ހުވަފެން ބަލައި އެ އުއްމީދުގައި ކުލަ ޖެއްސިދާނެވެ. ވާނެ ކަމަށް ގަބޫލު ކުރުނަކީ ފެށުމެވެ. ނުވާނެ ކަމަށް ބުނުމަކީ ގޯހެކެވެ. އެހެނީ ނުވާނެ ކަމަށް ގަބޫލުކުރި އެތައް ކަމެއް މިއަދު އެވަބީ ހަގީގަތަކަށް ވެފައެވެ.\nއޮގަސްޓް 14, 2019 17:37\nފޮނި ކެނޑުން ނޫން އިތުރު ކަމެއް ޖާބިރަށް ކުރަން އިނގޭބާ؟؟؟\nއޮގަސްޓް 14, 2019 17:54\nމީނަނޫނީ ނުހުންނާނެ އަނގައިން ކޭބަލްކާރުދުއްވަން ކޭބަލްއެޅޭވަރުގެމީހެއް މިހާރު ކާށިދޫގައަޅައިނިންމާފަ އެފެށީ ހުވަދުއަތޮޅުގަކޭބަލްއަޅަން ވަރައްއަވަސް މުއްދަތެއްގަ ކޭބަލްއަޅާނިންމާނެ\nއޮގަސްޓް 14, 2019 17:59\nއަޅޭ ތި ކޭބަލް ކާރުގެ ވާގަނޑު ކަނޑައިގެން ދާނީ އަޅާތާ ތިން ދުވަސް ތެރޭ ކީކޭދެން ބުނާނީ...\nޖާބިރަކީ ސިކުނޑިގޯސްވެފައިވާ މީހެއް\nއޮގަސްޓް 14, 2019 18:51\nއަންނި ބ.އަތޮޅުގައި ކަރަންޓު ގްރިޑް އެޅި ގޮތަށް މުޅި ރާއްޖޭގައި ޖާބިރުވެސް ކޭބަލް ކާރު އަޅަނީ.\nސައިންސް ލެބެއް އަޅާފައި ދިވެހިންނާ ހަވާލުކުރަމާ؟ ނުވަތަ ޖައްވީ އިދާރާއެއް އަޅާފަ ހަވާލުކޮއްލަމާ؟ ނުވަތަ ފަރުބަދައަށް އަރާ ގިއަރުފަދަ ތަކެތި ދިވެހިންނަށް ބަހަމާ؟\nއޮގަސްޓް 14, 2019 22:34\nހޮޑާއިދޫ އާއި ތިމާވެއްޓާއި ކޭބަލް ފުޅިން ގުޅާއި ލަ ދެއްވަން ވީނޫންތޯ ހަމަ ހިނިއަންނަނީ ހަމަ ހިނިއަންނަނީ\nއޮގަސްޓް 17, 2019 02:20\nމިޖާބިރަކީ ހަމަ މަރުމޯލެއް\nއޮގަސްޓް 17, 2019 21:33\nހޮޑާދޫ އަތިމަތީގަ މީހަކުއިން ކޭބަލްކާރުން ގުޅާފައި\nއޮގަސްޓް 19, 2019 07:22\nޖާބިރޫ ހެޔޮ ނުވާނެ ތިޔަތަން ޓޯކިޔޯ އަށް ނުހައްދަވާތި. އެއީ ދުނިޔޭގައި އޮތް އެންމެ މީހުން ތޮއްޖެހިފައި އޮތް ތިމާވެށި ޕޮލިއުޓް ވެފައި އޮތް 10 ފޫޓް 10 ފޫޓް ގޮޅިގޮޅީގައި މީހުން ދިރިއުޅޭ ތަން. ދުނިޔޭގައި އޮތް އެނމެ ބިޔަ ބޮޑު އަދި ތިމާވެށީގެ ގޮތުން އެންމެ މުއްސަންދި އަތޮޅު އެކަހަލަ ތަނަކަށް ހަދަނީ ކީއްކުރަންތޯ. އަދި ޓޯކިޔޯއަކީ މީހުން އަމިއްލަ އަށް މަރުވުމާއި، ދުނިޔޭގައި ހިނގާ އެންމެހާ ފާހިޝް އަމަލުތައް ވެސް އެނެމެ ގިނައިން ހިނގާ ތަން. ދެން އެފަދަތަނަކަށް ހުވަދޫ ހަދަން ތިޔަ އުޅުއްވަނީ ހުވަދޫ ރައްޔިތުން ބިކަ ކޮށްލަންތޯ.


Anna Aharu Villa College Gai Fashaa 99 Course Akah Kurimathilumah Hulhuvaalaifi - Vaguthu\nއަންނަ އަހަރު ވިލާ ކޮލެޖުގައި ފަށާ 99 ކޯހަކަށް ކުރިމަތިލުމަށް ހުޅުވާލައިފި\nރާއްޖޭގެ އެންމެ ބޮޑު ކޮލެޖު ކަމަށްވާ ވިލާ ކޮލެޖުން އަންނަ އަހަރުގެ ޖެނުއަރީ މަހު ފަށަން ހަމަޖެހިފައިވާ 99 ކޯހަކަށް ކުރިމަތިލުމަށް ހުޅުވާލައިފިއެވެ.\nއެ ކޮލެޖުން އަންނަ އަހަރު ޖެނުއަރީ މަސް ތެރޭގައި ފަށަން ހަމަޖެހިފައިވާ ކޯސްތަކުގެ ތެރޭގައި، އިންފޮމޭޝަން ޓެކްނޮލޮޖީ، ކޮމްޕިއުޓާ ސައިންސް، ބިޒްނަސް މެނޭޖްމެންޓް، ޓީޗިންގ، ޝަރީއާ އަދި ލޯގެ ނާސިންގ، ހިއުމަން ރިސޯސް، ހިމެނެއެވެ. އެ ކޯސްތަކުގެ ތެރޭގައި ހިމެނެނީ ވިލާ ކޮލެޖުގެ އަމިއްލަ ކޯސްތަކާއި އިނގިރޭސިވިލާތުގެ ވެސްޓް އޮފް އިންގްލޭންޑުގެ ކޯސްތަކެވެ.\nއެ ކޮލެޖްގެ އަންނަ އަހަރު ފަށާ ކޯސްތަކުގައި ބައިވަރިވުމަށް އެޕްލިކޭޝަން ހުށަހެޅުމަށް މިއަދުން ފެށިގެން ހުޅުވާލާފައިވާއިރު، އެ ކޮލެޖުގައި އަންނަ އަހަރު ފަށާ ޑިގްރީ އާއި މާސްޓާޒް އަދި ޕްރޮފެޝަނަލް ޕްރޮގްރާމްތަކަށް އަންނަ ޑިސެމްބަރު 27 ވަނަ ދުވަހާ ހަމައަށް ކުރިމަތިލެވޭނެއެވެ. އަދި ސެޓްފިކެޓް ލެވެލް2އަދި ސެޓްފިކެޓް ލެވެލް ތިނަކާއި ފައުންޑޭޝަންގެ ޕްރޮގްރާމްތަކަށް ޖެނުއަރީ 31 ވަނަ ދުވަހުގެ ނިޔަލަށް ކުރިމަތިލެވޭނެއެވެ.\nވިލާ ކޮލެޖުގެ ވައިސް ރެކްޓާ ޑރ. އަލީ ނަޖީބު ވިދާޅުވީ، ވިލާ ކޮލެޖުން ހިންގާ ކޯސްތަކަށް ކޮންމެ ތަނެއްގައި ހުރި ކަމުގައި ވިއަސް، އޮންލައިންކޮށް ކޯސްތަކަށް ކުރިމަތިލެވޭނެ ކަމަށެވެ. އަދި ކޯހަށް ފައިސާ ދެއްކުމުގެ ފުރުސަތު ވެސް އޮންލައިންކޮށް ހަމަޖައްސާފައިވާ ކަމަށްވެސް ނަޖީބު ވިދާޅުވިއެވެ.\n"ދިވެހި ރާއްޖޭގައި އޮންލައިންކޮށް އެޕްލައިކުރެވި، ޕޭ ކުރެވޭ ހަމައެކަނި އިންސްޓިޓިއުޓް މިއީ". ނަޖީބު ވިދާޅުވިއެވެ.\nއެ ކޮލެޖުގެ މާލޭގެ މައި ކެމްޕަހާއި، އަތޮޅުތަކުގައި ހުންނަ އެ ކޮލެޖްގެ ކެމްޕަސްތަކުގައި ގިނަ އަދަދެއްގެ ދަރިވަރުން މިހާރު ދަނީ ކިޔަވަމުންނެވެ.\nނަޖީބު ވިދާޅުވީ، އެ ކޮލެޖުގެ ކެމްޕަސްތަކުގައި މިފަހަރުވެސް ކޯސްތައް ކުރިއަށްދާނެ ކަަމަށެވެ. އަދި އައްޑޫގައި އޭސީސީއޭގެ ކްނޮކެލް ކޯސް އަލަށް ހިންގުމަށް ގަސްތު ކުރާކަމަށް ނަޖީބު ވިދާޅުވިއެވެ.


LIVE: Covid-19: Dhivehin Fassivaa Adhadhu Madujehumeh Nethi Mahchah - Vaguthu\nކޮވިޑް-19: ދިވެހިން ފައްސިވާ އަދަދު މަޑުޖެހުމެއް ނެތި މައްޗަށް!\nAmerica Ge Covid-19 Vaccine Ge Mauloomaath Vagahnagan Russia In Masaiykaiy Kohfi - Report https://t.co/KswXLZyQsP\n— Vaguthu Online (@VaguthuOnline) July 16, 2020\nރާއްޖެ އިން ކޮވިޑް-19 ޖެހުނު މީހުންގެ ތެރެއިން އިތުރު 18 މީހަކު ބަލިން ރަނގަޅު ވެއްޖެ.\nBREAKING NEWS: Covid-19: Ithuru 18 Meehaku Rangalhu Vejje https://t.co/vfijoTeOcl\nރާއްޖެ އިން އިތުރު 68 މީހަކު ކޮވިޑް-19 އަށް ފައްސިވެއްޖެ.\nBREAKING NEWS: Covid-19: Ithuru 68 Meehaku Fassivejje https://t.co/yrZYDMbSme\nBREAKING: Covid-19 Jehigen Anehkkaaves Dhivessaku Niyaavehjjehttps://t.co/4Bw3yt9tuO\nCovid-19: Hong Kong Ah3Vana Raalheh Ery Kihineh?https://t.co/5VQ22QIMhb\nކޮވިޑް-19 އާއި ގުޅިގެން މާލޭ ސިޓީ ކައުންސިލުން ބިދޭސީންގެ ދަފްތަރެއް އެކުލަވާލަން މަސައްކަތް ކުރެއްވި ކަމަށާއި، އެގޮތަށް މަސައްކަތް ކުރަން ފެށުމުން އެ މަސައްކަތް ކުރި މީހުން ފެނުމުން ބިދޭސީން ދުވީ ފިލަން ކަމަށް މާލޭ ސިޓީ ކައުންސިލްގެ މޭޔަރ ސިފާ މުހައްމަދު ވިދާޅުވެއްޖެ.\nCovid-19: Bidheyseenge Dhafthareh Ekulavaalan Ulhumun, Bidheyseen Dhuvee Filan - Sifahttps://t.co/WqHvMQ6zUQ\nރާއްޖެވެސް ބިރުވެރިކަމެއްގައި އޮތް ކޮވިޑް-19ގެ ކޮމިޔުނިޓީ ސްޕްރެޑް އޮތް ރަށަކުން އެހެން ރަށަކަށް ހިދުމަތް ދިނުމަށް ދެވޭނެ ފަރާތްތަކުގެ މައުލޫމާތުތައް ހެލްތް ޕްރޮޓެކްޝަން އެޖެންސީ (އެޗްޕީއޭ)އިން އާއްމުކޮށްފި.\nMale In Rah Rashah Quarantine Nuwe, Dheveyne Faraaithakuge Mauloomaathu Aamukohffihttps://t.co/Ug5Yd8LQ5x\nއިންޑިއާއިން އެކަނި ކޮވިޑް-19 ޖެހިގެން 99 ޑޮކްޓަރަކު މަރުވެފައިވާކަމަށް އިންޑިއަން މެޑިކަލް އެސޯސިއޭޝަން (އައިއެމްއޭ) އިން ބުނެފި.\nCovid-19 Jehigen India In Ekani 99 Doctoraku Maruvhjjehttps://t.co/WaN4bi0wTi\nކޮވިޑް-19 އާ ގުޅިގެން ރައްކާތެރިކަމުގެ ފިޔަވަޅެއްގެ ގޮތުން ރާއްޖޭގެ ބޯޑަރު ބަންދުކޮށްފައި އޮތުމަށް ފަހު، އަލުން އިއްޔެ ހުޅުވިއިރު ރާއްޖެ އައިސްފައި ވަނީ 104 ފަތުރުވެރިންކަމަށް މޯލްޑިވްސް އިމިގްރޭޝަންގެ ތަފާސްހިސާބުތަކުން ދައްކައިފި\nIyye Aee 104 Fathuruverin, Gina Fathuruverin Aee Turkey Innaai, America Inhttps://t.co/bOqPWqfX9K\nހުޅުމާލޭގައި ހުންނަ ޣާޒީ ސްކޫލްގެ ޓީޗަރަކު ކޮވިޑް-19 އަށް ފައްސިވެއްޖެ.\nGhaazee School Teachareh Covid-19 Ah Fassivejje https://t.co/qs2eZZtHmk\nހުޅުމާލެ ރެހެންދީ ސުކޫލުގައި ތައުލީމު ހާސިލްކުރަމުންދާ ދެ ދަރިވަރަކާއި އެސުކޫލްގެ ޓީޗަރަކު ކޮވިޑް-19 އަށް ފައްސިވެއްޖެ.\nBREAKING NEWS: Rehendhi School Ge2Dharivarakaai Teacher Eh Covid-19 Ah Fassivejje https://t.co/4WEfIqjL2G\nމިދިޔަ 24 ގަޑިއިރު ތެރޭ ދުނިޔޭގެ ޤައުމުތަކުން އިތުރު 234,245 މީހަކަށް ކޮވިޑް-19 ޖެހި، މި ބަލީގައި އިތުރު 5754 މީހަކު މަރުވެފައިވޭ. މިއާއެކު މިހާތަނަށް ދުނިޔެއިން ބަލި ޖެހުނު މީހުންގެ ޖުމްލަ އަދަދު ވަނީ 13,683,686 އަށް އަރާފައި. އަދި ބަލީގައި މަރުވި މީހުންގެ ޖުމްލަ އަދަދު ވަނީ 586,193 އަށް އަރާފައި.\nމިހާތަނަށް ދުނިޔެއިން ކޮވިޑް-19 ޖެހުނު މީހުންގެ ތެރެއިން ބަލިން ރަނގަޅުވެފައި ވަނީ 8,031,267 މީހެއް. މީގެ ތެރެއިން އިއްޔެ ރަނގަޅުވި ކަމަށް ރެކޯޑް ކުރެވުނު 189,603 ވޭދަނަ (ކޭސް) އެއް ހިމެނޭ.\nދުނިޔޭގައި މިވަގުތު ކޮވިޑަށް ފަރުވާދެމުންދާ މީހުންގެ ޖުމްލަ އަދަދަކީ 5,066,226. މީގެ ތެރެއިން 59,616 މީހަކަށް ފަރުވާދެމުންދަނީ އައިސީޔޫގައި ނުވަތަ ސީރިއަސް ހާލުގައި.\nއެމެރިކާއިން އިތުރު 71670 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 997 މީހަކު މަރުވެއްޖެ. އެޤައުމުން މިހާތަނަށް ޖުމްލަ 3616747 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 140140 މީހަކު ވަނީ މަރުވެފައި.\nބްރެޒިލް އިން އިތުރު 39705 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 1261 މީހަކު މަރުވެއްޖެ. އެޤައުމުން މިހާތަނަށް ޖުމްލަ 1970909 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 75523 މީހަކު ވަނީ މަރުވެފައި.\nއިންޑިއާ އިން އިތުރު 32682 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 614 މީހަކު މަރުވެއްޖެ. އެޤައުމުން މިހާތަނަށް ޖުމްލަ 970169 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 24929 މީހަކު ވަނީ މަރުވެފައި.\nދެކުނު އެފްރިކާ އިން އިތުރު 12757 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 107 މީހަކު މަރުވެއްޖެ. އެޤައުމުން މިހާތަނަށް ޖުމްލަ 311049 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 4453 މީހަކު ވަނީ މަރުވެފައި.\nމެކްސިކޯ އިން އިތުރު 7051 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 836 މީހަކު މަރުވެއްޖެ. އެޤައުމުން މިހާތަނަށް ޖުމްލަ 311486 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 36327 މީހަކު ވަނީ މަރުވެފައި.\nރަޝިޔާ އިން އިތުރު 6422 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 156 މީހަކު މަރުވެއްޖެ. އެޤައުމުން މިހާތަނަށް ޖުމްލަ 746369 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 11770 މީހަކު ވަނީ މަރުވެފައި.\nކޮލަމްބިއާ އިން އިތުރު 5271 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 189 މީހަކު މަރުވެއްޖެ. އެޤައުމުން މިހާތަނަށް ޖުމްލަ 165169 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 5814 މީހަކު ވަނީ މަރުވެފައި.\nއާޖެންޓީނާ އިން އިތުރު 4236 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 82 މީހަކު މަރުވެއްޖެ. އެޤައުމުން މިހާތަނަށް ޖުމްލަ 111146 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 2050 މީހަކު ވަނީ މަރުވެފައި.\nޕެރޫ އިން އިތުރު 3857 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 188 މީހަކު މަރުވެއްޖެ. އެޤައުމުން މިހާތަނަށް ޖުމްލަ 337724 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 12417 މީހަކު ވަނީ މަރުވެފައި.\nބަންގްލަދޭޝް އިން އިތުރު 3533 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 33 މީހަކު މަރުވެއްޖެ. އެޤައުމުން މިހާތަނަށް ޖުމްލަ 193590 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 2457 މީހަކު ވަނީ މަރުވެފައި.\nސައުދީ އަރަބިއްޔާ އިން އިތުރު 2671 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 42 މީހަކު މަރުވެއްޖެ. އެޤައުމުން މިހާތަނަށް ޖުމްލަ 240474 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 2325 މީހަކު ވަނީ މަރުވެފައި.\nއީރާނުން އިތުރު 2388 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 199 މީހަކު މަރުވެއްޖެ. އެޤައުމުން މިހާތަނަށް ޖުމްލަ 264561 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 13410 މީހަކު ވަނީ މަރުވެފައި.\nޕާކިސްތާނުން އިތުރު 2165 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 66 މީހަކު މަރުވެއްޖެ. އެޤައުމުން މިހާތަނަށް ޖުމްލަ 255769 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 5386 މީހަކު ވަނީ މަރުވެފައި.\nއިރާގުން އިތުރު 2110 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 87 މީހަކު މަރުވެއްޖެ. އެޤައުމުން މިހާތަނަށް ޖުމްލަ 83867 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 3432 މީހަކު ވަނީ މަރުވެފައި.\nއިސްރާއީލުން އިތުރު 1828 މީހަކު ކޮވިޑް-19 އަށް ފައްސިވެ، މި ބަލީގައި އިތުރު5މީހަކު މަރުވެއްޖެ. އެޤައުމުން މިހާތަނަށް ޖުމްލަ 44188 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 376 މީހަކު ވަނީ މަރުވެފައި.\nކަޒިކިސްތާނުން އިތުރު 1759 މީހަކު ކޮވިޑް-19 އަށް ފައްސިވެއްޖެ. އެޤައުމުން މިހާތަނަށް ޖުމްލަ 63514 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 375 މީހަކު ވަނީ މަރުވެފައި.\nޗިލީން އިތުރު 1712 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 117 މީހަކު މަރުވެއްޖެ. އެޤައުމުން މިހާތަނަށް ޖުމްލަ 321205 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 7186 މީހަކު ވަނީ މަރުވެފައި.\nއޮމާނުން އިތުރު 1679 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 8 މީހަކު މަރުވެއްޖެ. އެޤައުމުން މިހާތަނަށް ޖުމްލަ 61247 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 281 މީހަކު ވަނީ މަރުވެފައި.\nބޮލީވިއާ އިން އިތުރު 1617 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 32 މީހަކު މަރުވެއްޖެ. އެޤައުމުން މިހާތަނަށް ޖުމްލަ 50867 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 1898 މީހަކު ވަނީ މަރުވެފައި.\nއިންޑޮނީޝިއާ އިން އިތުރު 1522 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 87 މީހަކު މަރުވެއްޖެ. އެޤައުމުން މިހާތަނަށް ޖުމްލަ 80094 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 3797 މީހަކު ވަނީ މަރުވެފައި.\nފިލިޕީންސުން އިތުރު 1392 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 11 މީހަކު މަރުވެއްޖެ. އެޤައުމުން މިހާތަނަށް ޖުމްލަ 58850 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 1614 މީހަކު ވަނީ މަރުވެފައި.\nޑޮމިނިކަން ރިޕަބްލިކުން އިތުރު 1366 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 19 މީހަކު މަރުވެއްޖެ. އެޤައުމުން މިހާތަނަށް ޖުމްލަ 47671 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 929 މީހަކު ވަނީ މަރުވެފައި.\nގުއަޓަމަލާ އިން އިތުރު 1202 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 48 މީހަކު މަރުވެއްޖެ. އެޤައުމުން މިހާތަނަށް ޖުމްލަ 32074 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 1350 މީހަކު ވަނީ މަރުވެފައި.\nޕެނަމާ އިން އިތުރު 1147 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 22 މީހަކު މަރުވެއްޖެ. އެޤައުމުން މިހާތަނަށް ޖުމްލަ 49243 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 982 މީހަކު ވަނީ މަރުވެފައި.\nBREAKING | Covid-19: Brazil In Ithuru 1261 Meehaku Maruvehjehttps://t.co/qkgYjIBjko\nCovid-19: Raajje In Bali Fenunuthaa 130 Dhuvas, Mihaaru Faruvaa Dhenee 482 Meehakahhttps://t.co/oZA1rgh6sm\nCovid-19: 8 Million Meehun Balin Rangalhu Vehjehttps://t.co/Sz7TQY7aZa\nBREAKING | Covid-19: Mexico In Ithuru 836 Meehaku Maruvehjehttps://t.co/nOHNlZr0GA\n— Vaguthu Online (@VaguthuOnline) July 15, 2020\nEmme Avahah Igthisaadhu Hulhuvaali Gaumakah Raajje Vumakee Fahureh, Raees Solih Akee Hero Eh - DRPhttps://t.co/z8AiCDxhm9\nAharemennah Vure Kurin China Ah Vaccine Eh Nuhoadheyne - Americahttps://t.co/iy62jd1cm6\nBREAKING | Covid-19: India In Record Adhadhakah Meehun Fassive, Maruvehjehttps://t.co/BfASGaKxwp\nކޮވިޑް-19 ފެތުރުން ކޮންޓްރޯލް ކުރަން މާލޭގައި އަޅާފައިވާ ފިޔަވަޅުތަކަށް ލުއިތައް ދިނުމުން ކޮވިޑް-19 އަށް ފައްސިވާ މީހުންގެ އަދަދު އިތުރު ވަމުން ދާއިރު ފައްސިވާ ދިވެހިންގެ އަދަދު އަންނަނީ މަޑުޖެހުމެއް ނެތި މައްޗަށް ދަމުންނެވެ.\nމިއަދު އިރުއޮއްސި 18:00 އާއި ހަމައަށް ފާއިތުވި 24 ގަޑިއިރުގެ ތެރޭގައި ރާއްޖެ އިން އިތުރު 30 މީހަކު ކޮވިޑް-19 އަށް ފައްސިވިއިރު އޭގެ ތެރެއިން 29 މީހުންނަކީ ދިވެހިންނެވެ. ދިވެހިން ކޮވިޑް-19 އަށް ފައްސިވުން އިތުރު ވަމުން ދިއުމަކީ ނުރައްކަލެއް ކަމަށް އެޗްއޯސީން ކުރިން ވެސް ވަނީ ވިދާޅުވެފައެވެ.\nދިވެހިން ފައްސިވުން އިތުރުވާން ފެށުމާއި އެކު ހޮސްޕިޓަލްގައި އެޑްމިޓް ކޮށްގެން ފަރުވާ ދޭންޖެހޭ މީހުންގެ އަދަދު ވެސް ވަނީ އިތުރުވެފައެވެ. ދިވެހިންގެ ތެރެއިން ގިނަ މީހުންނަކީ ހަކުރު ބައްޔާއި ލޭމައްޗަށް ދިއުން ފަދަ ކޮވިޑް-19 ޖެހުމުން ހާލަތު އިތުރަށް ނުރައްކާ ވެދާނެ ބަލިތައް ހުންނަ މީހުން ކަމަށް އެޗްއޯސީން ވަނީ ވިދާޅުވެފައެވެ. އަދި ދިވެހިން ފައްސިވުން އިތުރުވާނަމަ ބަލި ޖެހޭ އުމުރުން ދުވަސްވީ މީހުންގެ ނިސްބަތްވެސް އިތުރު ވެގެން ދިއުމުގެ ފުރުސަތު ބޮޑެވެ.\nއެހެންކަމުން ރައްކާތެރިކަމުގެ ފިޔަވަޅުތަކަށް އިތުރު ސަމާލުކަމެއް ދޭން ވަނީ ޖެހިފައެވެ. ގެއިން ނިކުންނަމަ މާސްކް އެޅުމަށާއި، ގައިދުރުކަމަށް ސަމާލުކަން ދޭން ޖެހެއެވެ. ގިނަގިނައިން އަތްދޮވެ، ސާފުތާހިރުކަމަށް އިސްކަން ދޭން ޖެހެއެވެ.\nBREAKING NEWS: Covid-19: Ithuru 30 Meehaku Fassivejje https://t.co/odT9KxmHH7\nCovid-19: Male' City Council Ge4Muvvazafun Fassivejje https://t.co/KjzLnFLfZt\nBREAKING NEWS: Dhuvaafarun Fassivi3Meehunnaai Gaathun Bahdhalvi 23 Meehun Nassi https://t.co/2F6dOAQwNV\nBREAKING NEWS: Covid-19: Ithuru 19 Meehaku Balin Rangalhu Vejje https://t.co/JZIwkMZlT4\nޖުލައި 16, 2020 00:29\nއަދި ނުވެޔޭ ތިކަމާ ހާސްވާކައް.


ޔޫރޯގައި ވާދަކުރާ ސްޕެއިންޓީމުގެ ކެޕްޓަން ސާޖިއޯ ބުސްކެޓް ކޮވިޑް 19 އަށް ޕޮޒިޓިވް ވެ ސްޕެއިން ޓީމް އައިސޮލޭޝަނަށް - Voice of Meedhoo\nޔޫރޯ ފުޓްބޯޅަ މުބާރާތުގައި ވާދަކުރާ ސްޕެއިން ޓީމުގެ ކެޕްޓަން ސާޖިއޯ ބުސްކެޓް ކޮވިޑް-19 އަށް ޕޮޒިޓިވްވެއްޖެއެވެ\nބުސްކެޓްސް ކޮވިޑް 19 އަށް ޕޮޒިޓިވްވުމާ އެކު އެޓީމުން އޭނާއި ކޮންޓެކްޓްވި އެންމެން ވަނީ އެކަހެރި ކޮށްފައެވެ. މީޑިއާ ރިޕޯޓްތައް ބުނާގޮތުން ބުސްކެޓްސްއާ ކޮންޓެކްޓް ވެގެން ސްޕެއިންޓީމުގެ ފަސް ކުޅުންތެރިއަކާއި ދެ އޮފިޝަލަކު ވަނީ އެކަހެރި ކުރެވިފައެވެ.\nއަންނަ ހުކުރުދުވަހު ( 11 ޖޫން 2021 ވާ ހުކުރުދުވަހު ) ފެށުމަށް ހަމަޖެހިފައިވާ ޔޫރޯ ފުޓްބޯޅަ މުބާރާތުގެ މެޗްތައް ހަމަޖެހިފައިވާގޮތުން ސްޕެއިން ކުޅެން ޖެހޭ ފުރަތަމަ މެޗް އޮތީ ޖޫން މަހުގެ 14 ވަނަ ދުވަހުއެވެ. އެހެންކަމަށްވުމާއެކު ބުސްކެޓަށް އެމެޗްގައި ކުޅުމުގެ ފުރުސަތު މިހާރުމިވަނީ ވަރަށް ކުޑަވެފައެވެ.\nބުސްކެޓް ކޮވިޑަށް ޕޮޒިޓިވް ވެފައިވާއިރު މިދިޔަ ބުރާސްފަތި ދުވަހުގެރޭ ވަނީ ސްޕެއިނާއި ޕޯޗުގަލް ބައްދަލުކޮށް ކުޅުނު މެޗުގައިވަނީ އޭނާވަނީ ކުޅެފައެވެ. އެކަމަކު އެ މެޗު ކުޅުމުގެ ކުރިން ހުރިހާ ކުޅުންތެރިން ކޮވިޑަށް ޓެސްޓްކުރިއިރު، ބުސްކެޓްސް ވަނީ ނެގެޓިވްވެފައެވެ.\nއެކަމަކު އެމެޗަށްފަހު ސްޕެއިންގެ މުޅި ސްކޮޑުގެ ހުރިހާ މެމްބަރުން ޓެސްޓްކުރިއިރު، ޕޮޒިޓިވްވީ ބުސްކެޓްސް އެކަނިއެވެ.\nބުސްކެޓްސް ޕޮޒިޓިވް ވުމާއެކު ސްޕެއިން ސީނިއަރ ޓީމުގެ މިރޭ ލިތުއޭނިއާއާ ދެކޮޅަށް ކުޅެން ހަމަޖެހިފައިވާ އެކުވެރިކަމުގެ މެޗް މިހާރުވަނީ ކެންސަލްކުރެވިފައެވެ.


EC ah Raeesaku hovun anna hafthaagai\nއީސީއަށް ރައީސަކު ހޮވުން އަންނަ ހަފުތާގައި\nއިލެކްޝަންސް ކޮމިޝަންގެ ފަސް މެންބަރުން: ކޮމިޝަންގައި އަދި ރައީސަކު ނެތް\nއިލެކްޝަންސް ކޮމިޝަން (އީސީ) ގެ ރައީސްގެ މަގާމަށް ބޭފުޅަކު އިންތިހާބު ކުރުން އަންނަ ހަފުތާ ނިމުމުގެ ކުރީން ކުރިއަށް ގެންދަން އެ ކޮމިޝަނުން ނިންމައިފި އެވެ.\nއިލެކްޝަންސް ކޮމިޝަންގެ ރައީސް މަގާމު ހުސްވީ އެ މަގާމުގައި ކުރިން ހުންނެވި އަހުމަދު ޝަރީފް ޖޫން މަހު އިސްތިއުފާ ދެއްވުމާއި ގުޅިގެނެވެ. ޝަރީފް އިސްތިއުފާއާއެކު ކޮމިޝަންގެ ރައީސްގެ މަގާމު އޮތީ ހުސްކޮށެވެ.\nކޮމިޝަންގެ މެންބަރުން ނިންމާފައި ވަނީ ފަސް މެންބަރުން ހަމަވުމުން ރައީސަކު އިންތިހާބު ކުރުމަށެވެ. ކޮމިޝަންގެ މެންބަރުން ހަމަވެފައި ވަނީ އިއްޔެ އެވެ. އިއްޔެ އީސީގެ މެންބަރު ކަމަށް އައްޔަން ކޮށްފައި ވަނީ މުހައްމަދު އާސިފް (އިރުވައި އާސިފް) އެވެ.\nއިލެކްޝަންސް ކޮމިޝަންގެ މެންބަރު ފުއާދު ތައުފީގު އަވަސްއަށް ވިދާޅުވީ ކޮމިޝަނަށް ރައީސަކު އިންތިހާބު ކުުރުން އަންނަ ހަފްތާ ނިމުމުގެ ކުރީން ނިންމަން ކޮމިޝަންގެ މެންބަރުން މަޝްވަރާ ކޮށްފައިވާ ކަމަށެވެ.\n"އިރާދަ ކުރެއްވިއްޔާ އަންނަ ހަފުތާ ނިމުމުގެ ކުރީން އެ މަސައްކަތް ނިންމަން ކޮމިޝަންގެ މެންބަރުންގެ މެދުގައި މަޝްވަރާ ކުރެވިފައި ވަނީ،" ފުއާދު ވިދާޅުވިއެވެ.\nކޮމިޝަންގެ ރައީސް ކަމަށް ފުއާދު ވަނީ ޝައުގުވެރިކަން ވެސް ފާޅު ކުރައްވާފަ އެވެ. ކޮމިޝަންގެ އިތުރު މެންބަރަކު އެ މަގާމަށް އަދި ޝައުގުވެރިކަން ފާޅުކޮށްފައެއް ނުވެއެވެ. އީސީގެ ނާއިބު ރައީސަކީ އިސްމާއީލް ހަބީބެވެ. ކޮމިޝަން ވަގުތީ ގޮތުން ހިންގަވަނީ ވެސް ހަބީބެވެ.\nއީސީގެ ރައީސް ކަމަށް ފުއާދު ޝައުގުވެރިވޭ\nމަަރުކަޒުގައި ވޯޓް ނުގުނަން ނިންމި ވާހަކަ ދޮގުކޮށްފި


August mahu 2373 meehakah covid jeheyne kamah lafaakohfi\nމި ފެށޭ އޮގަސްޓް މަހު ދުވާލަކު 170 މީހުންނަށް އަދި މުޅި މަހު 2373 މީހަކަށް ބަލި ޖެހޭނެ ކަމަށް ލަފާކޮށްފި އެވެ.\nމިރޭ އެޗްއީއޯސީން ބޭއްވި ނޫސްވެރިންގެ ބައްދަލްވުމުގައި ޑރ. ޝީނާ މޫސާގެ ހައްދަވާފައިވާ ޕްރޮޖެކްޝަންގެ މައުލޫމާތު ވަނީ ހިއްސާކުރައްވާފައެވެ. އެ ޕްރޮޖެކްޝަން ހިއްސާކުރައްވާ ޑރ. ޝީނާ ވިދާޅުވީ އޮގަސްޓް މަހު ކޮވިޑްގެ ހާލަތު ނުރައްކާ ހާލަތަކަށް ދާނެ ކަމަށް ބެލެވޭ ކަމަށެވެ.\nއެގޮތުން ދުވާލަކު 170 މިހުންނަށް އަދި މުޅި މަހު 2373 މީހަކަށް ބަލި ޖެހޭނެ ކަމަށް ލަފާ ކުރެވޭ ކަމަށާއި އޭގެ ތެރެއިން 475 މީހަކަށް ހޮސްޕިޓަލްގައި ފަރުވާ ދޭން ޖެހޭނެ ކަމަށް ވަނީ ލަފާކޮށްފައެވެ.\nސެޕްޓެންބަރު މަހުވެސް ކޮވިޑްގެ ހާލަތު ރަނގަޅުވާނެ ކަމަށް ނުބެލެވެއެވެ. ޑރ. ޝީނާގެ ޕްރޮޖެކްޝަން ދައްކާގޮތުން ސެޕްޓެންބަރު މަހުވެސް ދުވާލަކު 105 މީހަކަށް ބަލި ޖެހޭނެ ކަމަށް ވަނީ ލަފާކޮށްފައެވެ. މުޅި މަހު 1464 މީހަކަށް ބަލި ޖެހޭނެ ކަމަށް ވަނީ ލަފާކޮށްފައެވެ. އަދި 293 މީހަކަށް ހޮސްޕިޓަލްގައި ފަރުވާދޭން ޖެހޭނެ ކަމަށް ވަނީ ބުނެފައެވެ.\nއޮކްޓޫބަރު މަހުގެ ތެރޭގައި 945 މީހަކަށް ބަލި ޖެހޭނެ ކަމަށް ވަނީ ލަފާކޮށްފައެވެ. ދުވާލަކު ބަލި ޖެހޭނެ ކަމަށް ލަފާކޮށްފައިވަނީ 68 މީހަކަށެވެ. އަދި 189 މީހަކަށް ހޮސްޕިޓަލްގައި އެޑްމިޓްކޮށްގެން ފަރުވާ ދޭންޖެހޭނެ ކަމަށް ވަނީ ލަފާކޮށްފައެވެ.\nޑރ. ޝީނާ ވިދާޅުވީ ކޮވިޑްގެ ހާލަތު ނޮވެންބަރު އަދި ޑިސެންބަރު މަހު ދަށައްދާނެ ކަމަށް ބެލެވޭ ކަމަށެވެ. ނަމަވެސް ކޮވިޑްގެ ނުރައްކާ މުޅިން ފިލައިގެން ދާނެ ކަމަށް ނުބެލެވޭ ކަމަށް ވިދާޅުވިއެވެ. ނޮވެންބަރު މަހުގެ ތެރޭގައި ދުވާލަކު 29 މީހަކަށް ބަލި ޖެހޭނެ ކަމަށް ލަފާކޮށްފައިވާއިރު މުޅި މަހު ބަލި ޖެހޭނެ ކަމަށް ލަފާކޮށްފައިވަނީ 409 މީހެކެވެ. އަދި ޑިސެންބަރު މަހުގެ ތެރޭގައި 254 މީހަކަށް ބަލި ޖެހޭނެ ކަމަށް ވަނީ ލަފާކޮށްފައެވެ.\nލޮކްޑައުންގެ ހާލަތަށް ލުއިދިން ފަހުން ކޮންމެ ދުވަހަކުވެސް ގިނަ ބަޔަކު ދަނީ ޕޮޒިޓިވްވަމުންނެވެ. އެގޮތުން ރާއްޖޭން ކޮވިޑް-19 ފެނުން ފަހުން މިއަދަކީ އެންމެ ގިނަ މީހުން ޕޮޒިޓިވްވި ދުވަހެވެ. މިއަދު އެކަނިވެސް 152 މީހަކު ވަނީ ކޮވިޑަށް ޕޮޒިޓިވްވެފައެވެ.


ނަފްސާނީ ބަލިމީހުންނަށް އެންމެން އެހީވުމަށް ރައީސްގެ އަނބިކަނބަލުން އިސްތިމާސްކުރައްވައިފި ނަފްސާނީ ބަލިމީހުންނަށް އެންމެން އެހީވުމަށް ރައީސްގެ އަނބިކަނބަލުން އިސްތިމާސްކުރައްވައިފި\nނަފްސާނީ ބަލިމީހުންނަށް އެންމެން އެހީވުމަށް ރައީސްގެ އަނބިކަނބަލުން އިސްތިމާސްކުރައްވައިފި\nނަފްސާނީ ބަލި ތަހައްމަލުކުރަމުންދާ މީހުންނަށް އެންމެން އެހީވުމަށާއި އެފަދަ މީހުންނަށް ފަރުވާ ދިނުމުގައި މިދާއިރާގައި މަސައްކަތްކުރާ ހުރިހާ ފަރާތްތައް ގުޅިގެން މަސައްކަތްކުރުމަށް ރައީސުލްޖުމްހޫރިއްޔާގެ އަނބިކަނބަލުން ފަޒްނާ އަޙްމަދު ގޮވާލައްވައިފިއެވެ.\nއެކަމަނާ މިގޮތަށް ގޮވާލެއްވީ، ނަފްސާނީ ބަލި ހުންނަ މީހުންނަށް ފަރުވާ ދިނުމަށްޓަކައި އަމިއްލަ ފަރާތަކުން ހުޅުވި "ތިބާ ސައިކޮލަޖީ" ކްލިނިކް ރަސްމީކޮށް ހުޅުއއްވާދެއްވައި ވާހަކަފުޅުދައްކަވަމުންނެވެ. ފަޒްނާ ވިދާޅުވީ މިކްލިނިކްގެ ސަބަބުން ނަފްސާނީ ބަލި ތަހައްމަލުކުރަމުންދާ ފަރާތްތަކަށް ފަސޭހަތަކެއް ލިބިގެންދާނެކަމަށް އުއްމީދުކުރާކަމަށާ، އަދި މިދާއިރާއަށް މުހިއްމު އެކްޝަން ޕްލޭންތަކެއް ހެދިގެން އަންނާނެކަމަށްވެސް އެކަމަނާ ވިދާޅުވިއެވެ.\nރާއްޖޭގައިވެސް ނަފްސާނީ ބަލި ތަހައްމަލުކުރަމުންދާ ފަރާތްތައް ތިބިކަން ފާހަގަކޮށް އެކަމަނާވަނީ މިކަމަށް ޢާއްމުން ހޭލުންތެރިކުރުވުމަކީ މުހިއްމުކަމެއްކަމަށާއި އެކަން ކުރުމަށްވެސްވަނީ އިލްތިމާސްކުރައްވާފައެވެ. އަދި މިފަދަ ބަލިތައް ތަޙައްމަލުކުރަމުންދާ ފަރާތްތަކަށް އެހީވުމަށް އެންމެން ގުޅިގެން މަސައްކަތްކުރުމަށްވެސް އެކަމަނާ އިލްތިމާސްކުރެއްވިއެވެ.\n"ތިބާ ސައިކޮލަޖީ" ކްލިނިކްއަކީ އަމިއްލަ ފާރާތްތަކެއް ގުޅިގެން ހުޅުވާފައިވާ ތަނެކެވެ. މިތަނުން\nކައުންސިލިން ދިނުމާއި އެކިކަހަލަ ސައިކޯ ތެރަޕީގެ ޚިދުމަތްތައް ފޯރުކޯށްދިނުމާއި ސައިކޮލަޖިކަލް އެސެސްމަންޓްތައް ހެދޭނެކަމަށް އެކްލިނިކުން ބުނެއެވެ. ކްލިނިކްގެ ފައުންޑަރ މެމްބަރ ޝުޒްނާ އިބްރާހީމް ވިދާޅުވީ އެކްލިނިކުން ކޮންމެ ޢުމުރުފުރާގެ މީހަކަށްވެސް ޚިދުމަތް ދެމުންގެންދާނެކަމަށެވެ. އަދި ބަލި މީހުންނަށް ޚިދުމަތްދިނުމުގައި ޙަރަކާތްތެރިވަމުންދާނީ އެދާއިރާގައި މަސައްކަތްކުރާ ދިވެހިންކަމަށެވެ.\n"ތިބާ ސައިކޮލަޖީ" ހުންނަނީ މ.ފްލެމިންގޯގެ ތިންވަ ފަންގިފިލާގައެވެ. އެކްލިނކުންބުނީ ނަފްސާނީ ބަލީގެ ކަންކަން ދިރާސާ ކުރުމާއި މީހުން ތަމްރީންވެސް ކުރާނެކަމަށެވެ. އަދި އެކްލިނިކަކީ ބައިނަލް އަޤްވާމީ މިމްގަނޑުތަކަށް ފެތޭ ކްލިންކްއެއްކަމަށާ، ޚިދުމަތް ދެމުންގެންދާނީ އެންމެ ފަހުގެ ޓްކްނޮލަޖީ ބޭނުންކޮށްގެންކަމަށްވެސް އެކްލިނިކުން ބުނެއެވެ.


Taliban in passport office hulhuvaifi\nއަފްޣާން ޕާސްޕޯޓް އޮފީސް ދޮށުގައި ތޮއްޖެހިފައި ތިބި އާނުމުން ޓްރަވެލް ޑޮކިޔުމަޓެއް ލިބޭތޯ ކިޔޫގައި\nތާލިބާނުން އަފްޣާނަށް ވެރިވެގަނެ ބަންދުކޮށްފައި ހުރި ޕާސްޕޯޓް އޮފީސް ހުޅުވައި ޚިދުމަތްދޭން ފަށައިފި އެވެ.\nމިއީ އަފްޣާނުން ނުކުމެވޭނެ ގޮތެއް ނެތި ބަންދުވެފައި ތިބި އެތައްހާސް ބަޔަކަށް ލިބުނު ވަރަށް ބޮޑު އުންމީދަކަށް ވަނީ ވެފަ އެވެ.\nތާލިބާނުން ކުރިން ބުނެފައި އޮތް ގޮތުން މަސައްކަތް ދަންނަ މީހުން ޚިދުމަތަށް ނުކުންނަންވީ އެވެ. އެމީހުންނަށް އެއްވެސް ހުރަހެއް ނޯންނާނެ އެވެ. އަދި ބޭރު ގައުމުތަކަށް ވަޒީފާއަށް ދާން އެދޭނަމަ ފެންވަރު ހުރި ކޮންމެ މީހަކަށް އެ ފުރުސަތު ދޭނެ އެވެ.\nޚަބަރުތައް ބުނާ ގޮތުން ޕާސްޕޯޓް ޑިޕާޓްމަންޓް ދޮށުގައި މީހުން އޮތީ ތޮއްޖެހިފަ އެވެ. އަފްޣާނުން ބޭރުވުމަށް ޕާސްޕޯޓް ސައްހަކުރުމަށާއި ޓްރަވެލް ޑޮކިޔުމަންޓެއް ހޯދަން ގޮސް ތިބި މީހުންގެ ކިޔޫ ކޮޅުނުފެންނަހާ ދިގެެވެ.\nއެމެރިކާ އާއި ވިލާތު ސިފައިން އަފްޣާންގައި ތިބި ދުވަސްވަރު އެ މީހުންނަށް އެހީތެރިވި އަފްޣާން ރައްޔިތުންނާ މެދު ތާލިބާނުން އިހާނެތިކޮށް ހިތާނާނެކަން އޮތީ އެނގިފަ އެވެ. އެހެންވެ ތަރުޖަމާނުންގެ ގޮތުގައި ބޭރު ގައުމުތަކުގެ ސިފައިންނަށް އެހީތެރިވެދިން މީހުންނާއި އަދި އެފަދަ އެހެން ގޮތަކަށް އެހީތެރިވި އެތައް ބަޔަކު އަދިވެސް އަފްޣާންގައި އެބަ ތިއްބެވެ.\nޕާސްޕޯޓް އޮފީސް ހުޅުވުމާ އެކު ގައުމުން ބޭރުވެވޭތޯ މަސައްކަތްކުރާ މީހުންގެ ތެރޭގައި ބޭރު ގައުމުތަކުގެ ސިފައިންނަށް އެހީތެރިވި މީހުން ވެސް ހިމެނެ އެވެ. އޭގެ ތެރެއިން އޭއެފްޕީއާ ދިމާވި ބައެއް މީހުން ބުނާ ގޮތުން އެމީހުން އުޅެނީ ވަރަށް ބޮޑަށް ފިލައިގެންނެވެ. އަދި ޓްރަވެލް ޑޮކިޔުމަންޓެއް ހޯދުމުގައި ވެސް ތާލިބާނުންނަށް ފޮރުވިގެން އުޅެންޖެހިފައިވާ ކަމަށް އޭނާ ބުންޏެވެ.\nތާލިބާނުންގެ ވެރިކަމުގައި އަފްޣާންގައި ކަނބަލުންނަށް ވަޒީފާ އަދާނުކުރެވޭ ކަމަށް ބުނެވުނު ނަމަވެސް ތާލިބާނުން ބުނާ ގޮތުން އެއީ ދޮގެކެވެ.\nފާސްޕޯޓް އޮފީސް ހިންގުމާ ހަވާލުވެ ހުންނެވި އާދަމް ގުލް ހައްގާނީ ވިދާޅުވީ ޕާސްޕޯޓް އޮފީހުގައި މަސައްކަތްކުރަނީ އަންހެން / ފިރިހެން ދެ ގޮތްޕަށް ބަހާލައިގެންނެެވެ.\nކަނބަލުންނަށް ޕާސްޕޯޓް ހަދައިދޭން ތިބެނީ ކަނބަލުން ކަމަށް އާދަމް ގުލް ހައްގާނީ ވިދާޅުވި އެވެ. އޭނާ ވިދާޅުވި ގޮތުން ޕާސްޕޯޓް އޮފީހުގައި މަސައްކަތްކުރާ މުވައްޒަފުންނަށް މުސާރަ ވެސް ބަރާބަރަށް ދެ އެވެ.\nއެމެރިކާ އަފްޣާނިސްތާން ނޭޓޯ + ތާލިބާން


Baagee Luthufee Ah Vakeelaku Hoadhumah 10 Dhuvas Dheefi | Hathaavees\nބާޣީ ލުތުފީ އަށް ވަކީލަކު ހޯދުމަށް 10 ދުވަސް ދީފި\nނޮވެމްބަރު 3، 1988 ގައި ރާއްޖެ އަށް ދިން އުދުވާނީ ހަމަލާގެ އިސް މޭސްތިރި، ހ. ހާޖަރާގޭ އަބްދުﷲ ލުތުފީ ބޭސްފަރުވާ އަކަށް ރާއްޖެ އިން ބޭރަށް ފޮނުވުމުން ފިލި މައްސަލާގައި އޭނާގެ މައްޗަށް ދައުލަތުން އުފުލާފައިވާ ދައުވާއަށް ޖަވާބުދާރީ ވުމަށް ފުރުސަތު ދީފިއެވެ.\nމިއަދުގެ އަޑުއެހުން ފެށުމަށް ފަހު، ވަކީލަކު ބޭނުންވޭތޯ ސުވާލު ކުރުމުން ލުތުފީ ބުނީ ވަކީލަކު ހަމަޖައްސަން ބޭނުންވާ ކަމަށާއި އެ ފުރުސަތު ހޯދައި ދިނުމަށް ކޯޓުން ކަރެކްޝަނަލް ސާވިސް އަށް އަންގަން އެދޭ ކަމަށެވެ.\nއެ މައްސަލަ ބައްލަވާ ގާޒީ އަލީ ރަޝީދު ހުސައިން ވަނީ ވަނީ އެކަމަށް 10 ދުވަހުގެ މުއްދަތެއް ދެއްވައި، ވަކީލު ހަމަޖައްސަން ލުތުފީ އަށް ފޯނު ކޯލް ދިނުމަށް ކޯޓުން ކަރެކްޝަންސް އަށް އަންގަވާނެ ކަމަށް ވިދާޅުވެފައެވެ.\nPrevious މިއަދު 10 މީހަކު ޕޮޒިޓިވްވިއިރު 24 މީހަކު ރަނގަޅުވެއްޖެ\nNext ޕްލޭނިން އަދި ހައުސިން މިނިސްޓްރީ އެއްކޮށްލާ އެ މަގާމަށް އަސްލަމް އައްޔަން ކުރައްވައިފި


Mashvaraa thakun ottareh faidhaavaane baa? Hee eh nuvey!\nމަޝްވަރާތަކުން އޮއްޓަރެއް ފައިދާވާނެބާ؟ ހިއެއްނުވޭ!\nރާއްޖޭގެ ސިޔާސީ މަސްރަހު މިވަނީ ހަލަބޮލިވެފަ އެވެ. މިވަގުތު ރާއްޖެ އޮތީ ސިޔާސީ ގޮތުން ހަމަނުޖެހުމުގެ ތެރޭގަ އެވެ. އެކަން ކަމަށް އެންމެން ވެސް ހައްލު ބޭނުންވެ އެވެ. އެންމެވެސް މަޝްވަރާ ކުރަން ބޭނުންވެ އެވެ. ރައީސް އަބްދުﷲ ޔާމީންގެ ސަރުކާރުން ވެސް އެކަން ކަމަށް ހައްލު ބޭނުން ވެއެވެ. އިދިޖޮޅު އެމްޑީޕީ އާއި ޖޭޕީ، އަދި އަދާލަތު ޕާޓީން ވެސް އެކަން ކަމަށް ހައްލު ބޭނުންވާ ކަމަށް ބުނެ އެވެ. އެހެންވިޔަސް އެހެންވާނެ ހެއްޔެވެ؟\nމިދިއަ ބުރާސްފަތި ދުވަހު ސަރުކާރުން ބުނެފައިވާ ގޮތުގައި ރާއްޖޭގެ ހަމަޖެހުމަށާއި، ރައްޔިތުންގެ ފައިދާއަށް ސަރުކާރާއެކު މަޝްވަރާކުރަން އިދިކޮޅު ސިޔާސީ ފަރާތްތަކަށް ރައީސް ޔާމީން ދައުވަތު ދެއްވައެވެ. މަޝްވަރާގެ ވާހަކަތައް ތިލަވެގެން އާއިރު މީގެ ކުރިން ވެސް ރައީސް ޔާމީން ވަނީ އިދިކޮޅު ބައެއް ފަރާތްތަކާއެކު މަޝްވަރާ ކުރައްވާފަ އެވެ. އަދި އޭގެ ފަހުން އެމަނިކުފާނުގެ ހޯމް މިނިސްޓަރު އުމަރު ނަސީރާއި ޓޫރިޒަމް މިނިސްޓަރު އަހުމަދު އަދީބު މެދުވެރި ކުރައްވައިގެން ވެސް މަޝްވަރާތައް ކުރިޔަށް ގެންދެވި އެވެ.\nމަޝްވަރާގެ ފުރުސަތު ސަރުކާރުން އަލުން ތަނަވަސްކޮށްދީފައިވާއިރު މަޝްވަރާގެ ފުރުސަތު ހުޅުވާލާފައި ވަނީ ރާއްޖޭގެ ހަމެޖުހުމަށާއި ރައްޔިތުންގެ ލާބައާއި ފައިދާއަށްޓަކައި ސަރުކާރުން ކުރެވެންހުރި ހުރިހާ މަސައްކަތްތަކެއް ކުރުމަށެވެ. އަދި އެއީ ގާނޫނީ ތަރަހައިގެ ތެރޭ މަޝްވަރާއަށް ހުޅުވި ދޮރެއް ކަމަށް ބުނަމުންނެވެ.\nސަރުކާރުން މަޝްވަރާއަށް އިދިކޮޅަށް ދެވަނަ ފުރުސަތެއް ތަނަވަސް ކޮށްދިނުމުން އެމްޑީޕީ އާއި ޖޭޕީ އަދި އެމްޑީޕީ ވެސް ވަނީ އެކަމަށް މަރުހަބާ ކިޔާފައެވެ. އެއީ ޑިޕްލޮމަސީ އެވެ. ނަމަވެސް ތިން ޕާޓީގެ ރާގު ވެސް ހުރީ ޝަރުތުތަކަކާއެކު މަޝްވަރާ ކުރާށެވެ.\nއެމްޑީޕީން ބުނާ ގޮތުގައި "އަނިޔާވެރިކަމާ ދެކޮޅަށް" އިދިކޮޅު ފަރާތްތަކުން މަސައްކަތް ފެށީ ވެސް ތިން ޕާޓީއެކީ އެވެ. އެހެންކަމުން މަޝްވަރާ ކުރުމަށް ވެސް އެފަރާތްތަކުން ގޮތެއް ނިންމާނީ އެކުގަ އެވެ. މިއަދު އެކަމަށް ގޮތެއް ނިންމާނެ އެވެ.\nމި އަދު ގޮތެއް ނިންމާއިރު އެމްޑީޕީގައި މިވަގުތު ތިބި އިސް ލީޑަރުންގެ ވާހަަކަ ހުރީ ޖަލުގައި ހުންނަވައިގެން މިއަދު 48 ވަނަ އުފަންދުވަސް ފާހަގަ ކުރައްވާ ކުރީގެ ރައީސް މުހައްމަދު ނަޝީދު މިނިވަން ނުކުރާނަމަ އަދި މޭޑޭގެ މުޒާހަރާއާ ގުޅިގެން ހައްޔަރުކޮށްފައިވާ އެ ޕާޓީފެ ޗެއާޕާސަން އަލީ ވަހީދު ދޫކޮށް ނުލާނަމަ މަޝްވަރާއަށް ނުދާ ގޮތަށެވެ.\nސަރުކާރުން ބުރާސްފަތި ދުވަހު މަޝްވަރާއަށް ގޮވާލުމުން އެމްޑީޕީގެ ރައީސް މުހައްމަދު ޝިފާޒް ވިދާޅުވީ ރައީސް ޔާމީން އެ ގޮވާލެއްވުމަށް އެމްޑީޕީން މަރުހަބާ ކިޔާ ކަމަށެވެ. ނަމަވެސް އެފަދަ މަޝްވަރާ އެއް ކުރާނަމަ އެމްޑީޕީން ދާނީ ޕާޓީގެ ރައީސާއި ޗެއާ ޕާސަނާއި ލީޑަޝިޕްގެ އެހެން ވެރިންނާއެކުގައެވެ. އެފަދަ މޭޒެއްގެ ދޮށަށް ސަރުކާރުން ވަޑައިގަންނަވަން ޖެހޭނީ ރައީސްގެ ކެބިނެޓުން ރައީސް ވަޑައިގަންނަވާ ވަޒީރުންގެ ބަދަލުގައި ރައީސް ޔާމީނެވެ. ޑައިލޯގްގެ ކުރިން ފުރަތަމަވެސް މިއޮތީ މުރަނަވެފަ އެވެ.\n"މަޝްވަރާއަށް ވަޑައިގަންނަވަން ޖެހޭނީ ރައީސް ޔާމީނުގެ ކެބިނެޓެއް ނޫން. ސީދާ ރައީސް ޔާމީން،" ޝިފާޒް ވިދާޅުވި އެވެ.\nރައްޔިތުންގެ މަޖިލީހުގެ ހިންނަވަރު ދާއިރާގެ މެންބަރު އަދި އެމްޑީޕީގެ ޕީޖީ ލީޑަރު އިބްރާހިމް މުހައްމަދު ސޯލިހު (އިބޫ) އަކީ މީގެ ކުރިން ވެސް އެމްޑީޕީ އާއި ސަރުކާރާ ދެމެދު މަޝްވަރާތައް ކުރުމުގައި ލީޑް ކުރައްވާފައިވާ މަޑުމައިތިރި ބޭފުޅެކެވެ.\nއިބޫ ވިދާޅުވި ގޮތުގައި މަޝްވަރާ އަށް ރައީސް ޔާމީން ގޮވާލެއްވި ގޮވާލުމަށް ޖަވާބެއް ދެވޭނީ މިހާރު އިދިކޮޅު ފަރާތްތަކުން މިހާރު އެކުލަވާލާފައިވާ "ގައުމީ ހަރަކާތު" ގެ ސްޓިއަރިން ކޮމެޓީގައި ނިންމުމެއްގެ ތެރެއިންނެވެ، މަޝްވަރާ ކުރަން އެދި ވަޑައިގަންނަވާ މެސެޖެއް ރައީސް ޔާމީންގެ އާންމު ކުރެއްވި އިރު މަޝްވަރާއަށް އެދި އެމްޑީޕީ އާއި އެ ޕާޓީއާއެކު މަސައްކަތް ކުރަމުން އަންނަ އިދިކޮޅު އެހެން ޕާޓީތަކުން ރައީސު އަރިހުން ކުރިން ވާނީ އެދިފައެވެ..\n""އަޅުގަނޑުމެން އޮންނާނީ މާ ކުރިން މަޝްވަރާއަށް އެދިފައި. ތަކުރާރުކޮށް އެކަމަށް އެދި އަދި ގޮވާލަމުން ވެސް ދިޔައިން. އެކަމަކު އޭރު ރައީސް ވިދާޅުވީ 'ނޯ' އޭ. ދެން މިހާރު އަޅުގަނޑަކަށް ނޭނގެ ކީއްވެގެން ކަމެއް އެހެން ވިދާޅުވީއަކީ ފަހަރުގައި ވެދާނެ އެއީ އޭރު އިދިކޮޅު ފަރާތްތަކުގެ ގޮވާލުމަށް ދެއްވި ޖަވާބެއް ކަމަށް،" މިއީ އެންމެ މަޑުމައިތިރި ލީޑަރުގެ ވިސްނުންފުޅެވެ.\nއަނެއްކޮޅު އިދިކޮޅު ޖޭޕީގެ ނައިބު ލީޑަރު އަމީން އިބްރާހިމާއި އަދާލަތުގެ ރާގު ވެސް ހުރީ މިގޮތަށެވެ. އަދާލަތުގެ ރައީސް އިމްރާން އަބްދުﷲ މިނިވަން ނުކުރާ ނަމަ މަޝްވަރާއެއް ނެތް ކަމަށް އެޕާޓީން ވަނީ އިއުލާންކޮށްފައެވެ.\nއަމީން ވިދާޅުވަނީ ތިން ޕާޓީން ނިންމާ އުސޫލަތަކެއްގެ ތެރެއިން އަދި ތިން ޕާޓީ އެކުގައި ސީދާ ރައީސް ޔާމީނާއެކު ކުރާ މަޝްވަރާތަކެއް ނޫނީ ބަލައިގަތުމެއް ނެތް ކަމަށެވެ. ހަމައެއާއެކު ސަރުކާރުން ވެސް ބުނަނީ މަޝްވަރާގެ ފުރުސަތު އޮތީ "ގާނޫނީ ތަރަހައިގެ" ތެރޭގައި ކަމަށެވެ.\nއިދިކޮޅު ފަރާތްތަކާއި ސަރުކާރާ ދެމެދު މަޝްވަރާތަކެއް ކުރެވި އޮއްޓަރެއް ފައިދާވާން ބޭނުންވިޔަސް މަންޒަރު ފެންނަ ގޮތުން އެފަދަ ސުލްހަވެރި ކަމުގެ މަޝްވަރާތަކެއް ކޮށް ސިޔާސީ ގޮތުން ޑައިލޯގު އުފައްދައިގެން ހައްލުތަކެއް ހޯދުމާ ހަމައަށް ދެވުމަކީ ވަރަށް ނާދިރު ކަމެކެވެ.\nމަޝްވަރާއަށް ދާން ފުރުސަތު ލިބުނީ އަލަކަށް ނޫނެވެ. ރައީސް ޔާމީން ވިދާޅުވާ ގޮތުގައި އެމަނިކުފާނު އަމިއްލަފުޅަށް މަޝްވާރާ ކުރެއްވި އިރު ވެސް އަދި ފަހުން ހޯމް މިނިސްޓަރު އުމަރު ނަސީރު މެދުވެރިކޮށް ވާހަކަތައް ކުރިޔަށް ގެންދިޔައިރުވެސް އިދިކޮޅުން ދައްކާ ވާހަކައެއް "ސާފެއް" ނުވެއެވެ. ފަހުން މިނިސްޓަރު އަދީބާ ހަވާލު ކުރެވުނު އެ މަސައްކަތުގައި ކުރިޔަށް ވަޑައިގަތުމަށް އަދީބު މަސައްކަތް ކުރެއްވިކަން އެނގޭ ސިޓީއެއް ހަމަވުން ފިޔަވައި އެހެން ކަމެއް ތިލަވެފައެއް ނުވެއެވެ.\nއޭރުވެސް މިހާރުވެސް އިދިކޮޅުން ބުނަނީ ރައީސް ޔާމީން މަޝްވަރާއަށް ވަޑައިގަންނަވަން ޖެހޭނީ އެފަރާތުން ބުނާ ގޮތަކަށް ބުނާ ތަނަކަށް ބުނާ ގަޑިއަކަށް ބުނާ ބަޔާއެކުގައި ކަމަށެވެ. އޭރުވެސް އެކަމެއް އެގޮތަކަށް ނުހިނގި އެވެ. މޭޑޭގެ މުޒާހަރާއަށް ފަހު ކަންކަން ބަދަލުވެގެން ދިޔަ ގޮތުން މިހާރު އަމުދުން އެއީ ވެދާނެ ކަމެއް ކަމަކަށް ގަބޫލެއް ނުކުރެ ވެއެވެ. އެއީ ރައީސް ޔާމީންގެ މިޒާޖު ފުޅާވެސް ބީރައްޓެހި ކަމެކެވެ.\n"އިދިކޮޅު ފަރާތްތަކުން ކުރާ މައިގަނޑު ޑިމާންޑަކީ ނަޝީދާއި ނާޒިމާއި އިމްރާން ފަދަ ބޭފުޅުން މިނިވަން ކުރުން. އޭގެ ތެރެއިން ރައީސް ނަޝީދުގެ މައްސަލާގައި ރައީސް ޔާމީން ވަނީ ވަރަށް ސާފުކޮށް ޖާވަބު ދެއްވަފައި. އެކަމުގައި އެމަނިކުފާނަށް ކުރެވޭނެ ކަމެއް ނެތް ކަމަށް އިސްތިއުނާފަށް އޮތް މަގުން ވަޑައިގަތުމަށް. އެހެންވީމާ ރައީސް ނަޝީދު މިނިވަންކޮށްދީގެން ބާއްވާ މަޝްވަރާއެއް ރައީސް ޔާމީން ވެސް ނުބާއްވާނެކަން އެނގޭ. މިފަހަރު މަޝްވަރާއަށް ގޮވާލެއްވި އިރުވެސް އެކަން ވަނީ އަލުން ޔަގީންކޮށްދެއްވާފައި ވިދާޅުވެފައި އޮތީ މަޝްވަރާ ކުރާނީ ގާނޫނީ ތަރަހައިގެ ތެރޭގައޭ، އެހެންވީމާ މި މަޝްވަރާއަކީ ކާމިޔާބު ވާނެ މަޝްވަރާއެއް ކަމަކަށް ނުފެނޭ،" ރައްޔިތުންގެ މަޖިލީހުގެ މެންބަރަކު ވިދާޅުވި އެވެ.\n"އަނިޔާވެރިކަމާ ދެކޮޅަށް" ކަމަށް ބުނެ ހަރަކާތްތަކެއް ޕްރޮމޯޓް ކުރި ނަމަވެސް އެ ހަރަކާތުގައި އިދިކޮޅު މައި ޕާޓީ، އެމްޑީޕީގެ އޮތީ އެންމެ ބޭނުމެކެވެ. ކުރީގެ ރައީސް ނަޝީދު މިނިވަން ކުރުމެވެ. އަންނަ ރިޔާސީ އިންތިހާބުގައި އެމަނިކުފާނަށް ވާދަ ކުރެއްވޭ ގޮތް ވުމެވެ. ޕާޓީގެ ރައީސްކަން ގެއްލޭ ގޮތް ނުވުމެވެ.\nރައީސް ނަޝީދަށް ޖަލު ހުކުމް އައީ ޝަރުއީ މަރުހަލާއިންނެވެ. ޕާޓީގެ ރައީސްކަން ނަޝީދަށް ގެއްލުނީ މަޖިލީހުން އައި ގާނޫނަކުންނެވެ. އިންތިހާބުގައި ވާދަ ކުރުމުގެ ފުރުސަތު ގެއްލުނީ ހުކުމުގެ ނަތީޖާއިންނެވެ. އެހެން ކަމުން މަޝްވަރާއެއްގައި ވިޔަސް މަޝްވަރާއަށް ދާންވިޔަސް މި މައްސަލައިގައި ވާހަކަފުޅު ދައްކަވަން އެންމެ ފަސޭހަ ބޭފުޅަކީ ރައީސް ޔާމީނެވެ. އެއީ އެކަން ކަމަކީ ސަރުކާރާ ބެހޭ ކަމެއް ނޫން ކަމަށް ވިދާޅުވީމާ ހުރިހާ ކަމެއް ނިމުނީ އެވެ. އަނެއްކޮޅު އިދިކޮޅުން އެގޮތް ގަބޫލު ނުކުރާނެ ކަމަށް ބުނުން ފިޔަވައި ދެން ދައްކާނެ އިތުރު އަދި އާ ވާހަކައެއް ނޯންނާނެ އެވެ. އެހެން ދިމާއަކަށް ދާނަމަ އަސްލު ފޯކަސް ގެއްލި ދާނެތީ އެހެން ގޮތެއް ހަދަން ވެސް އެމްޑީޕީން ބޭނުމެއް ނުވާނެ އެވެ.\n"މީގައި އެއްވެސް ބައެއްގެ އިހުލާސްތެރި ކަމެއް ހުރިހެނެއް ހީއެއް ނުވޭ. އެހެންވީމަ އިހުލާސްތެރި ނިޔަތެއްގައި ނޫން ގޮތަކަށް ކުރާ މަޝްވަރާއެއް ކާމިޔާބެއް ނުވާނެ. އިދިކޮޅަކީ ކޮބައިތޯ؟ އިދިކޮޅަކީ އެމްޑީޕީ ދެން ޖޭޕީގެ ލީޑަރު ގާސިމް. އެ ދެ ބޭފުޅުން ބޭނުންވާ ކަންކަން ވަރަށް ސާފުކޮށް އެންމެނަށް އެނގޭ. އެކަންކަމަށް ރައީސް ޔާމީން ފުރުސަތެއް ދެއްވާނެ ކަމަކަށް ނުބެލެވޭ އަދި އެއީ ވަރަށް ނާދިރު ކަމެއް އެހެންވީމާ މަޝްވަރާއަކަށް ބޭރު ފުށަށް އައި އެއްޗެއް، އަދި ކުރިން އިދިކޮޅުން ވެސް މަޝްވަރާގެ ވަހަކަ ދެއްކީ ބޭރުފުށަށް ވަކި މަންޒަރެއް ދައްކައިގެން ނިޔަތަކީ އެހެން ނިޔަތެއް، ވީމާ މިއީ މިހާރުވެސް ފޭލިވެފައިވާ މަޝްވަރާއެއް،" އެހެން ބޭފުޅަކު ވިދާޅުވި އެވެ.\nބައެއް މީހުން ބުނާ ގޮތުގައި ރައީސް ޔާމީން އަލުން މަޝްވަރާގެ ވަހަކަ ތިލަ ކުރައްވާފައިވަނީ އެމަނިކުފާނު މަޝްރަވާގެ އުސޫލު އިސް ކުރެއްވި ކަން ބައިނަލް އަގުވާމީ މުޖުތަމައަށް ދެއްކުމަށެވެ. ބައިނަލް އަގުވާމީ ގިނަ ޖަމިއްޔާތަކުން ވެސް އަދި ދޭދޭ ގައުމު ތަކުން ވެސް ރާއްޖޭގެ މައްސަލައިގައި ދައްކާ ހުރިހާ ވާހަކައެއްގެ ފަހުު ޖުމްލައަކަށް މަޝްވަރާކޮށްގެން ސިޔާސީ މަސްރަހަށް ފިނިކަން ގެނައުމަށް ލިޔެފައި އޮންނާތީ ދޭ ޖަވާބެއްގެ ގޮތުގައެވެ.\nސަރުކާރުގެ ދައުވަތަށް އިދިކޮޅު ފަރާތްތަކުން މިއަދު ދޭނީ ކޮން ޖަވާބެއް ކަމެއް އަދިއެއް ނޭނގެ އެވެ. ކޮންމެ ޖަވާބެއް އަޔަސް އެފަރާތްތަކުން ބޭނުންވާހާ ގޮތަކަށް ރައީސް ޔާމީން ދުލެއް ނުކުރައްވާނެކަން އެއީ ޔަގީން ކަމެކެވެ. އދިކޮޅުގެ ޖަވާބަކާއެކު، މަޝްވަރާތައް ފެށުނަސް ނުފެށުނަސް އިދިކޮޅު ފަރާތްތަކުގެ "މުރަނަ" ކަން ވެސް މިވަގުތަށް މަޑުވެގެން ހިނގައިދާނެ ކަމަކަށް ނުބެލެވެ އެވެ. ސަބަބަކީ އެމްޑީޕީގެ ސިޔާސީ ފޯކަސް އިން ގޮތުންނެވެ. އެހެން ކަމުން މިވަގުތަށް "މަޝްވަރާ" އަކީ އަނދުނެކެވެ. ދެފަރާތުން ވެސް މަންޒަރު ދައްކަނީ ބޭރަށެވެ. އެތެރެ އޮތީ އެހެން ގޮތަކަށެވެ.


247Khaassa: #ThikijehiThaana in #UTF ge vaahaka obbaalee...!? - 247.mv\n07:20 PM, Saturday 17, April 2021\nތިކިޖެހި ތާނައިން ޔޫޓީއެފްގެ ވާހަކަ އޮއްބާލީ...!؟\nHulhukolhu 14:24 PM, Friday 26, March 2021\nއެމްއެންޑީއެފް ކޯސްޓްގާޑުގެ ބޭނުމަށްޓަކައި އުތުރުތިލަފަޅުގައި ބަނދަރަކާއި ޑޮކްޔާޑެއް ޤާއިމްކުރުމާ ބެހޭ އެއްބަސްވުމެއްގައި ސޮއިކުރުން-- ފޮޓޯ: އެމްއެންޑީއެފް\nދިވެހީންގެ ލޭ، އެންމެ ފަސޭއިން ހޫނުކޮށްލާ ކަންތައްތަކުގެ ތެރޭގައި، މާތްވެގެންވާ އިސްލާމްދީނަށް ފުރައްސާރަކުރުމާއި، އަދި ދިވެހީންގެ ޤައުމިއްޔަތާއީ މިނިވަންކަމަށް ހުރަސް އެޅޭ ފަދަ ކަންކަން ހިމެނެއެވެ. މިއީ ސިޔާސީ ފަރާތްތަކަށް ވެސް ބޮޑެތި ގޮންޖެހުންތަކެއްގެ ގޮތުގައި ފާހަގަކުރެވެއެވެ. އެހެން ވާންޖެހޭ ބައިވަރު ސަބަބުތައްވެސް ހުރެއެވެ. ވެރިކަމުގެ އާރާއި ބާރާއި ފޮރުވިފައިވާ މަންފާތައް ހޯދުމަށް، ނުކިއްސަރު މަގެއް ޚިޔާރުކުރެވިއްޖެ ނަމަ، އެހިސާބުން ބައެއްގެ އުނގަށް ނުވެއްޓި ސަލާމަތް ނުވެވޭ ފަހަރު އާދެއެވެ. ދެން ޖެހޭނީ އަބަދުވެސް ރައްޔިތުންނަށް ކަންކަން ފޮރުވާށެވެ. ކުރިންކީ ހުރިހާ ޅެމެއް ފަރިއްސަށްވެދެއެވެ. ސިޔާސީ ފަރާތްތަކުން، އަމިއްލަ މަންފާއަށްޓަކައި ރައްޔިތުންނަށް ވާނޭ އެންމެ ބޮޑު ޚިޔާނާތްތަކަކީ ވެސް މިއީއެވެ.\nމިފަހަށްކަށް އައިސް ދިވެހީން އެންމެ ބޮޑު ނުތަނަވަސްކަމެއްގެ ތެރެއަށް ވައްޓައިލި ޚަބަރަކީ، މަޝްހޫރު ޔޫޓީއެފް (އުތުރު ތިލަފަޅު)ގައި ވަރަށް އާދައިގެ "މަގަތު ފާލަމަކާއި ބަނދަރެއް" ހަދާވާހަކައެވެ. ހަޤީޤަތުގައި މިއީ ބަޔަކު ކަންބޮޑުވާވަރު ކަމެއްވެސް ނޫންތާއެވެ. އެހެނީ، އެއަށްވުރެ ބޮޑެތި ބިޔަ، ބަނދަރުތަކާއި، މަގަތުފާލަންތައްވެސް، ފަސޭހަކަމާއެކު އަޅައިލެވޭވަރުގެ ފަންނީ، އަދި މާލީ ގާބިލްކަން މިއަދު ދިވެހީންގެ ކިބައިގައި އެބަހުއްޓެވެ. އެކަން އަމަލުންވެސް ދަނީ ދައްކަމުންނެވެ. އެހެން ނަމަވެސް، އެކިޔާ "މަގަތު ފާލަމަކާއި ބަނދަރު" ދިވެހީންގެ ލެޔާކުޅެލި ހިސާބަކީ، މިއަހަރުގެ ފެބްރުއަރީ 21 ވަނަ ދުވަހު، ދިވެހިރާއްޖެއާއި އަވައްޓެރި އިންޑިއާއާ ދެމެދު ސޮއިކުރިކަމަށް އެކިޔާ، "ޑިވެލޮޕްމަންޓަލް، ސަޕޯޓު، އެންޑް ދަ މެއިންޓަނޭންސް އޮފް ދަ މޯލްޑިވްސް ނޭޝަނަލް ޑިފެންސް ފޯސް ހާބަރ ސިފަވަރު އެޓް އުތުރުތިލަފަޅު" އެއްބަސްވުން ކަމަށް ބުނެ، އެފަދަ ވާހަކަތަކެއް ލިޔެފައިވާ ފާޑެއްގެ އެއްބަސްވުމެއް މީސްމީޑިޔާއަށް ހާމަވި ހިސާބެވެ. އަސްލު ކަމަށް ބުނެ ހާމަކޮށްލި މި އެއްބަސްވުމުގައި، ރާއްޖޭގެ މިނަވަންކަމަށް ލޯބިކުރާ ކޮންމެ މީހަކުވެސް ކަންބޮޑުވާފަދަ ވާހަކަ ތަކެއް ހުރީތީއެވެ.\nމިބުނާ، އުތުރުތިލަފަޅު ނުވަތަ ޔޫޓީއެފްގެ ""މަގަތު ފާލަމަކާއި ބަނދަރު"ގެ ވާހަކަތަކާއެކު އާއްމު ރައްޔިތުން ކަންބޮޑުވެ، މިކަމުގެ ވާހަކަ ދައްކަން ފެށިއެވެ. މައްސަލަ ހޫނުވެ ކެކެން ފެށިއެވެ. ސަރުކާރަށް ފާރަވެރިވާ މީޑިޔާތަކާއި ބައެއް އެހެން ނޫސަތަކުން ކަންބޮޑުވުން ފާޅުކޮށް ލިޔުނު އިރު ސަރުކާރަށް ވާގިވެރިވާ މީޑިޔާތަކުން މިއީ އަސްލެއް ނެތް ލިޔުމެއް ކަމަށް ބުނެ، މިކަމާމެދު ޖިނާއީ ތަހުގީގެއް ކުރުމުގެ ފުރަސަތު އޮތް ވާހަކަވެސް ލިޔުނެވެ. ޤައުމުދެކެ އިންތިހާއަށް ލޯބިވާ ރައްޔިތުންނަށް، ޤައުމުގެ މިނިވަންކަމާއި އިސްތިޤުލާލަށް ބުރޫއަރައިފާނެހެން ހީވުމުން މަޑަކުން ނުތިބެވުނެވެ. އިދިކޮޅެއް އެއްކޮޅެއްނުބަލައި، އަސްލު އެއްބަސްވުން ހޯދަން އެންމެފަހުން މަގުތަކަށްވެސް ނުކުތީއެވެ. ސަރުކާރަށްވެސް މިއީ އާދައިގެ ޕްރެޝަކަށް ނުވިއެވެ. އެއްބަސްވުމަކީ ކަނޑައެޅިގެން ބަޔަކު ސަރުކާރާ ދެކޮޅަށް، ރައްޔިތުންގެ ހިތުގައި ނަފުރަތުގެ އަލިފާން ރޯކުރަން، ނެރެގެންއުޅޭ އެއްވެސް ޙަޤީޤަތެއް ނެތް ލިޔުމެއްކަމަށް ސިފަކުރަމުން ދަނީއެވެ. އެކަމަކު ހަޤީޤަތެއް ނެތް ލިޔުމެއްވިއްޔާ އޭގެ ޙަޤީޤަތެއް އޮތް ލިޔުންވެސް އޮންނާނެތާއެވެ.\nކުރިން މިކިޔައިދިނީ، ދައްކަންމިއުޅޭ ޙަޤީޤީ ވާހަކައަށް ދާންޖެހޭ ސަބަބެވެ. މަޝްހޫރު ޔޫޓީއެފްގެ ވާހަކައާއެކު، މީސްމީޑިއާއާއި އެހެނިހެން ވަސީލަތްތަކުން ސަރުކާރު އިންތިހާއަށް ޕްރެޝަރަށް އަރުވާލައިފިއެވެ. މީޑިއާތަކުގެ ކޮންމެ ދުވަހެއްގެ ފެށުމާއި ނިންމާލުންވެސް ޔޫޓީއެފާ ގުޅުވަނީއެވެ. މިއަޑު މަޑުކުރާން ކޮންމެވެސް ބަޔަކު ނުނިކުމެ ތިބޭނޭހެއްޔެވެ. އާންމު ގޮތެއްގައި ސިޔާސީ ފަރާތްތަކުން "ހަކުޅި ކުރިއަށް ކުޅޭ ވާހަކަ" އަޑުހަމެއް ނޫންތޯއެވެ. އަހަންނަށް ސިފަކުރެވުނީ މިހެންނެވެ. ޔޫޓީއެފްގެ އަޑު ގަދަވެ، ސަރުކާރާއި އަދި ސަރުކާރުގެ މިދެންނެވި ސިޔާސަތަށް ތާޢީދުކުރާ ފަރާތްތައްވެސް ހޫނުފެނަށް ވެއްޓިއްޓުނީއެވެ. އެހެންކަމުން "ޔޫޓީއެފް" މަގަތުފާލަމާއި ބަނދަރުގެ ވާހަކަ އޮއްބާލަން، ދެންޖެހޭނީ ރައްޔިތުންގެ ސިކުނޑި އެހެން ދިމާއަކަށް އަނބުރައިލާން ނޫންހެއްޔެވެ. އެގޮތުން، މިހަފްތާ ތެރޭގައި މީސްމީޑިއާގައިވެސް، އަދި ޚަބަރު ފަތުރާ އެނޫން ވަސީލަތްތަކާއި، ހޮޅުއަށިތަކުގެ ވެސް މާ ފޯރިއެއް ނަގާފައި މިހާރު މިއިވެނީ ތިކިޖެހި ތާނައެއްގެ ވާހަކައެވެ. ތިކިޖެހި ތާނަ އުވައިލާންވީތޯ ނުވަތަ ނޫންތޯ ބުނެ، މިކަން ބޮޑު ބަހުސަކަށްވެސް ހަދައިފިއެވެ. މިއާއެކު، ޖެހި ވައިރޯޅިއެއް ހެން އިސާހިތަކު އެއްކަލަ ޔޫޓީއެފްގެ ވާހަކައިގެ އަޑު މަޑުވެ އެވާހަކަ އޮބިއްޖެއެވެ.\nބޯމަތިވަމުން އަންނަނީ ސިޔާސީ ބޮޑުޢީދެކެވެ. ވަރުގަދަ، ލޯކަލް ކައުންސިލްތަކުގެ އިންތިޚާބެވެ. އެހެންކަމުން މިއީ ސަރުކާރާއި، އަދި ވަފާތެރީންވެސް "ހަކުޅި ކުރިއަށް" ކުޅޭންޖެހޭ ވަގުތެވެ. ޔޫޓީއެފްގެ ޕްރެޝަރު ދުއްވައިލާންޖެހޭ ވަގުތެވެ. މިއީ އަނެއްކާ ޙަޤީޤަތުގައިވެސް އެވާހަކަ އޮއްބާލުމަށް ކުރިކަމަކަށް ވެދާނެ ނޫންހެއްޔެވެ. އަދި، އެހެން ނުވެވެސް ހިނގައިދާނެވެ. ސިޔާސީ ގޮތުން ބަޔަކު އަޑުއަހަން ބޭނުންނުވާ ވާހަކަތައް ދެކެވުމުން، އެވާހަކަތައް ހާމަކުރަން ބޭނުންނުވާ ފަރާތްތަކުން އެކަން އޮއްބާލުމަށް އެކިކަހަލަ އުކުޅުތައް އަބަދުވެސް ގެންގުޅެއެވެ. ތާރީޚް މިކަމަށް ހެކިދެއެވެ. އަދި ސިޔާސީ މަސްރަޙް ދިރާސާކުރާ ފަރާތްތަކަށް މިއީ އައު ކަމެއްވެސް ނޫނެވެ.\nއަސްލުކަމަށް ބުނެ ލީކްކޮށްލަފައިވާ ޔޫޓީއެފް އެއްބަސްވުމަކީ ޙަޤީޤަތާ ޚިލާފު ލިޔުމެއް ކަމަށް ސަރުކާރާއި އެމްއެންޑީއެފުން ބުނެއެވެ. ނަމަވެސް، ވަރަށް އާދައިގެ "މަގަތުފާލަމަކާއި ބަނދަރެއް" ތަރައްޤީކުރުމަށް ކަމަށް ބުނެ، އެއްބަސްވެފައިވާ މި އެއްބަސްވުން ހާމަކޮށްފިނަމަ، ޤައުމީ ސަލާމަތަށް ނުރައްކާ ވާނެކަމަށް ބުނެ ސަރުކާރުން އެއްބަސްވުން ހާމަ ނުކުރީއެވެ. އަދި ދައުލަތުގެ އަނެއް ބާރުކަމަށްވާ، ރައްޔިތުންގެ މަޖިލީހާއި، އެ މަޖިލީހުގައި އޮންނަ އެންމެ ވަރުގަދަ އެއް ކޮމިޓީ ކަމަށްވާ، ޤައުމީ ސަލާމާތީ ކަންތައްތަކާ ބެހޭ ކޮމިޓީއަށްވެސް މިލިޔުން ވެއްދުމަށް ދެކޮޅުހަދައިފިއެވެ. އެއްބަސްވުމަކީ ހަމަ ވަރަށް އާދައިގެ އެއްބަސްވުމެކެވެ. ސަރުކާރާއި އަސްކަރިއްޔާގެ ބޭފުޅުން ވެސް ވިދާޅުވަނީ، ޔޫޓީއެފްގައި އެހެން ޤައުމެއްގެ އަސްކަރީން ތިބެން ފުރުޞަތު ނުލިބޭނޭ ކަމަށެވެ. ނަމަވެސް، އެ ބަނދަރު ހަދައިދޭ އެކުވެރި ދައުލަތަށް ނިސްބަތްވާ ފަންނީ ބޭފުޅުން އެތަނުގައި ނުތިބޭނޭ ވާހަކައެއް ނޫނެވެ. ދިވެހީންގެ ކަންބޮޑުވުމަކަށް މިވީ، "ފަންނީ ތާކިހާ އަޅައިގެން" ތިބޭނީ ކޮންބައެއްކަން ނޭނގޭތީއެވެ. ވޭތުވެދިޔަ ކައިރި މާޟީގައިވެސް މި ޤައުމަށް އެކުވެރި އިންޑިއާގެ މިފަދަ އެހީތަށް ލިބިފައިވާތީއެވެ. ޚާއްޞަކޮށް، ދިވެހީންނަށް ދުއްވަން ދަސްނުވި ހެލިކޮޕްޓަރު ފަދަ އެހީތަކަކީ މިހާރު ދިވެހީންނަށް ހަޖަމުކުރާން އެހާ ފަސޭހަ ކަންކަމެއް ނޫނެވެ.\nކޮންމެއަކަސް، ޔޫޓީއެފްގެ ވާހަކަ މިހާރު ހިންދާލައިފިއެވެ. ޤައުމީ ސަލާމަތަށް ނުރައްކާއޮތް އެއްބަސްވުމެއް، ހާމަނުރެވި އުޅެނިކޮށް، ރައްޔިތުންގެ ސިކުނޑިއަށް ބަޔަކު މިވަނީ، މިވަގުތު ޤައުމީ ސަލާމަތަށް އެންމެ ނުރައްކާ ބޮޑީ، ޤައުމީ ބަހުގައި ބޭނުންކުރާ ބައެއް އަކުރުތަކުގައި ތިކިޖެހުންކަމަށް ސިފަކޮށްދީފައެވެ. އަދި މިކަން "ޤައުމީ ބަހުސަކަށް" ހަދައިފައެވެ.\n247 ޚާއްސަ ރާއްޖެ-އިންޑިއާ އިންޑިއާ ދިވެހި އަސްކަރިއްޔާ ސާކް ޚާރިޖީ ގުޅުން\nސަރުކާރަށް ހޭހަން ކޮށްދޭ މިހާރު ނޫހަށް ލާރިގަނޑެއް އަޅައިގެން ހިންގި ޖަރީމާއެއް.


މޯލްޑިވްސް ލިވިން އެކްސްޕޯ އަންނަ ފެބްރުއަރީގައި\n3 ހަފްތާ ކުރިން ވިޔަފާރި ޙުސައިން މަޚްތޫމް\nމި އަހަރު މޯލްޑިވްސް ލިވިން އެކްސްޕޯ އިން ބޭއްވި އެކްސްޕޯގެ ތެރެއިން / ފޮޓޯ: މޯލްޑިވްސް ލިވިން އެކްސްޕޯ\nމޯލްޑިވްސް ލިވިން އެކްސްޕޯ 2019 އަންނަ ފެބްރުއަރީ މަހު ބާއްވާގޮތަށް ނިންމައިފިއެވެ.\nއަންނަ ފެބްރުއަރީ މަހުގެ ހަތަކުން ނުވައަކަށް މޯލްޑިވްސް ލިވިން އެކްސްޕޯ 2019 ބާއްވާން ނިންމާފައިވަނީ، ހޯމް ލިވިން އަދި ލައިފްސްޓައިލް އަށް ހާއްސަކޮށްގެންނެވެ. އަދި އެކސްޕޯގެ ތެރެއިން ބިމާއި، ގެދޮރާއި، ތަފާތު ޕްރޮޑަކްޓްތަކާއި ބެހޭ މައުލޫމާތު ލިބިގެންދާނެ ކަމަށް އެކްސްޕޯ އޯގަނައިޒް ކުރާ ހައިރައިޒުން ބުނެއެވެ.\nމީގެ އިތުރުން ގެއަށް ބެނުންވާ ފަރުނީޗަރާއި، އެކި ކަހަލަ ސާމާނާއި، އެ ސާމާނު ފިނޭންސިންގެ ތެެރެއިން ނެގޭނެ ގޮތްތަކާއި ބެހޭ މައުލޫމާތު ލިބިގެންދާނެ ކަމަށް ހައިރައިޒުން ބުނެއެވެ. މީގެ އިތުރުން އެތަނަށް ޒިޔާރާތްކޮށްގެން ލަކީޑްރޯގައި ބައިވެރިވެ އިނާމް ހޯދުމާއި، ގަންނަ އެއްޗެހިން ޑިސްކައުންޓު ލިބިގެންދާނެކަމަށް ހައިރައިޒުން ބުނެއެވެ.\nމޯލްޑިވްސް ލިވިން އެކްސްޕޯ ފުރަތަމަ ބާއްވާފައިވަނީ 2013 ވަނަ އަހަރުއެވެ. މެދު ކެނޑުމެއް ނެތި މި އެކްސްޕޯ ބާއްވާތާ މިއީ އަށް ވަނަ އަހަރެވެ. މި އެކސްޕޯގެ މެއިން ސްޕޮންސާ އަކީ އެލައިޑް އިންޝިއުރަންސް ކޮމްޕެނީއެވެ. ކޯ ސްޕޮންސަރުންގެ ތެރޭގައި ހިމެނެނީ އެކުވާ ވީޓާ ރެސިޑެންސް އަދި ލަންކާގެ އަލްޓެއާ އެކެވެ.


SCEAM ge namugai dhekunuge4atolhah khaassa jamiyyaa eh registry koffi\nމިރޭ ހިނގި އަލިފާނުގެ ޙާދިސާގައި އެކަކު މަރުވެއްޖެ\n“ސްކީމް” ގެ ނަމުގައި ދެކުނުގެ4އަތޮޅަށް ޚާއްޞަ ޖަމިއްޔާއެއް ރަޖިސްޓްރީކޮށްފި\nސަދަން ކޮމިޔުނިޓީ އެމްޕަވަރމެންޓް އެސޯސިއޭޝަން އޮފް މޯލްޑިވްސް “ސްކީމް” ގެ ނަމުގައި ދެކުނުގެ4އަތޮޅަށް ޚާއްޞަ ޖަމިއްޔާއެއް މިނިސްޓްރީ އޮފް ސްޕޯޓްސް އެންޑް ކޮމިޔުނިޓީ އެމްޕަވަރމަންޓްގައި ރަޖިސްޓްރީކޮށްފިއެވެ.\nއައްޑޫސިޓީ، ފުވައްމުލަކު ސިޓީ އަދި ގއ އާއި ގދ ހިމެނޭ ގޮތަށް ކުރިއަށް ގެންދާ މި ޖަމިއްޔާގެ ފައުންޑަރުން ނަކީ ސ.ހިތަދޫ އާސްޓްރަލްގެ ޝިމްލާ އަޙްމަދު، ސ. ހިތަދޫ ނޮވެމްބަރުގެ އާމިނަތު އަލީ، ސ. ހިތަދޫ އަލްމާސް ފާތިމަތު ނަސްރަތު އަދި ސ.މަރަދޫ މަހި ނޫރު ދިހުޝާނާއެވެ.\nމުޅިން ތަފާތު މޮޑެލް އަކަށް ކުރިއަށް ގެންދާ މި ޖަމިއްޔާގައި ދެކުނުގެ ކޮންމެ އަތޮޅަކުން ވަކި ހިންގާ ކޮމެޓީއެއް އެކުލަވާލާ އެ އަތޮޅެއްގައި ކުރިއަށް ގެންދާ ހުރިހާ ހަރަކާތެއް އެ ޓީމު އިސްކޮށް އޮވެގެން ކުރާގޮތަށް ވަނީ ހަމަޖައްސާފައެވެ.\nއަންހެނުން ބިނާ ކުރުމާއި ތަފާތު އެކި ދާއިރާތަކުން އަންހެނުންނަށް ރާއްޖެއާއި ރާއްޖެއިން ބޭރުން ފުރުސަތުތައް ފަހިކޮށްދީ އަންހެން ލީޑަރުން އުފެއްދުމުގެ މަގްޞަދުގައި މަސައްކަތް ކުރާ މި ޖަމިއްޔާގައި އިސްކޮށް ހަރަކާތްތެރިވާނީ މުޅިން ވެސް އަންހެން ކަނބަލުންނެވެ. ނަމަވެސް ޖަމިއްޔާގެ ތަފާތު އެކިއެކި މަގާމުތަކުގައްޔާއި އާންމު މެމްބަރުންގެ ގޮތުގައި ހަރަކާތްތެރިވުމުގެ ފުރުސަތު ފިރިހެން ބޭފުޅުން ނަށް ވެސް ލިބިދެވެއެވެ.\nސްކީމް ރަސްމީކޮށް ރަޖިސްޓްރީ ވުމާއެކު މިހާރު ކުރިއަށް ދަނީ4އަތޮޅުގައި އުފައްދާ ހިންގާ ކޮމެޓީތައް އުފައްދައި ޖަމިއްޔާއަށް މެމްބަރުން ހޯދުމުގެ މަސައްކަތް ކަމުގައި އެ ޖަމިއްޔާއިން ބުނެއެވެ. އެގޮތުން އައްޑޫގެ ހިންގާ ކޮމެޓީ މިހާރު އުފައްދާފައިވާ ކަމަށާއި ޖޫން މަހުގެ ތެރޭގައި ފުވައްމުލައް، ގދ އަދި ގއ އަށް ޒިޔާރަތް ކޮށް އެ ތިން ސަރަހައްދުގައި ހިންގާ ކޮމެޓީ އުފެއްދުމުގެ މަސައްކަތް ކުރަމުން އަންނަ ކަމަށްވެސް އެ ޖަމިއްޔާއިން ވަނީ ބުނެފައެވެ.\nސްކީމް ރަސްމީކޮށް ލޯންޗްކޮށް ޖަމިއްޔާގެ މަސައްކަތް ރަސްމީގޮތެއްގައި ފަށާނީ މިއަހަރުގެ އޮގަސްޓް މަހުގެ ތެރޭގައި ކަމަށް ވެސް ޖަމިއްޔާއިން ބުނެއެވެ.


ސޫރަ | Esfiya - Dhivehi Vaahaka Site\nއެއީ ވަރަށް އުޑުމަތި ސާފު ރީތި ރެއެކެވެ. އަހަންނަކީ އޮފީހުގައި އާދައިގެ މަޤާމަކަށް އަލަށް ވަތް މުވައްޒަފެއްކަމުން، އޮފީސް ތަޅުމުގެ ޒިންމާ އޮންނަނީ އަހަރެންގެ ބޮލަށް ޖަހާފައެވެ. ކޮންމެ ރެއަކު 11 ޖަހާއިރަށް އޮފީސް ތަޅުލަން ޖެހޭނެކަމަށް އަންގާފައި އޮވެއެވެ. އަހަންނަށް މިކަން ވެފައި އޮތީ ބޮޑު ކަމަކަށެވެ. ތަޅުލާން ޖެހެނީ ހަމައެކަނި މައިދޮރެވެ. ދެން ޖެހެނީ ހުރިހާ އޭސީތަކާއި ބޮކިތައް ނިއްވާށެވެ. ފާހަނާތަކުގެ ކުޑަދޮރުތައް ލައްޕާށެވެ.\n“އަޅެ ދެން ދޮންތާ.. ތިތާ ބޮޑު މީހާ ގާތުގައި ބުނެބަލަ އަހަންނަށްވެސް ވަޒީފާއެއް ދޭން.. ” ސޯފާ މަތީގައި އޮވެގެން ޓީވީ ބަލަމުން އަހަރެން ދިޔައީ އަހަރެންގެ ދޮންތަ ގާތުގައި އާދޭސްކުރަމުންނެވެ. ދޮންތަ އޮފީހުގައި ކުރަން ޖެހެނީ ހަމައެކަނި އޮފީސް މަސައްކަތަށް ވާތީއެވެ. ކަޑައެޅިފައިވާ ގަޑި ހަމަވުމުން އިތުރަށް ނިކުންނަން ޖެހޭނެ ޑިއުޓީއެއް އެއްޗެއް ނު އޮންނާތީއެވެ. އޮފީސް ތަޅުލާން ވަކި މުވައްޒަފަކު ހަމަޖައްސާފައި ހުރީމައެވެ. ހައްތަހާވެސް އަހަރެން ބޭނުންވާ ކަހަލަ ސިފަތައް ހުރި، ވަޒީފާ އަދާކުރާހިތްވާ ކަހަލަ މާހައުލަކަށްވުމުންނެވެ. “އެއޮއް އެގާރަ ގަޑި ބައިވީ.. މިރޭ އެހެން މީހަކަށް އޮފީސް ތަޅުލާން ޖެހުނީތަ؟” އަހަރެން ކުރި ސުވާލަށް ޖަވާބު ނުދީ ދޮންތަވެސް އަހަންނަށް ސުވާލެއް ކޮށްލިއެވެ.\nއަހަންނަށް ގަޑި ބަލާލަން ހަނދާންވީ ދެނެވެ. ކަމަކު ދާކަށްނެތެވެ. ދޮންތަ ބުނީ ތެދަށެވެ. ގަޑީން އެގާރަގަޑި ބައިވެ ބޮޑުވީއެވެ. މާދަން މައްސަލަ ޖެހޭނެކަން ޔަގީންވެ ހުރެ އަހަންނަށް އެންމެ އަވަހަށް އަތުގައި ޖެހުނު ބުރުގާއެއް ބޮލަށް މަހާލީމެވެ. “ދޮންތާ… ދީބަލަ 50 އެއް.. ކާރެއްގައި ކަންނޭނގެ ދާން ޖެހޭނީ.. މިރޭވެސް ޖިނާހު ނުނެގި ފޯނެއް.. އެކަމަކު ބުނާނެ ގުޅާށޭ..” މީހާ ރުޅި އައިސްވެ ރަތްވެފައިވާ ހާލުގައި އަހަރެން އަޑުގެ ނެތް ތަނަށް ދޮންތަ ގާތުގައި ބުނީމެވެ. ނަމަވެސް އަހަރެންގެ ނަސީބު އަހަންނަށް ދޯކާއެއް ދިނީއެވެ. މަހުގެ ފަހު ކޮޅުގައި ކަމުން ދޮންތަ އަތުގައިވެސް ލާރި ނެތީއެވެ. އަހަރެން އިތުރު ވަގުތު ބޭކާރު ނުކޮށް ލިފްޓަށް އަރަން ދުއްވައިގަތީމެވެ. ލިފްޓުވެސް އިނީ ބަންދުކޮށްފައެވެ. މެއިންޓެއިނެންސް މަސައްކަތެއް ކުރާތީއެވެ.\nއަހަރެން ގާތަށް އައީ އަމަށަކު ރުޅިއެއް ނޫނެވެ. ހިތާހިތުން ގޭގެ ވެރިފަރާތަށް ކުދި ކިޔަން ފެށީމެވެ. 12 ވަނަ ފުލޯއިން ތިރިއަށް ފައިބާއިރު މީހާ ދާހިއްލާނެ ވަރު އަންދާޒާ ކުރެވޭތީއެވެ. އަދި ތިރިއަށް ފޭބި ނަމަވެސް އޮފީސް ހުރި ހިސާބު ދުރުވީމައެވެ. ދޮންތައާއި ދެމީހުންނަށް އަގު ހެޔޮކޮށް ދިރިއުޅެން ލިބުނީ ހެންވޭރު އަވަށުގައި އިން ގެއަކުންނެވެ. އޮފީސް އިންނަނީ މާފަންނު އަވަށުގެ ކޮޅުގައެވެ. މީ ހައްތަހާވެސް އަހަރެންގެ ނަސީބުގެ ދެރަކަމެވެ. ޖިނާހުއަށްވެސް ފޯނު ނަގަން ނޭނގުނީ މިރޭގައެވެ.\nޖިނާޙަކީ އަހަރެން ރައްޓަހިވެގެން އުޅޭ ކުއްޖާއެވެ. އޭނާ އަކީ ސިފައިންގެ އޮފީހުގެ އިސް މަޤާމެއް އަދާ ކުރާ މީހެކެވެ. އެހެންކަމުން ކޮންމެ ވަގުތުގައިވެސް އޮފީހަށް ނިކުންނަން ޖެހިދާނެއެވެ. އާންމު ގޮތެއްގައި އަހަރެން ދުވާލު ގަޑީގައި ހިނގާފައި އުޅުނު ނަމަވެސް ރޭގަނޑުގައި އެކަނި ނުގޮސް ޖިނާހުއަށް ގުޅުމަށް އޭނާ އަބަދުވެސް ބުނެއެވެ. ނަމަވެސް ބައެއް ފަހަރުގައި އޭނާ އޮފީހުގެ މަސައްކަތް ބުރަވާ ދުވަސް ދުވަހު އަހަރެން ކާރުގައި ދަމެވެ. މިކަމާ ހެދި ދޮންތަ ވަރަށް ގިނައިން ލައިސަންސް ނަގަން ބުނެއެވެ. އަބަދުވެސް އަހަރެންގެ ޖަވާބަކަށް ވަނީ ދޮންތަ ނަގާ ދުވަހަކުން އަހަރެންވެސް ނަގާނެކަމަށެވެ. އެހެން އަހަރެން ބުނަނީ ދޮންތަ އަނގަ ބަންދުކޮށްލުމަށެވެ. އެއީ އަހަންނަށް ދޮންތަ ދުވަހަކުވެސް ސައިކަލު ނުދުއްވާނެކަމުގެ ޔަގީންކަން އޮތީމައެވެ. ދޮންތަ ވަރަށް ކުޑައިރުގައި ބައްޕަ އާއިއެކު ފިނިބުރެއް އަޅާލަން ދިޔަ ދުވަހެއްގައި ބައްޕަ ސައިކަލު އެކްސިޑެންޓްވީއެވެ. އެ އެކްސިޑެންޓްގައި ބައްޕައަށް ބޮޑެތި ޒަޚަމްތައްވެ، ދުވަހަކުވެސް ނުހިނގޭނެކަމަށް ޑޮކްޓަރު އެންގިއެވެ. އެކަމާއި ގުޅިގެން މަންމައާއި ބައްޕަ ރާއްޖެތެރޭގައި ދިރިއުޅޭ މަންމަ ފަރާތުގެ ޢާއިލާ މީހެއްގެ ގާތަށް ބަދަލުވީއެވެ. މިހާރު އޭގެ ފަހުން 15 އަހަރުވީއެވެ. އަދި އަދަށް ދާންދެން ދޮންތަ ސައިކަލެއްގެ މައްޗަކަށް ނާރައެވެ. ކޮންމެވެސް ބަހަނާއެއް ދައްކާނެއެވެ. ރައްޓަހިވެގެންވެސް އުޅެނީ ކާރު ދުއްވާ މީހަކާއެވެ. ދޮންތަ ހިތުން މިހުރިހާ ކަމެއް އަހަންނަށް ފާހަގައެއް ނުކުރެވެއެވެ. ނަމަވެސް އަހަރެންނަށް ހުރިހާ ކަމެއް ފާހަގަވެއެވެ.\nދޮންތައާ ޚިލާފަށް އަހަންނަށް ދޮންތައަށް ދިމާވިފަދަ އެއްވެސް ހާދިސާއެއް ދިމައެއް ނުވެއެވެ. އެކަމަކު އަހަރެން ސައިކަލު ދުއްވަން ގަންނަ ބިރެއްގެ ސަބަބުން އަހަންނަށް އެކަން ކުރާކަށް ނުކެރެއެވެ. އެހެންކަމުން އަހަރެން އެއްވެސް އިރެއްގައި ސައިކަލު ދުއްވާކަށް މަސައްކަތެއްވެސް ނުކުރަމެވެ.\nގޭގެ އެންމެ ތިރީ ގްރައުންޑް ފުލޯއަށް ފޭބި އިރު އަހަރެން ހުރީ ނޭވާ ކުރުވެފައެވެ. ވަރުބަލިވުމުންނެވެ. މަގުމައްޗަށް ބަލާލިއިރު ކަމަކު ދާކަށްނެތެވެ. އެ މަގުގެ ނިމޭކޮޅުގައި ހުރި ގެއެއް ހަދާތީ އަވަހަށް ދެވެން އޮތް މަގުވެސް އޮތީ ބަންދުކޮށްފައެވެ. ޖެހުނީ މަޖީދީމަގަށް ނިކުންނާށެވެ. އެހެންކަމުން މަޖީދީ މަގަށް ނުކުމެ ގައިގައި ހުރި ބާރެއް ދެފަޔަށްލާ ހިނގުނު އެންމެ ބާރު މިނުގައި މާފަންނު އަވަށާއި ވީ ކޮޅަށް ހިނގައިގަތީމެވެ.\nގާތްގަޑަކަށް 15 ވަރަކަށް މިނިޓް ތެރޭގައި އޮފީހާ ހަމައަށް ދެވުނެވެ. އަވަހަށް ސައިން އިން ކޮށްލާފައި ޖީބަށް އަތްލީ ފޯނު އަތުގައި ޖެހޭތޯއެވެ. ކޮންމެ ރެއަކުގައި އަހަރެން އޮފީސް ތަޅުލަނީ ރުޤްޔާ ޖަހައިގެންކަމަށްވާތީއެވެ. އަނދިރި ތަންތަން ދެކެ މީހާ ބިރުގަންނާތީއެވެ. އަހަންނަކީ ޖިންނި ޝައިޠާނުން އުޅޭކަމަށް ވަރަށް ބޮޑަށް ޤަބޫލުކުރާ މީހަކަށް ވާތީއެވެ. ނަމަވެސް އެކަމެއްވެސް ވާކަށް ނެތެވެ. ޖީބުގައި ފޯނެއް ނެތެވެ. ގަޑި ޖެހިގެން އޮފީހަށް އަންނަން، އަވަސް އަރުވާލާފައި ރީތިވީއިރު، އޭގެ މަތީން ހަނދާން ނެތުނީއެވެ. ފޯނު އެނދުމަތީގައި ބާއްވާފައި އާދެވުނީއެވެ. އެހެންކަމުން ތެޅި ތެޅި އޮތް ހިތަކާއިއެކު މައްޗަށް އަރައިގެން ދިޔައީމެވެ. ދެ ފުލޯއަށް ހުންނަ އެ އިމާރާތް ތަޅުލުމަށް އަހަންނަށް ޖެހޭ ކޮންމެ ފަހަރަކުވެސް އަހަރެން މަތީބައި ފުރަތަމަ ތަޅުލާތީ އެގޮތަށް އެކަން ކުރަން އޮންނަނީ އާދަވެފައެވެ.\nމައްޗަށް އަރައި އޭސީ ރިމޯޓްތައް އަތަށް ލައިގެން ފަހަރަކު އޭސީއެއް އޮފްކުރަމުން ގެންދިޔައީމެވެ. ދެން އެއަށްފަހު ލައިޓްތައް އޮފްކޮށް އަވަހަށް ތިރިއަށް ފޭބީމެވެ. ތިރީގައި ހުންނަނީ ވެރިންތަކުގެ ރޫމްތަކެވެ. ދެން މަސައްކަތު މީހުންނަށް ޚާއްސަ ކޮޓަރިއެކެވެ. މި ހުރިހާ ރޫމްތައް ހަދާފައި ހުންނަނީ ބިއްލޫރީންނެވެ. އެތެރެ ނުފެންނަ ބޯ ބިއްލޫރިއެވެ. އަހަރެން ފަހަރަކު ރޫމްއެއްގެ އޭސީއާއި ލައިޓް އޮފް ކުރަމުން އެންމެ ފަހު ކޮޓަރިއަށް ޖެހުނެވެ. އޭރުގައި ނުނިވާ ހުރީ ހަމައެކަނި އެރޫމްއާއި ސައިން އިން ވާން އިންނަ ތަނުގެ ލައިޓް އެކަންޏެވެ. އެހެންކަމުން ފުދޭވަރެއްގެ އަލިކަމެއް އެތަނުގައި ހުއްޓެވެ.\nގަޑިން އޭރުގައި 12 ޖެހީއެވެ. އަހަންނަށް އެކަން އެނގުނީ ތިރީގައި އިން ގަޑީން ކީ އަޑުންނެވެ. ކުއްލިއަކަށް ވާރޭ އޮއްސާލި އަޑު އިވުނެވެ. އެހާ މަދު ވަގުތު ކޮޅެއްގައި އުޑުމަތި ބަނަވީބާއޭ އަހަރެންގެ ހިތަށް އެރިއެވެ. ހަމަ ޔަގީނުންވެސް އަހަރެން އައި އިރުގައި އުޑުމަތީގައި ތަރިތައް ފިޔަޖަހާ މަންޒަރު ރީއްޗަށް ފާޅުވާން ހުއްޓެވެ. އުޑުމަތި ބަނަކޮށް އޮތްނަމަ އެހެން ނުވީސްއެވެ. ޔަޤީން ކުރުމަށްޓަކައި ބޭރު ކުޑަދޮރުން ބޭރު ބަލާލީމެވެ. ވާރޭ ތިކިތައް ވެހޭ މަންޒަރު ފެނުނެވެ. އެހެން ކަމުން އަވަހަށް ތަޅުލާން އެ ރޫމްގެ ދޮރާ ދިމާލަށް ދާން ހިނގައިގަތީމެވެ. “ރާނީ…” ދޮރު ހުޅުވާލަން އަމާޒު ކޮށްލިތަނާ އަހަންނަށް މީހަކު ގޮވާލިހެން ހީވެގެން ފަހަތަށް އެބުރުނީމެވެ. ވަށައިގެން ބަލާލީމެވެ. އެއްވެސް މީހަކު ފެންނާކަށް ނެތެވެ. އެހެންކަމުން އަހަރެން އަލުން ދޮރުހުޅުވާލަން މިޞްރާބު ބަދަލު ކޮށްލީމެވެ. ދެންވެސް ކަންތައްވީ އެހެންނެވެ.\nއަހަރެން ގަތީ އަމަށަކުން ބިރެއް ނޫނެވެ. މީހާ ތުރުތުރު އަޅާ ހާލު ހުރެ އަނިއްކާވެސް ފަހަތަށް އެބުރި ވަށައިގެން ބެލީމެވެ. ދެން މީހަކު ނުފެނުމުން ދޮރު ހުޅުވާލަން އަމާޒުކުރުމަށް އަލުން ދޮރާ ދިމާލަށް އަހަރެން ހުއްޓުނީމެވެ. ފެނުނު މަންޒަރުން އަހަރެން ހުރީ ހަދާނެ ގޮތް ހުސްވެފައެވެ. އޭސީގެ ފިނިކަމުން ދޮރުގައި ފުސްކަމެއް ހެދިފައި ހުއްޓެވެ. ނަމެވެސް އެ ބިއްލޫރި ދޮރުން ވަރަށް ސާފުކޮށް މީހެއްގެ ރިފްލެކްޝަން ފެންނަން ހުއްޓެވެ. އެމީހާ ހުރީ ބޯހާވައިލައިގެން ހުދު ހެދުމެއް ލައިގެންނެވެ. އެމީހާގެ ހަންގަނޑުވެސް ހުރީ ހުދުކޮށެވެ. ދެލޯ ކައިރި ވަޅު ހެދިފައެވެ. ނަމަވެސް އެމީހާ ހުރީ އަހަންނަށް ބަލާކަށެއް ނޫނެވެ.\nއަހަރެން ހުރީ ބިރުން ރޫރު އަޅައެވެ. ކިތަންމެ ވަރަކަށްވެސް ހެޔޮ އެއްޗެއް ކިޔަން އެގަޑީގައި ހިތަށް އެރިއެވެ. ނަމަވެސް ދުލާ ހިސާބަށް އެއްވެސް އެއްޗެއް ނާދެއެވެ. ހަނދާންވެސް ނުވަނީއެވެ. އެހެން ހުއްޓައި ނޯއް ދަމަން ނުކެރޭ ވަރަށް މީހުން ކަފުން ކުރާ ތަންތަނުގައި ދުވާ ވަސްތައް އަރައިގަތެވެ. އަހަންނަށް ގުޑިލާންވެސް ނުކެރުނެވެ. އެއްވެސް އަރިއަކަށް ބަލާނުލާ އެ ހުރި ގޮތަށް އަހަރެން ހުރީމެވެ. ކުއްލިއަކަށް ލޯގަނޑުން ފެނުނު މީހާގެ ލޯ ސީދާ އަހަންނަށް އަމާޒުވިއެވެ. އަދި އެމީހާގެ އަނގަ ތަންމިނަށް ހުޅުވާލިއެވެ. “ރާނީ…” މި ފަހަރު އަޑު އައީ އޭނާގެ އަނގައިންނެވެ. ކުރިން އަޑު އިވުން ގޮތާއި ތަފާތުކޮށެވެ. ބަރު ކުރަކިވެފައިވާ އަޑަކުންނެވެ. އަހަރެން ގަތް ބިރުން ގަޔަށް ކުޑަކަމުވެސް ދެވުނެވެ. ނަމަވެސް އެކަމަށް ފަރުވާލެއްނެތި ބާރަށް ދުއްވައިގަތީ މައިދޮރާށްޓާއި ދިމާލަށެވެ. އަހަރެން މަސައްކަތް ކޮށް ކޮށްވެސް އަހަރެންގެ ފިންގަރ އެއް ރީޑް އެއް ނުކުރިއެވެ.\n“ރާނީ… އާދޭ… ” މިފަހަރު އަޑު އައީ ތަންކޮޅެއް ބާރަށެވެ. އޭރުގައި އެ ހުރީ މައި ދޮރަށް ވީ މަގުގައި ހުއްޓިލައިގެންނެވެ. އަހަރެން ސިޑިއަށް މިސްރާބު ޖެހީމެވެ. އަދި އަރައިގެން ހުރި ވެޖުން ހުރި ބާރެއް ލާފައި ކުޑަދޮރުގައި ޖަހައި އެތާގައި އިން ކުޑަދޮރެއް ތަޅައިލީމެވެ. އަދި ބޭރަށް ފުންމައިލީމެވެ. އަދި މީހާގެ ހުރިހާ ވަރެއް ފަޔަށް ލައިގެން ދުވަން ފެށީ ގެއާ ދިމާއަށެވެ. ގަތްފައި ހުރި ބިރުގެ ސަބަބުން އިތުރަށް ފަހަތެއް ނުބަލަމެވެ. “މަންޖޭ.. މީ ދެން އެކްސާސައިޒް ކުރަން ގަޑިއެއްތަ؟” ގެއަށް ދިޔަ މަގުމަތީގައި ބަޔަކު ބުނި އަޑު އަހަންނަށް އިވުނެވެ. ނަމަވެސް އަހަރެން ފަސް އެނބުރި ނުބަލަމެވެ.\nއަހަރެން ދިޔައީ ދުވަމުން ކަމުން މާ ލަސްތަކެއް ނުވެ ގެއަށް ވަދެވުނެވެ. “ކޮއްކޯ އެކަމަކު ހާދަ ވަރެއް ކޮށްލާފައޭ.. މާ ގިނަތަނެއް ތަޅުލަން ޖެހުނު ރެއެއްތަ؟” އަހަރެން ހުރި ހާލު ފެނުމުން ދޮންތަ އަހަރެން ގާތުގައި އަހާލިއެވެ. އަހަރެން ދިނީ ވަރަށް ކުރު ޖަވާބެކެވެ. ނޫނެކެވެ. އެހެން ބުނެފައި އަހަރެން ކޮޓަރިއަށް ވަދެ ފުރަތަމަވެސް ފޯން ނެގީމެވެ. ޖިނާހު 25 ފަހަރަށް ގުޅާފައި އިނެވެ. 12 މެސެޖްވެސް ކޮށްފައި އިނެވެ. ނަމަވެސް އެއިން އެއްޗަކަށް ބެލޭވަރަށްވުރެ އަހަރެން ހުރީ ބިރުވެރިކަމުގެ ތެރޭގައެވެ. އެހެންކަމަށްވުމާއެކު ފޯން ނަގައި ރުޤްޔާ ޖެހީމެވެ. އަދި ފާހަނާއަށް ވަދެ ފެންވަރައި ވުޟޫކުރީމެވެ. ނަމާދެއް ކޮށްލުމުގެ މަޤްޞަދުގައެވެ. ގަތްފައި ހުރި ބިރުން ސަލާމަތްވުމަށެވެ. ފާހަނާގައި ހުރި އިރުވެސް އަހަންނަށް އިރުކޮޅަކާ ފާހަނާގައި ހުންނަ ލޯގަނޑަށް ބެލެއެވެ. ބަލާލެވޭ ކޮންމެ ފަހަރަކުވެސް އެމަންޒަރު ސިފަވާ ކަހަލައެވެ. އަހަންނަށް ކިރިޔާވެސް ހިތްހަމަ ޖެހުމެއް ލިބުނީ ނަމާދުކޮށްލެވުނީމައެވެ.\n” ހިނގާފައި ދިޔައީ.. ފޯން ހަނދާން ނެތިގެން ގޭގައި ބޭއްވިފައި އޮތީ.. އައިސް ނަމާދު ކޮށްލައިގެން ނިދަން މި އޮށޯތީ އިނގޭ.. ވަރަށް ނިދި އެބަ އާދޭ .. ގުޑްނައިޓް .. މާދަން ގުޅާނަން އިނގޭ…” ނަމާދުކޮށް ނިމި އެނދުގައި އޮށޯވެގެން އޮވެ އަހަރެން ވާހަކަ ދައްކަމުން ދިޔައީ ޖިނާހުއާއެވެ. ޖިނާހު އަހަރެންގެ ވާހަކައަށް އެއްބަސްވިއެވެ. އެހެންވެ އަހަރެން ފޯން ބާއްވާފައި ނިދަން އޮށޯތީމެވެ. އިތުރަށް އޮފީހުގައި ދިމާވި ކަމަށް ނުވިސްނުމަށްޓަކައި ޤުރުއާނާއި އެކު އޭގެ ތަރުޖަމާ މީހަކު ކިޔާފައި އިން އޯޑިއޯއެއް އެޅުވީމެވެ. އަދި ނިދާ ބޭހެއް ކެއުމާއެކު އިސާހިތަކު ނިދިއްޖެއެވެ.\nއަނެއް ދުވަހު އޮފީހަށް ދިއުމުން އޮފީސް ތަޅުނުލާ ހުރި މައްސަލައާއި ކުޑަދޮރު ތަޅާލާފައި ހުރި މައްސަލަ ޖެހުނެވެ. އަހަންނަށް ބުނާނެ އެއްޗެއް ނޭނގުނެވެ. އަހަރެން ރޭގަނޑު ގެއަށް ދާންވެގެން އެތެރޭގައި ހުރެ ފިންގަރޕްރިންޓް ރީޑަރ އަށް ފިންގަރ ޖައްސައިގެން މައިދޮރު ހުޅުވަން އުޅި އުޅިވެސް ނުހުޅުވުނީމައެވެ. ހަޤީޤަތަށް ކަންތައްވީގޮތް ކިޔާދޭން ހިތަށް އަރާފައިވެސް މީހުން ޖޯކު ޖަހާނެކަމަށް ވިސްނާފައި އެވާހަކައެއް ނުކިޔާދެމެވެ. އެދުވަހު އޮފީހުން އަހަންނަށް ފުރަތަމަ ފަހަރަށް ނޯޓިސް ދިނެވެ. ފަރުވާ ކުޑަކަމަށެވެ. އަހަރެން އެއްވެސް ޝަކުވާއެއް ނުކުރަމެވެ. އަދި އޮފީހުން ވަކިކޮށްދިނުމަށް އެދުނީމެވެ. މަސައްކަތް ކުރުމަށް އިތުރަށް ޝައުގުވެރިކަން ނެތުމަށް ބަޔާން ކުރަމުންނެވެ. ނަމަވެސް އަސްލުގައި އެއީ އަހަރެން އޮފީސް ތަޅުލަން އައިސް އެ ބިރުވެރިކަމުގެ ތެރޭގައި އިތުރަށް އުޅެން ބޭނުން ނުވާތީއެވެ. ޕްރޮބޭޝަންގެ މުއްދަތު ކަމުން ފަސޭހަކަމާއެކު އޮފީހުން އަހަރެން ވަކިކޮށްދިނެވެ.\nގެއަށް އައިގޮތަށް އަހަރެން ދޮންތަ ގާތުގައި ބުނީ އޮފީހުގައި އިތުރަށް އުޅެން ބޭނުން ނުވާތީ އަހަރެން އޮފީހުން ވަކިވީކަމަށެވެ. ޖިނާހު ގާތުގައިވެސް ބުނީ އެހެންނެވެ. ސަބަބަކަށް ބުނީ އޮފީހުގެ އިތުރަށް އެ ޖައްސާ މަސައްކަތްތަކުގެ ބުރަކަމުގެ ވާހަކައެވެ. އެމީހުން އެކަން ޤަބޫލުކުރިއެވެ. އަހަރެން އުޅޭ ގޮތް އެމީހުންނަށްވެސް ފެންނާނެއެވެ. އަހަރެން ވަޒީފާ ދޫކުރިތާ ގިނަ ދުވަހެއް ނުވެ ދޮންތަ އުޅުނު އޮފީހުން މަޤާމަކަށް ޢިއުލާނު ކުރިއެވެ. އަހަރެން ވަގުތުން އެޕްލައި ކުރީމެވެ. ﷲގެ އިރާދަފުޅާއެކު އަހަންނަށް އެ މަޤާމް ލިބުނެވެ. އޭގެ ފަހުން އަހަރެން އުޅުނީ ވަރަށް ފަސޭހައިގައެވެ. މަސައްކަތް ކުރަން ޖެހެނީ އޮފީހުގައި މަސައްކަތް ކުރަން ހަމަޖެހިފައި ހުންނަ6ގަޑީއިރުގައި އެކަނި ކަމަށްވާތީއެވެ. އޮފީސް ތަޅުލާން ނުޖެހޭތީއެވެ. ގެއާ ކައިރީގައި އޮފީސް ހުންނާތީއެވެ. ނަމަވެސް އަދިވެސް ރޭގަނޑު ވަގުތެއްގައި މާފަންނުގައި އަހަރެން ކުރީގެ އޮފީސް ހުރި ދިމާލަށް ދިއުމަށް ފަސްޖެހެއެވެ. އެ ސޫރަ ފެނިދާނެތީއެވެ.\nMasha Allah varah reethi mi vaahaka and varah biruveri. I like this story very much.???\nThankyou. It means alot hehe\nYess. ehaa haadhisaa dhigu nukuran vegen.\nHama fabulous Vrh salhi egaay aslahvx\nހިތާމަ ބިރުވެރި December 27, 2019\nހިތާމަ ބިރުވެރި އެހެނިހެން October 20, 2020\nބިރުވެރި March 23, 2017\nވަރުދާން – 2\nހިތާމަ ބިރުވެރި އުފެއްދުންތެރި ލިޔުން ލޯބި April 18, 2020


Tiketeh nagaigen aipedeh libey promoashaneh keyoa in fashaifi\nޓިކެޓެއް ނަގައިގެން އައިޕެޑެއް ލިބޭ ޕްރޮމޯޝަންއެއް ކޭއޯ އިން ފަށައިފި\nމޯލްޑިވިއަންގެ ޓިކެޓެއް ނަގައިގެން އެންމެ ފަހުގެ އައިޕެޑް މިނީ އެއް ލިބޭ ޕްރޮމޯޝަންއެއް ކުޅުދުއްފުށީ އޮންލައިން ޓިކެޓް ސެންޓަރ އިން ފަށައިފި އެވެ.\nޖުލައި މަހުގެ 1 އިން ފެށިގެން އޯގަސްޓް މަހުގެ 15 ވަނަ ދުވަހާ ހަމައަށް ކުރިއަށްގެންދާ މި ޕްރޮމޯޝަންގައި ދިވެހިރާއްޖޭގެ ގައުމީ އެއާލައިންއިން ދަތުރު ކުރާ ޑޮމެސްޓިކް ނުވަތަ އިންޓަނޭޝަނަލް ކޮންމެ މަންޒިލަކަށްވެސް ޓިކެޓްނަގައިގެން ބައިވެރިވެވިދާނެ އެވެ.\nމި ޕްރޮމޯޝަން ކުރިއަށް ގެންދަނީ ދިވެހިންނާއި ބޭރު މީހުންނަށްވެސް ހުޅުވާލައިގެންނެވެ. ޕްރޮމޯޝަން މުއްދަތުގެ ތެރޭގައި ޓިކެޓް ނަގާ ފަރާތްތަކުގެ މެދުގައި ގުރުއަތުން ހޮވޭ ފަރާތަކަށް އައިޕެޑް މިނީ އެއް ދެވޭނެ އެވެ.\nކުޅުދުއްފުށީ އޮންލައިންއިން މީގެ ކުރިންވެސް ވަނީ ގުރުއަތުން އައިޕެޑް ލިބޭ ޕްރޮމޯޝަން އެއް ބާއްވާފައެވެ.\nކުޅުދުއްފުށި އޮންލައިން ޓިކެޓް ޕްރޮމޯޝަންގެ ނަސީބުވެރިއަކަށް އައިޝަތު ލައިޒާ\nކުޅުދުއްފުށި އޮންލައިން ޓިކެޓް ސެންޓަރ އިން ޓިކެޓް ބުކިން ހެދުމަށް ގުޅާނީ 6528355 ނުވަތަ 7978355 އަށެވެ. އަދި 7978355 އަށް ވައިބަރ ކޮށްގެންވެސް ބުކިންގ ހަދާލެވޭނެ އެވެ. އަދި ބީއެމްއެލް މޯބައިލް ޕޭ މެދުވެރިކޮށް އަދި އިންޓަނެޓް ބޭންކިންގ މެދުވެރިކޮށް ފައިސާ ބަލައިގަންނާނެއެވެ.


Ibu ge rashun idhikolhu coalition ah hoonu maruhabaa eh | Mihaaru\nފައިސަލާއި ކޯލިޝަންގެ ޓީމަށް ހިންނަވަރުން މިއަދު މަރުހަބާ ކިޔަނީ.\n10 އޯގަސްޓް 2018 - 22:069comments\nމިއީ އިދިކޮޅު ކެންޑިޑޭޓަކަށް ހިންނަވަރު ދާއިރާގެ މެމްބަރު އިބޫ އާއި އޭނާގެ ރަނިންމޭޓަކަށް ކާށިދޫ ދާއިރާގެ މެމްބަރު ފައިސަލް ނަސީމް ކަނޑައެޅި ފަހުން، ހިންނަވަރަށް ކޯލިޝަންގެ އިސް ވަފުދެއް ދިޔަ ފުރަތަމަ ފަހަރެވެ.\nއަންނަ މަހުގެ 23 ގައި ބާއްވާ ރިޔާސީ އިންތިޚާބުގައި ވާދަކުރައްވާ އިދިކޮޅު ކެންޑިޑޭޓަކަށް، މިދިޔަ ޖޫން 30 ގައި އެމްޑީޕީގެ ކޮންގްރެސް އިން އިބޫ ހޮވި ފަހުން، އަމިއްލަ ރަށަށް އަދި ވަޑައިނުގެންނެވި ނަމަވެސް އޭނާގެ ރަނިންމޭޓް ފައިސަލް އެ ރަށަށް މިއަދު ވަޑައިގަތުމުން މަރުހަބާ ކިޔުމަށް ވަރަށް ގިނަ ބަޔަކު ނުކުތެވެ.\nއެނގިފައިވާ ގޮތުގައި އިބޫ، އޭނާގެ ރަށަށް ކެމްޕެއިނަށް ވަޑައިގަންނަވާނީ އަންނަ މަހުގެ ތެރޭގަ އެވެ.\nރަށުގައި މިވަގުތު 2،000 އެއްހާ މީހުން ދިރިއުޅެމުން އަންނައިރު، ފައިސަލަށް މަރުހަބާ ކިޔުމަށް އޭގެ ތެރެއިން ވަރަށް ގިނަ ބަޔަކު ބަނދަރު މައްޗަށް ނުކުމެ، އިދިކޮޅު ކޯލިޝަނަށް ތާއީދު އޮތް ކަން ހާމަކުރި އެވެ. އެގޮތުން، ފައިސަލާއި އިދިކޮޅު ކޯލިޝަންގެ އިސްވެރިންނާ ސަލާން ކުރަން އޮތް ކިޔޫ، ހިންނަވަރުގެ ބަނދަރުން ފެށިގެން އެއްގަމަށް އަރަން އޮތް ބޮޑު މަގުގެ މެދަކާ ހަމައަށް ދަމާލާފައި އޮތެވެ. ރަނިންމޭޓް ފައިސަލަށް މަރުހަބާ ކިޔުމަށް ބޮޑުބެރުގެ އައިޓަމެއް ވެސް ހުށަހެޅި އެވެ.\nއިބޫގެ ރަނިންމޭޓް ފައިސަލަށް ހިންނަވަރުން މަރުހަބާ ކިޔުމަށް މިއަދު އެއްވި ބައެއް މީހުން އޭނާގެ އިންތިޒާރުގައި ސަފަކަށް އެތުރިލައިގެން.\nހިންނަވަރުން ކީ މަރުހަބާއާ ގުޅޭގޮތުން ފައިސަލް "މިހާރު" އަށް ވިދާޅުވީ، އެ ރަށުގެ ހުރިހާ އެންމެން ކަހަލަ ގޮތަކަށް އޭނާ އަށް މަރުހަބާ ކިޔަން ގޮސް ތިބިތަން ފެނިވަޑައިގަތުމުން ވަރަށް ބޮޑު އުފަލެއް ލިބިވަޑައިގެންނެވި ކަމަށެވެ. އަދި، ވެރިކަން ކުރާ ޕާޓީ ޕީޕީއެމްގެ ގިނަ ބަޔަކު ވެސް އޭނާ އަށް މަރުހަބާ ކިޔަން ދިޔަ ކަމަށާއި އެއީ ލިބިވަޑައިގެންނެވި ހިތްވަރެއް ކަމަށް ޖުމްހޫރީ ޕާޓީގެ ކައުންސިލް މެމްބަރު ފައިސަލް ވިދާޅުވި އެވެ.\nއޭނާ ވަނީ، ރައީސް ޔާމީން 2018 ޖަހާފައިވާ ޓީޝާޓް ލައިގެން ހިންނަވަރުގައި ތިބި ޕީޕީއެމްގެ މެމްބަރުންނާ ވެސް ސަލާން ކުރައްވައި ކެމްޕެއިން ކުރައްވައިފަ އެވެ.\nހިންނަވަރުގައި އުޅޭ ރައީސް ޔާމީންގެ ސަޕޯޓަރުންނާ، އިދިކޮޅު ކޯލިޝަންގެ ރަނިންމޭޓް ފައިސަލް މިއަދު ސަލާމް ކުރައްވަނީ.\n"ރަށުގެ ހުރިހާ އެންމެން ކަހަލަ ގޮތަކަށް އެއްވެ ތިބިއިރު، އެ ބޭފުޅުންގެ މޫނުމަތިން އެނގޭ ބޭނުން ވަނީ ވީހާ ވެސް އަވަހަށް ބަދަލެއްކަން،" ކެމްޕެއިނަށް ޅ. ކުރެންދޫގައި މިހާރު ހުންނެވި ފައިސަލް ވިދާޅުވި އެވެ.\nއިބޫގެ ރަނިންމޭޓް ފައިސަލަށް ހިންނަވަރުން މަރުހަބާ ކިޔުމަށް މިއަދު އެއްވި ބައެއް މީހުން.\nއިދިކޮޅު ކޯލިޝަނުން މިހާތަނަށް ވަނީ ރިޔާސީ އިންތިޚާބަށް އައްޑު އާއި ފުވައްމުލަކާއި ބ. އަތޮޅާއި ލ. އާއި ތ. އަތޮޅުގެ އިތުރުން އދ. އަތޮޅުގެ ރަށްތަކަށް ގޮސް ކެމްޕެއިން ކޮށްފަ އެވެ. ފައިސަލް މިހާރު ޅ. އަތޮޅުގެ ރަށްތަކަށް ދަތުރު ކުރައްވާއިރު ހދ. އަތޮޅުގެ ރަށްތަކަށް އިބޫ މާދަން ފުރާވަޑައިގަންނަވަ އެވެ.\nއިތުރު ލިޔުންތައް އިދިކޮޅު ފަރާތްތައް ރައީސް އިބްރާހިމް މުހައްމަދު ސޯލިހް ޅ. ހިންނަވަރު ނައިބު ރައީސް ފައިސަލް ނަސީމް ޅ. އަތޮޅު


Covid-19: Anehkaaves Iran Ge Haalath Control In Nattaalanee - Vaguthu\nކޮވިޑް-19 އަށް މީގެ ކުރިން ވެސް އެންމެ ގިނަ ބަޔަކު ފައްސިވެ، ހާލަތު އެންމެ ބޮޑަށް ގޯސްވި އެއްގައުމު ކަމަށްވާ އީރާންގެ ހާލަތު އަނެއްކާވެސް ގޯސްވެ، ގައުމު ފުރަބަންދު ކުރާހިސާބަށް ހިނގައްޖެއެވެ.\nއީރާންގެ ހެލްތު މިނިސްޓަރު ސައީދު ނަމަކީ ވަނީ އީރާން ދެހަފްތާ ދުވަހަށް ފުރަބަންދުކޮށް، ފުރަބަންދު ތަންފީޒު ކުރުމަށް ސިފައިން ނެރުމަށް އެދިވަޑައިގެން އެގައުމުގެ އިންތިހާބީ ރައީސް އިބްރާހިމް ރައިސީ އަށާއި ރޫހާނީ ލީޑަރު އަލީ ހާމަނާއީއަށް ސިޓީއެއް ވެސް ފޮނުއްވާފައެވެ. އީރާންގެ ރައީސް ކަމާއި އިބްރާހިމް ރައިސީ ހަވާލުވެ ވަޑައިގަންނަވާނީ އަންނަ ހަފްތާގައެވެ.\nހެލްތު މިނިސްޓަރު ސައީދު ފޮނުއްވި ސިޓީގައި ވިދާޅުވީ އީރާންގެ ހާލަތު ކޮންޓްރޯލުން ނައްޓާލަމުންދާ ކަމަށާއި މިހާރު ކޮވިޑަށް ފައްސިވާ މީހުންގެ އަދަދު އިތުރުވަމުންދާ ނިސްބަތައް ބަލާއިރު ހޮސްޕިޓަލްތައް ފުރި، ބަލި މީހުންނަށް ފަރުވާ ދިނުން ދަތިވާ ހިސާބަށް ކަންކަން ހިނގައިދާނެ ކަމަށެވެ.\n"އެންމެ ބޮޑު މައްސަލައަކީ ސިއްހީ ހިދުމަތްތެރިން އެކަށީގެންވާ ވަރަށް ނެތުން. އަދަދުތައް މައްޗަށް ގޮސް ސިއްހީ ހިދުމަތްތެރިން އެއްވެސް އަރާމެއް ނެތި، ނިދުމެއް ނެތި ވަނީ މަސައްކަތް ކުރަން ޖެހިފައި. މިއީ އެއްވެސް މީހަކަށް ކުޅަދާނަ ވާނެ ކަމެއް ނޫން." ސައީދުގެ ސިޓީގައި ވިދާޅުވެފައި ވެއެވެ.\nއީރާނުން މިހާރު ދުވާލަކު ކޮވިޑަށް ފައްސިވާ މީހުންގެ އަދަދު ވަނީ 30000 އަށްވުރެ މައްޗަށް ގޮސްފައެވެ. މީގެ ކުރިން އީރާންގެ ހާލަތު އެންމެ ބޮޑަށް ގޯސްވެގެން ދިޔައިރު ވެސް އެގައުމުން ދުވާލަކު ފައްސިވާ މީހުންގެ އަދަދު 25000 އަށްވުރެ މައްޗަށް ނުދެއެވެ.\nއީރާނުން އިއްޔެ 32,511 މީހުން ކޮވިޑަށް ފައްސިވެ 366 މީހުން ކޮވިޑް ޖެހިގެން މަރުވެފައި ވެއެވެ. އީރާނުން މިހާތަނަށް ކޮވިޑަށް ފައްސިވި މީހުންގެ ޖުމްލަ އަދަދު 3.9 މިލިއަނަށް އަރައެވެ. އެގައުމުން މިހާތަނަށް 90,996 މީހުން ވަނީ ކޮވިޑް ޖެހިގެން މަރުވެފައެވެ.


ސެޕްޓެމްބަރު 11 ހަމަލާ: ސިއްރު މެމޯގައި ސައުދީއާ ގުޅޭ ވާހަކަ\nސެޕްޓެމްބަރު 11 ހަމަލާގެ ސިއްރު މެމޯއެއްގައި ސައުދީ އަރަބިއްޔާއާ ގުޅޭ ވާހަކަތަކެއް\n13 ސެޕްޓެންބަރު 2021 - 07:59 0\nއަލް ގައިދާގެ ހަނގުރާމަވެރިން މީގެ ވިހި އަހަރު ކުރިން ނިއު ޔޯކްގެ ޓްވިން ޓަވަރަށް ހަމަލާދީފައި.-- ފޮޓޯ: އޭއެފްޕީ\nވޮޝިންޓަން، އެމެރިކާ (ސެޕްޓެމްބަރު 12) - ސެޕްޓެމްބަރު 11 ހަމަލާ ދިން މީހުންނާއި ސައުދީ އަރަބިއްޔާއާ ގުޅުމެއްވާ ކަމަށް ދޭހަވާ އެފްބީއައި ތަހުގީގުގެ ސިއްރު ލިޔުމެއް އެމެރިކާ ސަރުކާރުން އާއްމުކޮށްފި އެވެ.\nއަލް ގައިދާގެ 19 މެމްބަރުން ހަތަރު ފްލައިޓެއް ހައިޖެކްކޮށްގެން މީގެ 20 އަހަރު ކުރިން އެމެރިކާގެ ތިން ތަނަކަށް ދިން ހަމަލާގައި މަރުވި މީހުންގެ އާއިލާތަކުން ވަނީ ސައުދީ ސަރުކާރާ ދެކޮޅަށް ކޯޓަށް ވެސް ގޮސްފަ އެވެ.\nއެ މީހުން ކުރާ ތުހުމަތަށް ބާރު ލިބޭ ފަދަ ވާހަކަތައް އެފްބީއައިގެ މެމޯގައި ހުރި ނަމަވެސް، އެކަން ސާބިތު ކުރެވޭނެ ސީދާ ހެއްކެއް ނެތެވެ.\nދެހާސް ސޯޅަ ވަނަ އަހަރުގެ އޭޕްރިލް ހަތަރު ވަނަ ދުވަހު ފައިލްކޮށްފައިވާ މެމޯއިން އެނގޭ ގޮތުގައި އުމަރު ބަޔޫމީ އާއި އަލް ގައިދާގެ ދެ މެމްބަރުންނާ ގުޅުން އޮތެވެ. ބަޔޫމީ އަކީ ދަރިވަރެއް ނަމަވެސް އޭނާއަކީ ސައުދީ ޖާސޫސެއް ކަމަށް ތުހުމަތު ކުރެވުނެވެ.\nނަން ހާމަ ނުކުރާ މަސްދަރަކާ 2009 އަދި 2015 ގައި ކުރި އިންޓަވިއުތަކާ ހަވާލަދީ މެމޯގައި ވަނީ ބަޔޫމީ އާއި ސެޕްޓެމްބަރު 11 ހަމަލާގައި ބައިވެރިވި އަލް ގައިދާގެ ދެ މެމްބަރަކާ ދެމެދު ބޭއްވި ބައްދަލުވުންތަކާ ގުޅޭ ތަފްސީލް ހިމަނާފަ އެވެ.\nބަޔޫމީ ބައްދަލުކުރި ދެ މީހުންނަކީ ނަވާފް އަލް ހާޒްމީ އާއި ހާލިދު އަލް މިދަރް އެވެ. އެ ދެ މީހުންނާ ބަޔޫމީ ބައްދަލުކުރީ ހަމަލާތައް ދިނުމުގެ ކުރިން 2000 ވަނަ އަހަރު އެ މީހުން ދެކުނު ކެލިފޯނިއާއަށް ދިޔުމުންނެވެ.\nއޭގެ އިތުރުން ލޮސް އެންޖެލިސްގައި ހުންނަ ސައުދީ ކޮންސިއުލޭޓުގެ އޮފިޝަލް އަދި ކިންގް ފާދް މިސްކިތުގެ އިމާމް ފަރްހާދް އަލް ތުމައިރީ އާއި އަލް ގައިދާގެ ދެ މެމްބަރުންނާ އޮތް ގުޅުން ވެސް މެމޯގައި ހިމަނާފައި ވެ އެވެ.\nލިޔުމުގައިވާ ގޮތުން އަލް ގައިދާގެ ދެ މެމްބަރުން ކެލިފޯނިއާގައި ތިބިއިރު އެ މީހުންނަށް އެހީތެރިކަން ފޯރުކޮށްދިން މީހުންގެ ފޯނު ނަންބަރުތައް މަސްދަރުގެ ފަރާތުން ލިބިފައިވާ ކަމަށެވެ. އޭގެ ތެރޭގައި ބަޔޫމީ އާޢި ތުމައިރީގެ ނަންބަރު ހިމެނެ އެވެ.\nސިއްރު މަސްދަރުން އެފްބީއައި އަށް ބުނެފައި ވަނީ ބަޔޫމީއަކީ ދަރިވަރެއް ކަމަށް "ރަސްމީކޮށް" ބުނި ނަމަވެސް، ސައުދީ ކޮންސިއުލޭޓުގައި އޭނާއަކީ "ވަރަށް މަތީ އިއްޒަތެއް" ލިބިފައިވާ މީހެއް ކަމަށޭވެ.\n"އަލް ގައިދާގެ ހަމްޒީ އާއި މިދާ އަށް ބަޔޫމީ ފޯރުކޮށްދިން އެހީގެ ތެރޭގައި ތަރުޖަމާކޮށްދިނުމާއި، ދަތުރު ރޭވުމާއި، ތިބޭނެ ތަންތަން ހަމަޖެއްސުމާއި، ފައިސާގެ އެހީ ހިމެނޭ،" މެމޯގައި ވެ އެވެ.\nއޭގެ އިތުރުން ފޯން ކޯލާއި މުވާސަލާތީ އެހެން ގޮތްގޮތުން ބަޔޫމީ އާއި ތުމައިރީ އަލް ގައިދާގެ އަންވަރް އަލް އަލަކީއާ ބައްދަލުވުންތައް ބޭއްވިކަން ވެސް މެމޯ އިން ހާމަވެ އެވެ.\nއެމެރިކާއަށް އުފަން އަންވަރް އަލް އަލަކީ އަކީ ކުރިން އަލް ގައިދާގެ މުހިއްމު ޝަހުސިއްޔަތެކެވެ. އެމެރިކާ އިން 2011 ވަނަ އަހަރު ޔަމަނުގައި ދިން ޑްރޯން ހަމަލާއެއްގައި އޭނާ ވަނީ މަރާލާފަ އެވެ.\nހޮނިހިރު ދުވަހު އާއްމު ކުރި އެފްބީއައި ލިޔުމުގެ ބައެއް ބައިތައް އަދިވެސް ހުރީ ސިއްރުކޮށްފަ އެވެ. ފްލައިޓުތައް ހައިޖެކް ކުރި މީހުންނާއި ސައުދީ ސަރުކާރާ ސީދާ ގުޅުމެއްވާ ކަމުގެ ހެއްކެއް އޭގެން ނުލިބެ އެވެ.\nހަމަލާއާ ގުޅޭ ގޮތުން އެފްބީއައި އިން ކުރި ތަހުގީގުގެ ސިއްރު ބައެއް ލިޔުންތައް އާއްމުކުރަން ރައީސް ޖޯ ބައިޑެން ނިންމެވީ ހަމަލާގައި މަރުވި މީހުންގެ އާއިލާތަކުން ޕްރެޝަރު ކުރަމުން ދާތީ އެވެ.\nއެމެރިކާގެ ކުރީގެ ތިން ސަރުކާރުން ވެސް ނިންމީ އެ ލިޔުންތައް އާއްމު ނުކުރުމަށެވެ. އެއީ އޭގައިވާ މައުލޫމާތުގެ ސަބަބުން އެމެރިކާ އާއި ސައުދީގެ ގުޅުމަށް ނޭދެވޭ އަސަރުކޮށްފާނެތީ އެވެ.


Supreme court ge Sumoto baaru badhalu kuran jehe: MP Ali Hussain | Mihaaru\nކެންދޫ ދާއިރާގެ ޖޭޕީގެ މެމްބަރު އަލީ ހުސެއިން ވާހަކަ ދައްކަވަނީ. --- ފޮޓޯ: މަޖިލިސް\nސުޕްރީމް ކޯޓުގެ ސޫމޯޓޯ ބާރު ބަދަލު ކުރަންޖެހޭ: އަލީ ހުސައިން\n18 ޖޫން 2019 - 12:58 11 comments\nއަމިއްލަ އިސް ނެގުމަށް ސުޕްރީމް ކޯޓުން މައްސަލަ ބެލުމުގެ ބާރު ބަދަލު ކުރަންޖެހޭ ކަމަށް ރައްޔިތުންގެ މަޖިލިހުގެ ކެންދޫ ދާއިރާގެ ޖޭޕީގެ މެމްބަރު އަލީ ހުސައިން މިއަދު ވިދާޅުވެއްޖެ އެވެ.\nޖުޑީޝަލް ސާވިސް ކޮމިޝަން (ޖޭއެސްސީ) ގެ މެމްބަރުންނާ ބައްދަލު ކުރެއްވުމަށް ފަހު، ރައްޔިތުންގެ މަޖިލީހުގެ ޖުޑީޝަރީ ކޮމިޓީން އެކުލަވާލި ރިޕޯޓަށް ބަހުސް ކުރައްވަމުން އަލީ ވިދާޅުވީ، ރާއްޖޭގެ ރައްޔިތުންނަށް މިހާތަނަށް ނުލިބި އޮތީ ހަމައެކަނި އިންސާފުވެރި ފަނޑިޔާރުގެއެއް ކަމަށެވެ. އަދި މިހާރު އަމަލު ކުރާ ގާނޫނުއަސާސީން ކަށަވަރުކޮށް ނުދެވުނު ކަމަކީ ވެސް އެއީ ކަމަށް އޭނާ ވިދާޅުވި އެވެ.\nރިޔާސީ އިންތިހާބާއި ރައްޔިތުންގެ މަޖިލިހުގެ އިންތިހާބުގައި އެންމެ ބާރަށް ރައްޔިތުން އެދެމުން އައީ އިންސާފުވެރި ފަނޑިޔާރުގެއެއް ހޯދައި ދިނުމަށް ކަމަށް ވެސް އޭނާ ވިދާޅުވި އެވެ. އެކަމަކު، ޖޭއެސްސީ މިހާރު އެކުލެވިފައި އޮންނަ ގޮތުން ފަނޑިޔާރުގެ ރަނގަޅެއް ނުވާނެ ކަމަށް އަލީ ވިދާޅުވި އެވެ.\nއޭނާ ވިދާޅުވި ގޮތުގައި ކޮރަޕްޝަނާއި އެކިއެކި ފާޑުގެ ތުހުމަތުތައް ކުރެވޭ ފަނޑިޔާރުންނާ ދެކޮޅަށް މިވަގުތަށް ފިޔަވަޅު އަޅަން ޖެހެ އެވެ. އަދި ޝަރުއީ ދާއިރާގެ މައްސަލަތަކަށް ހައްލެއް ގެނައުމުގެ ގޮތުން ޖޭއެސްސީގެ މަސައްކަތްތައް މިވަގުތަށް ބަލައިގަންނަން ޖެހޭ ކަމަށާއި އެ ކަންކަމަށް ނުފޫޒު ފޯރުވަން އެއްވެސް ބަޔަކު މަސައްކަތް ކޮށްގެން ނުވާނެ ކަމަށް ވެސް ވިދާޅުވި އެވެ.\n"ކުރިއަށް އޮތް މުސްތަގުބަލުގައި ކުރަންޖެހޭ ކަމަކީ ގާނޫނުއަސާސީ އިސްލާހު ކުރުން. ޖޭއެސްސީގެ ކޮމްޕޮޒިޝަން ބަދަލު ކުރަން ޖެހޭ،" ޖޭއެސްސީގެ ދިފާއުކުރައްވައި އަލީ ވިދާޅުވި އެވެ.\nއޭނާ ވިދާޅުވި ގޮތުގައި ސުޕްރީމް ކޯޓުން ގެންގުޅޭ ސޫމޯޓޯގެ އުސޫލު ބަދަލު ކުރަން ޖެހޭ އިރު، ކޯޓުތަކުން މައްސަލަ ބަލަން ވާނީ އެ ތަންތަނަށް މައްސަލަ ހުށަހެޅުމުންނެވެ.\nމީގެ އިތުރުން، ޖޭއެސްސީން އެއްވެސް މައްސަލައެއް ހުށަހެޅުމުގެ ކުރިން ސުޕްރީމް ކޯޓަށް އެއްވެސް ކަމެއް ނިންމިގެން ނުވާނެ ކަމަށް އަލީ ވިދާޅުވި އެވެ. އެހެންވާ ނަމަ، ޖޭއެސްސީ "ވާ" ކޮށްލައި އެ ކޮމިޝަންގެ މަސައްކަތްތައް އެ ކޯޓަށް ހުއްޓުވެނީ ކަމަށް އޭނާ ވިދާޅުވި އެވެ.\n"ދިވެހި ގައުމަށް 800 އަހަރު ވެގެން ދިޔަ އިރު، ރައްޔިތުންނަށް ގޮތް ބަލާލަން ނުލިބުނު ހަމައެކަނި އެއްޗަކީ އިންސާފުވެރި ފަނޑިޔާރުގެއެއް. އަޅުގަނޑު މިހުރީ އިންސާފުވެރި ފަނޑިޔާރުގެއެއް ހޯދައި ދިނުމަށް އަތުކުރި އޮޅާލައިގެން،" އަލީ ވިދާޅުވި އެވެ.\nކާށިދޫ ދާއިރާގެ އަމިއްލަ މެމްބަރު އަބްދުﷲ ޖާބިރު ވިދާޅުވީ، ގާނޫނުއަސާސީން ސުޕްރީމް ކޯޓަށް ދީފައިވާ ބާރުތައް ކުޑަ ކުރަން ބޭނުން ނަމަ، ގާނޫނުއަސާސީ އަށް ބަދަލު ގެންނަން ޖެހޭ ކަމަށެވެ. އަދި އެއާ ހިލާފަށް އެއްވެސް ބަޔަކަށް ކަމެއް ނުކުރެވޭނެ ކަމަށް ވެސް ޖާބިރު ވިދާޅުވި އެވެ.\nޖާބިރު ވިދާޅުވި ގޮތުގައި މަޖިލިހުން ނިންމާ ކަންތައްތައް ވެސް ބާތިލް ކުރުމުގެ ބާރު ގާނޫނުއަސާސީން ދީފައި އޮތީ ސުޕްރީމް ކޯޓަށެވެ.\nއިތުރު ލިޔުންތައް ފަނޑިޔާރުން ސުޕްރީމް ކޯޓް ޖުޑީޝަލް ސާވިސް ކޮމިޝަން ޖުޑީޝަރީ ރާއްޖޭގެ ގާނޫނުއަސާސީ މެމްބަރު އަލީ ހުސެއިން (ކެންދޫ)


Covid-19: "Pineapple Pen" Lava kee Artist ge Thafaathu Lavaeh - Vaguthu\nކޮވިޑް-19: "ޕައިންއެޕަލް ޕެން" ލަވަކީ އާޓިސްޓްގެ ތަފާތު ލަވައެއް\nމަދު ދުވަސްކޮޅެއްގެ ތެރޭގައި އެތައް ބައެއްގެ ސަމާލު ކަން ހޯދާފައިވާ "ޕައިންއެޕަލް ޕެން" ލަވައިގެ އާޓިސްޓް ކޮވިޑް-19 އާއި ގުޅިގެން ތަފާތު ލަވައެއް ނެރެފިއެވެ.\nޖާޕާނުގެ ހެއްވާ މަޖާ ޓީވީ ޝޯ ތަކުން ފެނިގެން އަންނަ ޑައިމޯ ކޮސާކާ އަކީ ދިވެހިންގެ ތެރެއަށް "ޕައިންއެޕަލް ޕެން" ލަވައަށް ފަހު މަގްބޫލުކަމެއް ލިބިފައިވާ މީހެކެވެ. މި ލަވަ އަކީ މުޅި ދުނިއަށް ފެތުރިފައިވާ ކޮވިޑް-19 އިން ރައްކާތެރިވުމަށް އަތް ދޮވުމަށް ހަނދާން ކޮށްދިނުމުގެ ގޮތުން އޭނާ ނެރެފައިވާ ލަވައެކެވެ.\nއޭޕްރިލް4ވަނަ ދުވަހު ޔޫޓިއުބް އަށް އެ ވީޑިއޯ ލަމުން އޭނާ ބުނެފައިވަނީ އެ ލަވަ އަކީ މީހުން ލައްވާ އަތް ދޮވުމަށާއި ކޮވިޑް-19 އިން ރައްކާތެރިވުމަށް ހަނދާން ކޮށްދިނުމަށް އޭނާ ހަދާފައިވާ ލަވައެއް ކަމަށެވެ.\nއެ ލަވައިގައި ޑައިމޯ ވަނީ އަތް ދޮންނާނެ ގޮތްތައް ދައްކައި ގިނަގިނައިން އަތް ދޮންނަން ބުނެފައެވެ.\nޑައިމޯ އެ ލަވަ ޔޫޓިއުބަށް ލާފައިވާތާ4ދުވަސްވީއިރު މިހާރު4މިލިއަނަށް ވުރެ ގިނަ މީހުން ވަނީ އެ ވީޑީއޯ ބަލާފައެވެ.\nޗައިނާގެ ވުހާން ސިޓީން މިދިޔަ ޑިސެމްބަރު މަހުގެ ތެރޭގައި ފެތުރެން ފެށި ކޮވިޑް-19 އަށް މިހާތަނަށް ފަރުވާއެއް ނުވަތަ ވެކްސިނެއް އުފެއްދިފައި ނުވާއިރު، މި ބަލިން ހަމަ އެކަނި ރައްކާތެރިވުމަށް ސިއްހަތު ޖަމްއިއްޔާއިން ބުނެފައިވަނީ ރައްކާތެރި ކަމާއި އެކީ ތިބެ އަތް ދޮވުމެވެ.


Australia In India Ah Oxygen Aa Ventilator Dhenee - Vaguthu\nއިންޑިއާ އަށް ކުރިމަތިވެފައިވާ ކޮވިޑް-19 ގެ ބަލިމަޑުކަމުން އަރައިގަތުމަށް އެހީތެރިވުމަށް އޮސްޓްރޭލިއާ އިން އޮކްސިޖަނާއި ވެންޓިލޭޓަރު އަދި ޕީޕީއީ ދޭން ނިންމައިފިއެވެ.\nމިކަން ހާމަކޮށް އޮސްޓްރޭލިއާގެ ސިއްހަތާ ބެހޭ ވަޒީރު ހަންޓް ވިދާޅުވީ އެހީގެ ތަކެތި ފޮނުވުމާ ގުޅޭގޮތުން މާދަމާ މަޝްވަރާ ކުރައްވާނެ ކަމަށެވެ.\nއިންޑިއަ އަށް ކޮވިޑްގެ ދެ ވަނަ ރާޅެއް އަރާފައިވަ އިރު، މި ރާޅުގެ ނުރައްކާތެރިކަން އިންޑިއާގެ ރައްޔިތުންނަށް އިންތިހާ އަސް އެބައޮތެވެ. ދުވަލެއގްެ މައްޗަށް އެތައް ލައްކަ ބަޔަކު ކޮވިޑް-19 އަށް ފައްސިވެ، އެތައް ހާސް ބަޔަކު މަރުވަމުންދާ އިރު، ގިނަ ބަޔަކު ދަނީ ވެންޓިލޭޓަރުތަކުގައި ފަރުވާ ހޯދަމުންނެވެ.\nމީގެއިތުރުން މީހުން އެންދުމުގެ ކަންކަން ކުރާ ތަންތަނުގެ ބޭރުގައި މިހާރު ވަނީ ކިޔު ހަދައިފައެވެ.\nއޮސްޓްރޭލިއާ ސަރުކާރުން ބުނީ ވެންޓިލޭޓަރުތައް އިންޑިއާ އަށް ދިންކަމުގައި ވިޔަސް ކުއްލި ހާލަތުގައި ބޭނުންކުރަން އެ ގައުމުގައި ވެންޓިލޭޓަރުތައް އެބަހުރި ކަމަށެވެ. އަދި މިހާލުގައި ވެންޓިލޭޓަރުގެ ބޭނުން އެ ގައުމުގައި ނެތްކަމަށް ސަރުކާރުން ބުނެއެވެ.\nއޮސްޓްރޭލިއާ ސަރުކާރުން ވަނީ އިންޑިއައިން އެ ގައުމަށް އަޅާ ފްލައިޓްތައް ކެންސަލްކޮށް މިދުވަސްކޮޅު އެ ގައުމަށް ދަތުރު ނުކުރުމަސް އިލްތިމާސް ކޮށްފަ އެވެ. މިއާއެކު އިންޑިއާގައި ތިބި އޮސްޓްރޭލިޔާގެ ގިނަ ރައްޔިތުންނަށް ދަތިތަކަކާ ކުރިމަތިވެގެންދާނެއެވެ. އިންޑިއާގައި ކުރިއަށްދާ އިންޑިއަން ޕްރިމިއާ ލީގަށް އޮސްޓްރޭލިޔާގެ ކްރިކެޓް ޓީމުވެސް އޮތީ އެ ގައުމުގައެވެ.\nދުވާލެއްގެ މައްޗަށް ތިންލައްކައެއްހާ މީހުން އިންޑިއާ އިން ކޮވިޑަށް ފައްސިވާއިރު ބަލި މީހުންނާއެކު އެ ގައުމުގެ ހޮސްޕިޓަލްތައް މިހާރު ވަނީ ފުރާލާފަ އެވެ. އަދި އެނދުގެ ދަތިކަމާއި އޮކްސިޖަން ލިބުމުގެ ދަތިކަމުގެ ސަބަބުން ގިނަ ބަޔަކު ވަނީ އިންޑިއާއިން މަރުވެފައެވެ.


Assange Embassy beynun kuree jaasoosee killa akah - The Press\nއަސާންޖު އެމްބަސީ ބޭނުންކުރީ ޖާސޫސީ ކިއްލާއަކަށް!\nއައިޝާ ރީމާ 15 April 2019, 08:22\nއިނގިރޭސިވިލާތުގެ ފުލުހުން، ޖޫލިއަން އަސާންޖު ހައްޔަރުކޮށްގެން ގެންދަނީ/ފޮޓޯ: އީޕީއޭ\nވިކިލީކްސްގެ ބާނީގެ ގޮތުގައި ގިނަ ބަޔަކު ދަންނަ ޖޫލިއަން އަސާންޖު، އިނގިރޭސިވިލާތުގައި ހުންނަ އިކުއެޑޯގެ އެމްބަސީ ބޭނުންކޮށްފައި ވަނީ ޖާސޫސުކޮށް، ފާރަލުމުގެ މަރުކަޒެއްގެ ގޮތުގައި ކަމަށް 2012 ވަނަ އަހަރުން ފެށިގެން އަސާންޖަށް ޑިޕްލޮމެޓިކް ހިމާޔަތް ދެމުން ދިޔަ އިކުއެޑޯގެ ރައީސް ލެނިން މޮރީނޯ ވިދާޅުވެއްޖެއެވެ.\nއަސާންޖުގެ އުޅުން ހުރި ގޮތުން ކަމަށް ބުނެ، ޑިޕްލޮމެޓިކް ހިމާޔަތް ދިނުން ހުއްޓާލާ، އިނގިރޭސިވިލާތުގެ ފުލުހުންނާ އިކުއެޑޯއިން އަސާންޖު ހަވާލުކުރީ މިދިޔަ ބުރާސްފަތި ދުވަހުއެވެ.\nއަސާންޖަށް ދެމުންދިޔަ ޑިޕްލޮމެޓިކް ހިމާޔަތް ނިމުމަކަށް ގެނައުމާ ބެހޭ ގޮތުން މޮރީނޯ ވިދާޅުވީ، މިކަން ކުރުމަށް އެއްވެސް ގައުމެއްގެ ނުފޫޒުގައި ޖެހިފައި ނުވާނެ ކަމަށެވެ.\n"ގާޑިއަން" ނޫހަށް ދެއްވި ބަސްދީގަތުމެއްގައި މޮރީނޯ އިތުރަށް ވިދާޅުވީ، އެހެން ގައުމުތަކާ ދައުލަތްތަކުގެ ކަންކަމުގެ ތެރެއަށް ވަނުމަށް ބޭނުންވާ އާލާތްތައް، އިކުއެޑޯގެ އެމްބަސީ ތެރޭގައި އަސާންޖަށް ހަމަޖައްސާދީފައި ވަނީ އިކުއެޑޯގެ ކުރީގެ ސަރުކާރުން ކަމަށެވެ.\n2017 ވަނަ އަހަރު އިކުއެޑޯގެ ވެރިކަމާ ހަވާލުވެވަޑައިގެންނެވި މޮރީނޯ ވިދާޅުވީ، އިކުއެޑޯއަކީ ގައުމުތަކުގެ ސިޔާސީ ކަންކަމަށް އިހުތިރާމުކުރާ ގައުމެއް ކަމަށާ، އެގައުމުގެ އެމްބަސީއަކީ ޖާސޫސީ ކިއްލާއެއްގެ ގޮތުގައި ބޭނުންކުރުމުގެ ފުރުސަތު ދެވެން ނެތް ކަމަށެވެ.\nއިނގިރޭސިވިލާތުގައި ހުންނަ އިކުއެޑޯގެ އެމްބަސީގެ ހިމާޔަތަށް އަސާންޖު ދިޔައީ، ރޭޕްގެ މައްސަލައަކާ ގުޅިގެން ސްވީޑަންއިން އޭނާ ހޯދަން މަސައްކަތްކުރުމުން އެކަމާ ދެކޮޅަށް އޭނާ ހުށަހެޅި މައްސަލާގައި ކުރި ނުލިބުމުގެ ސަބަބުންނެވެ. އިކުއެޑޯ އެމްބަސީއަށް ވަދެ އެ ގައުމުގެ ހިމާޔަތް އަސާންޖު ހޯދާފައިވަނީ، ކަފާލާތުގެ ގާނޫނާ ހިލާފުވުމަށް ފަހުގައި ކަމަށްވާއިރު، މިމައްސަލާގައި 12 މަސްދުވަސް ޖަލުގައި ހޭދަކުރުމަށް، އުމުރުން 47 އަހަރުގެ އަސާންޖަށް މަޖުބޫރުވާނެއެވެ. ރޭޕްގެ މައްސަލާގައި އަސާންޖާ ދެކޮޅަށް ސްވީޑަންގައި ކުރި ދައުވާ މިހާރު އަނބުރާ ގެންގޮސްފައި ވީ ނަމަވެސް، އަސާންޖަކީ އަފްޣާނިސްތާނާ އިރާގު ހަނގުރާމައާއި ގުޅުންހުރި ލިޔެކިއުންތަކެއް ލީކުކޮށްލި މައްސަލާގައި އެމެރިކާއިންވެސް ހޯދަމުންދާ މީހެކެވެ.\nއަސާންޖު މިވަގު ހުރީ އިނގިރޭސިވިލާތުގެ ފުލުހުންގެ ބެލުމުގެ ދަށުގައެވެ.


Canada in China ah kandaalhaafai huri safeeru magaamun vakikohfi\nކެނެޑާގެ ބޮޑުވަޒީރު (ކ) އަދި ސަފީރު މެކްލަމް.-- ފޮޓޯ: ރޮއިޓާސް\n27 ޖެނުއަރީ 20190ކޮމެންޓް\nކެނެޑާ އިން ޗައިނާ އަށް ކަނޑައަޅާފައި ހުރި ސަފީރު ވަކިކޮށްފި\nކެނެޑާ އިން ޗައިނާ އަށް ކަނޑައަޅާފައި ހުރި ސަފީރު ޖޯން މެކްލަމް މަގާމުން ވަކިކޮށްފި އެވެ.\nސަފީރު މަގާމުން ވަކިކުރިކަން ހާމަކުރީ ރޭ ކެނެޑާގެ ބޮޑުވަޒީރު ނެރުއްވި ބަޔާނެއްގަ އެވެ. އޭނާ މަގާމުން ވަކިކުރި އިރު އެމެރިކާގެ އެދުމަށް ކެނެޑާ އިން ޗައިނާގެ ވާވޭ ކުންފުނީގެ ސީއެފްއޯ ހައްޔަރު ކުރުމުން އެ ދެ ގައުމުގެ ގުޅުން ވަނީ ވަރަށް ބޮޑަށް ހީނަރުވެފަ އެވެ.\nމަގާމުން ވަކިކުރުމުގެ ކުރިން މިދިޔަ ބުރާސްފަތި ދުވަހު ސަފީރު މެކްލަމް ވަނީ ވާވޭގެ ސީއެފްއޯ ދައުވާ ކުރުމަށް އެމެރިކާ އަށް ފޮނުވަން މަސައްކަތް ކުރާތީ އެކަމަށް ވަރަށް ބޮޑަށް ފާޑުވިދާޅުވެފަ އެވެ. އެގޮތުން އެމެރިކާ އަށް އޭނާ ގެންދިއުމަށް ހުށަހަޅާފައިވާ މައްސަލާގައި ހަމަނުޖެހޭ ގިނަ ކަންކަން ހުރިކަމަށް ސަފީރު ވިދާޅުވި އެވެ.\nމި މައްސަލާގައި ޗައިނާ އިން ވަނީ އެ ގައުމުގައި އުޅޭ ކެނެޑާގެ ބައެއް މީހުން ހައްޔަރު ކޮށްފަ އެވެ. އަދި ޑްރަގް އެތެރެކޮށްގެން ޗައިނާ ގައި ހައްޔަރުކޮށް ބޮޑު ޖަލުހުކުމެއް އިއްވާފައި ހުރި ކެނެޑާ މީހަކު މެރުމަށް ވެސް ވަރަށް ފަހުން ޗައިނާ ކޯޓަކުން ވަނީ ހުކުމް ކޮށްފަ އެވެ.


Breaking: Dhunya ah health ge state minister kan dhevvaifi\nދުންޔާއަށް ހެލްތުގެ ސްޓޭޓް މިނިސްޓަރުކަން ދެއްވައިފި\nދުންޔާ މައުމޫން އަބްދުލް ގައްޔޫމް: އަލުން ސަރުކާރުގެ ހިދުމަތަށް މިއަދު ވަޑައިގެންނެވި\nއަމިއްލަފުޅަށް އިސްތިއުފާ ދެއްވި ކުރީގެ ފޮރިން މިނިސްޓަރު ދުންޔާ މައުމޫނު އަބްދުލް ގައްޔޫމަށް ހެލްތު މިނިސްޓްރީގެ ސްޓޭޓް މިނިސްޓަރުކަން ރައީސުލްޖުމްހޫރިއްޔާ އަބްދުﷲ ޔާމީން އަބްދުލް ގައްޔޫމު މިއަދު ދެއްވައިފި އެވެ.\nދުންޔާ މައުމޫނަކީ މި ސަރުކާރުގެ ފުރަތަމަ ފޮރިން މިނިސްޓަރު އަދި ރައީސް ޔާމީނަށް ބޮޑުބޭބެ ވިދާޅުވާ ބޭފުޅެކެވެ. ދުންޔާ އިސްތިއުފާ ދެއްވީ، މަރުގެ ހުކުމް ތަންފީޒުކުރުމާމެދު ހިޔާލު ތަފާތުވެގެން ކަމަށް އެކަމަނާ ވިދާޅުވެފައިވެ އެވެ. އިސްތިއުފާ ދެއްވިއިރު، އެކަމަނާގެ ބައްޕާފުޅު، ކުރީގެ ރައީސް މައުމޫން އަބްދުލް ގައްޔޫމާއި ސަރުކާރާ ދެމެދު ވަނީ ހިޔާލު ތަފާތުވެފައެވެ. އަދި އެކަމަނާގެ ބައްޕާފުޅު ކުރީގެ ރައީސް މައުމޫން ވަނީ މި ސަރުކާރަށް ކުރައްވާ ތާއީދު ވެސް އޭގެ ފަހުން ގެންދަވާފަ އެވެ.\nއިސްތިއުފާ ދެއްވުމަށްފަހު ސަރުކާރުގެ ބައެއް ސިޔާސަތުތަކަށް ދުންޔާ ފާޑުވިދާޅުވި ނަމަވެސް އިސްތިއުފާއަށްފަހު ވެސް ސަރުކާރުގެ ބައެއް ރަސްމިއްޔާތުތަކުގައި ބައިވެރިވެވަޑައިގެންފައިވެ އެވެ.\nދުންޔާ މައުމޫން ވަނީ ޑރ. މުހައްމަދު ވަހީދުގެ ސަރުކާރުގައި ވެސް ފޮރިން މިނިސްޓްރީގެ ޑެޕިއުޓީ މިނިސްޓަރުކަން ކުރައްވާފަ އެވެ. އޭގެ އިތުރުން އދ. ގައި ރާއްޖެ ތަމްސީލުކުރައްވާ އިސް މަގާމުތައް ވެސް ދުންޔާ ފުރުއްވާފައިވެ އެވެ.\nދުންޔާ އަލުން ސަރުކާރާ ގުޅިވަޑައިގަތުމުން އެކަމަނާއާ އެއްމާނބަނޑު ޔުމްނާ މައުމޫން މިއަދު ވިދާޅުވީ ދުންޔާ ނިންމެވީ އަމިއްލަ ނިންމެވުމެއް ކަމަށާއި އޭނާ ހުންނަވާނީ ރައީސް މައުމޫނާއެކުގައި ކަމަށެވެ.\nދުންޔާއަށް ސްޓޭޓް މިނިސްޓަރުކަން ދެއްވި އިރު އެކަމަނާގެ ކޮއްކޯފުޅު ޣައްސާނު މައުމޫން މިވަގުތުވެސް ހުންނެވީ ސަރުކާރުގަ އެވެ.\nޔޫޓީއެފް ހެދީ ނާޒިމެއް ނޫން: ދުންޔާ\nދުންޔާ މައުމޫން، އެމްއެންޕީއާ ގުޅިވަޑައިގަންނަވަނީ\nޑީއެންއޭއިން ރިޔާސީ އިންތިހާބަށް ކެންޑިޑޭޓަކު ނެރެނީ


Kulhuntheringe musaara aa gulheygothun gotheh ninmanee - One Online\n18 މޭ 2020- ކުޅިވަރު އެސޯސިއޭޝަންތަކާއި އެކު މިނިސްޓަރު މަހުލޫފް ބޭއްވި ބައްދަލުވުން --- ފޮޓޯ: މިނިސްޓަރު މަހްލޫފް\nކުޅުންތެރިންގެ މުސާރައާ ގުޅޭގޮތުން ގޮތެއް ނިންމަނީ\nކުޅުންތެރިންގެ މުސާރައާއި ނިއު ނޯމަލްގައި ހުޅުވާލާއިރު ކުޅިވަރުތައް ކުރިއަށް ގެންދާނެ ގޮތާއި ގުޅޭގޮތުން އެސޯސިއޭޝަންތަކާއި އެކު ޔޫތު މިނިސްޓަރު އަހްމަދު މަހުލޫފު މަޝްވަރާކުރައްވައިފި އެވެ.\nޔޫތު މިނިސްޓަރު ކުރެއްވި ޓުވީޓެއްގައި ވިދާޅުވީ ކޮވިޑް 19 އާ ގުޅިގެން ކުޅިވަރުގެ ހުރިހާ ހަރަކާތެއް ހުއްޓާލާފައިވާ އިރު ކުޅުންތެރިންގެ މުސާރަތަށް ނުލިބި ކުޅުންތެރިންގެ ކަންބޮޑުވުންތަކެއް ހުރުމުން އެކަމުގައި އަމަލުކުރާނެ ގޮތަކާއި އަދި ނިއު ނޯމަލްގައި ހުޅުވާލާއިރު ކުޅިވަރު ހަރަކާތްތައް ކުރިއަށް ގެންދާނެ ގޮތާއި ގުޅޭގޮތުން އިއްޔެ ބޭއްވި މަޝްވަރާއަކީ ވަރަށް ބިނާކުރަނިވި ބައްދަލުވުމެއް ކަމަށެވެ.\nމީގެ ކުރިން ބޭއްވި ނޫސްވެރީންގެ ބައްދަލުވުމެއްގައި "ވަން" އިން ކުރި ސުވާލަކަށް ޖަވާބު ދެއްވަމުން މިނިސްޓަރު މަހުލޫފު ވިދާޅުވެފައިވަނީ ގައުމީ ޓީމްތަކަށް ދެނީ އެމީހުން ކުރާ ޕްރެކްޓިސްތަކަށް ބަލައި ދޭ އެލަވަންސެއް ކަމަށެވެ. އަދި އެ އެލަވަންސް މިހާރު ނުލިބެނީ ޕްރެކްޓިސްތައް ކުރިއަށް ނުދާތީ ކަމަށެވެ. މިނިސްޓަރު އެހެން ވިދާޅުވެފައިވީނަމަވެސް ކުޅިވަރުގެ ގާނޫނު ބުނަނީ އެއީ ކުޅުންތެރިންނާއި އޮފިޝަލުންނަށް ސަރުކާރުން ކަނޑައަޅާ މުސާރައެއް ކަމަށެވެ.\nމިނިސްޓަރު މަހުލޫފް ކުރެއްވި ޓްވީޓް\nފަރިތަކުރުންތައް ކުރިޔަށް ނުދާތީ މުސާރަ ނުދެނީ ކަމަށް މިނިސްޓަރު ވިދާޅުވެފައިވީ ނަމަވެސް މީގެ ކުރިންވެސް ފަރިތަނުކުރާ މަސްތަކުގައިވެސް މުސާރަ ދީފައިވާ ކަމަށް ނެޝަނަލް ޓީމްތަކުގެ ކުޅުންތެރިން ވަނީ ވަން އަށް މައުލޫމާތު ދީފައެވެ. ބައެއްފަހަރު ދެ މަސް ތިން މަސް ވެސް ފަރިތަ ނުކޮށްދާ ކަމަށް ބައެއް ކުޅުންތެރިން ބުންޏެވެ.\nގައުމީ ފުޓުބޯޅަ ޓީމުގެ ކުޅުންތެރިޔަކު ބުނީ ކޮވިޑާ ގުޅިގެން ފަރިތަކުރުންތައް ހުއްޓާލަން އެންގީ ސަރުކާރުން ކަމަށާއި އެހެންކަމުން ފަރިތަނުކުރަނީ ކުޅުންތެރިން ބޭނުން ވެގެން ނޫން ކަމަށެވެ. އަދި އެކުޅުންތެރިޔާ ބުނީ އެންމެ ފަހުން ލިބިފައިވަނީ ޖެނުއަރީ މަހުގެ މުސާރަ ކަމަށެވެ.\nއިއްޔެ ބޭއްވި މި ކޮންފަރެންސާއެކު ކުޅުންތެރިންނަށް އުފާވެރި ހަބަރެއް ލިބިދާނެކަމުގެ ފެހި ސިގްނަލް މިނިސްޓަރު މިވަނީ ދެއްވައިފައެވެ.\nގުޅޭ ޓެގު މިނިސްޓްރީ އޮފް ޔޫތް، ސްޕޯޓްސް އެންޑް ކޮމިއުނިޓީ އެމްޕަވާމަންޓް ސިއްހަތު ކޮވިޑް 19 ލޮކްޑައުން\nމެސީގެ މާޔޫސް ކަމެއް ނެތް، އަންސޫ ފަޓީއާއެކު ބާސާ މޮޅު ކޮށްދީފި